**ПРОТОКОЛ ОТ ТРИДЕСЕТ И ПЪРВОТО ЗАСЕДАНИЕ НА ОБЩИНСКИ СЪВЕТ-РУСЕ**

**Проведено на 24 март 2022 година, начало 09:00 часа**

От общо 51 общински съветници присъстваха 45, отсъстваха: Веселин Велчев, Екатерина Иванова, Елка Симеонова, Иван Григоров, Стоян Христов и Христо Белоев. Заседанието беше открито и ръководено от Иво Пазарджиев – Председател на Общински съвет – Русе.

**Г-н Иво Пазарджиев:** Колеги, моля заемете местата си. Моля гражданите да заемат съответните места в залата. Стартираме проверка на кворума. Моля регистрирайте се, колеги. Тридесет и шест общински съветници са се регистрирали по електронна система, видимо в залата има повече, имаме необходимия кворум да започнем нашата работа. Откривам тридесет и първото редовно заседание на Общински съвет – Русе. Преди да започнем с нашата работа имаме съобщение от Общинската избирателна комисия във връзка с промяна в състава на Общински съвет – Русе. Председателят на Общинска избирателна комисия Николай Братованов е сред нас. Господин Братованов, имате думата.

**Г-н Николай Братованов:** Уважаеми общински съветници, уважаеми господин Кмет, уважаеми господин Председател на Общинския съвет, уважаеми гости. Общинската избирателна комисия е длъжна да съобщи…

**Г-н Иво Пазарджиев:** Моля за тишина в залата!

**Г-н Николай Братованов:** Съгласно Решение № 271-МИ/16.03.2022г…

**Г-н Иво Пазарджиев:** Йоана Неделчева, моля за тишина в залата!

**Г-н Николай Братованов:** …са прекратени предсрочно пълномощията на общинския съветник Бедрос Левон Пехливанян. Съответно на негово място е обявен за избран общинския съветник госпожа Марияна Викторова Данова – Иванчева и съответно предстои полагането на клетва на този общински съветник.

**Г-н Иво Пазарджиев:** Моля всички присъстващи в залата да станат. Госпожо Иванчева, заповядайте на трибуната отпред.

**Г-н Николай Братованов:** Повтаряйте след мен. Заклевам се в името на Република България…

**Г-жа Марияна Иванчева:** Заклевам се в името на Република България.

**Г-н Николай Братованов:** …да спазвам Конституцията и законите на страната.

**Г-жа Марияна Иванчева:** … да спазвам Конституцията и законите на страната.

**Г-н Николай Братованов:** …и във всичките си действия…

**Г-жа Марияна Иванчева:** …и във всичките си действия…

**Г-н Николай Братованов:** …да се ръководя от интересите на гражданите от Община Русе…

**Г-жа Марияна Иванчева:** …да се ръководя от интересите на гражданите от Община Русе…

**Г-н Николай Братованов:** …и да работя за тяхното благоденствие.

**Г-жа Марияна Иванчева:** …и да работя за тяхното благоденствие.

**Г-н Николай Братованов:** Заклех се.

**Г-жа Марияна Иванчева:** Заклех се.

**Г-н Иво Пазарджиев:** Госпожо Иванчева, заповядайте за подписване на клетвената декларация. Пожелавам на колегата Марияна Иванчева успешно да довърши мандата и да изпълни ангажиментите към избирателите, които са я избрали да бъде част от Общински съвет – Русе. Продължаваме с така приятните поводи, които имаме, преди да започнем нашата работа. Уважаеми колеги, днес рожден ден има един уважаван наш колега общински съветник, изключително интелигентен човек, който за мен е чест, че е част от Общински съвет – Русе и уважаван лекар в нашия град – доктор Кристиян Иванов (ръкопляскане от зала). Позволете ми от името на Общински съвет – Русе да му връча поздравителен адрес и един скромен подарък, който е традиция от преди, една бутилка вино за доброто прекарване на рождения ден.

**Г-н Пенчо Милков:** Доктор Иванов, също от мое име и от името на администрацията, сме подготвили поздравителен адрес за Вас. Искам да кажа, че изразявам изключителното си уважение към Вас и признателност за активната Ви позиция по много теми, независимо, че в политически план ние сме опоненти, аз Ви чувствам изключително близък и имам честта да работя с такива общински съветници като Вас. Благодаря Ви.

**Г-н Иво Пазарджиев:** Уважаеми колеги, рожденик днес е и Директор на Дирекция „Правни дейности“ в Община Русе господин Искрен Илиев. Също от името на Общинския съвет искам да го поздравя и да му връча бутилка (ръкопляскане от зала). Заповядай, да си жив и здрав. Весел празник пожелавам. Уважаеми колеги, искам да приветстваме с добре дошли ученици от СОУЕЕ „Св. Константин-Кирил Философ“, които са гости на нашето заседание днес (ръкопляскане от зала). Започваме с разискванията по дневния ред. Имам две предложения за промяна в дневния ред. Първото е Точка 14 К.л. № 799 Извънредно присъствено заседание на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ ООД гр. Русе, насрочено за 06.04.2022 г. (сряда) от 11,00 часа и резервна дата за заседанието на 26.04.2022 г. (вторник). Сред нас е Директора на ВиК господин Сава Савов, който ще вземе отношение по точката, за да го освободим, за да може да си изпълнява служебните задължения, предлагам Точка 14 да стане Точка 1. Ще подложа на гласуване и после ще направя и другите предложения. Моля да подложим на гласуване това мое предложение.

**Гласуване на предложение Точка 14 да стане Точка 1.**

**КВОРУМ – 43. С 43 гласа „за”, 0 „против” и 0 „въздържали се” се прие предложението.**

**Г-н Иво Пазарджиев:** Димитър Димитров ръчно „за“.

***Има технически проблем с устройството за гласуване на господин Димитър Димитров.***

**КВОРУМ – 44. С 44 гласа „за”, 0 „против” и 0 „въздържали се” се прие предложението.**

**Г-н Иво Пазарджиев:** Следващото ми предложение е да разменим 5-та и 6-та точка в дневния ред, т.е. К.л. № 792 Промяна на характера на собствеността от публична общинска в частна общинска собственост на недвижим имот, представляващ…Става въпрос за басейна в „Парка на младежта“, а Точка 6 – Одобряване на ПУП. Искам да помоля да разменим, първо да бъде ПУП, тъй като в останалите точки в мотивите се позовават на подробния устройствен план. Няма логика да гласуваме нещо, което все още на практика не е станало, не е гласувано и не е факт. Така че, считам, че е по-правилно ПУП-а да бъде първата точка, тъй като в мотивите на следващите точки именно се позовават на въпросния ПУП. Така че, искам да помоля да ги разменим 5-та и 6-та точка. Моля да гласуваме това мое предложение.

**Гласуване за размяна в реда на точки 5 и 6 от дневния ред.**

**КВОРУМ – 43. С 31 гласа „за”, 4 „против” и 8 „въздържали се” се прие предложението.**

**Г-н Иво Пазарджиев:** По дневния ред, има ли други предложения, становища? Не виждам. Гласуваме дневния ред като цяло.

**КВОРУМ – 42. С 38 гласа „за”, 1 „против” и 3 „въздържали се” се прие следния проект за**

**ДНЕВЕН РЕД:**

1. К.л. № 799 Извънредно присъствено заседание на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ ООД гр. Русе, насрочено за 06.04.2022 г. (сряда) от 11,00 часа и резервна дата за заседанието на 26.04.2022 г. (вторник)
2. К.л. № 769 Приемане на отчет за изпълнение на Програма за развитие на туризма в Община Русе за 2021 г. и приемане на Програма за развитие на туризма на Община Русе за 2022 г.
3. К.л. № 770 Провеждане на конкурс за управител на „Диагностично-консултативен център 1 – Русе” ЕООД
4. К.л. № 771 Провеждане на конкурс за управител на „Център за психично здраве - Русе” ЕООД
5. К.л. № 774 Утвърждаване управител на „Общински пазари” ЕООД след проведен конкурс
6. К.л. № 811 Одобряване на Подробен устройствен план – Изменение на план за застрояване за поземлен имот с идентификатор 63427.1.58 по КККР на гр. Русе
7. К.л. № 792 Промяна на характера на собствеността от публична общинска в частна общинска собственост на недвижим имот, представляващ поземлен имот с идентификатор 63427.1.58 по Кадастралната карта и кадастралните регистри на град Русе, заедно с изградените в имота сгради, находящи се в „Парк на младежта“, град Русе
8. К.л. № 793 Поемане на дългосрочен дълг, предоставен по реда на чл.19 а от Закона за общинския дълг от „Регионален фонд за градско развитие“ АД /Фонд/ в качеството на мениджър на финансов инструмент за градско развитие за северна България /ФГР Север/ и „Банка ДСК“ АД /Банка/ в качеството на съфинансираща институция, по инструмента с цел реализация на проект „Изграждане на Многофункционален плувен комплекс, включващ търговско-развлекателни площи“ в Младежки парк Русе
9. К.л. № 794 Даване на съгласие за сключване от „Общински пазари“ ЕООД на договор за инвестиционен кредит от финансов инструмент „Фонд за градско развитие за Северна България“ за реализиране на проект „Изграждане на Многофункционален плувен комплекс, включващ търговско-развлекателни площи в Младежки парк Русе“
10. К.л. № 784 Внасяне на непарична вноска в капитала на „Общински пазари“ ЕООД
11. К.л. № 795 Откриване на процедура за продажба на общински недвижим имот, представляващ застроен урегулиран поземлен имот (УПИ) V-1666 в кв. 106, с адрес гр. Мартен, ЕКАТТЕ: 47336, Община Русе, ул. „Тулча“, по реда на чл. 35, ал. 3 от ЗОС
12. К.л. № 796 Учредяване право на пристрояване за изграждане на обект: „Пункт за смяна и баланс на гуми“ към съществуваща жилищна сграда, построена в имот общинска собственост, находящ се в гр. Мартен, ул. „Ясна поляна“ №22, ЕКАТТЕ: 47336
13. К.л. № 797 Съгласие за продажба на общински терен от 27 кв.м. по улична регулация, приобщен към УПИ XII-28 в кв. 8 по регулационния план на село Николово, Община Русе
14. К.л. № 798 Съгласие за продажба на общински терен от 75 кв.м. по улична регулация, приобщен към УПИ XII-1081 в кв. 9 по регулационния план на град Русе
15. К.л. № 800 Приемане на Наредба за изменение и допълнение на Наредба №6 за условията и реда за установяване на жилищни нужди, настаняване под наем и продажба на жилища - общинска собственост/ Наредба №6 за УРУЖНННРЖОС/
16. К.л. № 809 Предоставяне безвъзмездно за управление върху имоти – публична общинска собственост, за нуждите на Детска градина Радост
17. К.л. № 779 Решение за даване на съгласие Община Русе да кандидатства с проектно предложение по Фонд „Социална закрила“ към Министерство на труда и социалната политика
18. К.л. № 780 Партньорско споразумение, по одобрен за финансиране проект BGCULTURE-1.002-0022 „Опазване и популяризиране на културното наследство чрез дигитално съхранение и предоставяне“, Финансиран по Финансовия механизъм на Европейското икономическо пространство 2014-2021 г., Програма PA14 „Културно предприемачество, наследство и сътрудничество“
19. К.л. № 781 Партньорско споразумение, по одобрен за финансиране проект BGCULTURE-1.002-0022 „Опазване и популяризиране на културното наследство чрез дигитално съхранение и представяне“, Финансиран по Финансовия механизъм на Европейското икономическо пространство 2014-2021 г., Програма PA14 „Културно предприемачество, наследство и сътрудничество“
20. К.л. № 802 Решение за даване на съгласие Община Русе да кандидатства с проект „Извършване на строително-ремонтни дейности и благоустрояване на гребна база Лесопарк „Липник“ в с. Николово, Община Русе по Наредба № 4 от 08.07.2019 г. за финансово подпомагане на изграждането и обновяването на спортни обекти – държавна и общинска собственост на Министерството на младежта и спорта
21. К.л. № 803 Кандидатстване на Община Русе за целева финансова подкрепа от Министерството на културата за извършване на консервационно-реставрационни дейности на сградата на ул. „Иван Вазов“ №15 (Семизовата къща) град Русе
22. К.л. № 782 Провеждане на публичен търг с явно наддаване за отдаване под наем за срок от пет години на части от терени – публична общинска собственост за разполагане на рекламно-информационни елементи с площ над 3,00 кв.м на територията на гр. Русе
23. К.л. № 783 Допълване на обща схема за разполагане на преместваеми обекти по чл.57 от Закона за устройство на територията
24. К.л. № 785 Отдаване под наем на обособенa част от имот - публична общинска собственост, предоставенa за управление на ЦПЛР – Средношколско общежитие - Русе
25. К.л. № 791 Провеждане на публичен търг с явно надаване за отдаване под наем на недвижим имот - публична общинска собственост, предоставен за управление на ОП „Спортни имоти”;
26. К.л. № 772 Приемане на механизъм за разпределение на субсидии между транспортните дружества, изпълняващи превози по междуселищни линии от транспортните схеми на Община Русе
27. К.л. № 773 Приемане на годишен план за ползване на дървесина в горски територии-общинска собственост за 2022 год.
28. К.л. № 775 Разходване на месечните обезпечения и отчисления по чл. 60, ал. 2, т. 1 и 2 и чл. 64, ал. 1 от Закона за управление на отпадъците (ЗУО) за периода 01.01.2021 г. - 31.12.2021 г., съгласно разпоредбите на § 60, ал. 2 от Преходни и заключителни разпоредби на Закона за изменение и допълнение на Данъчно-осигурителния процесуален кодекс, приети със Закон за изменение на Закона за корпоративното подоходно облагане
29. К.л. № 776 Годишен отчет за 2021 г. за изпълнение на Програма за опазване на околната среда на Община Русе
30. К.л. № 778 Изменение на Наредба №26 за притежаване, отглеждане и контрол на животни на територията на Община Русе, приета от Общински съвет Русе
31. К.л. № 777 Приемане на Наредба за изменение на Наредба №16 за определянето и администрирането на местните такси, цени на услуги и права на територията на Община Русе
32. К.л. № 801 Приемане на Наредба за изменение на Наредба № 16 на Общински съвет – Русе за определянето и администрирането на местните такси, цени на услуги и права на територията на Община Русе
33. К.л. № 804 Предоставяне на информация за отчет на Плана за изпълнение на Националната стратегия за младежта (2010-2020) за 2021 г.
34. К.л. № 810 Дарение за нуждите на Държавна опера – Русе
35. К.л. № 786 Даване на Разрешение за изработване на проект за Подробен устройствен план – Изменение на Общ устройствен план на гр. Русе, в частта относно поземлен имот (ПИ) с идентификатор 51679.85.4, находящ се в местност „Липата“, землището на с. Николово, община Русе, като се предвижда устройствена зона- „Жм“
36. К.л. № 787 Даване на Разрешение за изработване на проект за подробен устройствен план – план за застрояване на ПИ с идентификатор 63427.181.14 по КККР на гр. Русе, находящ се в м. „Над линията“
37. К.л. № 788 Даване на Разрешение за изработване на проект подробен устройствен план – план за застрояване за ПИ с идентификатор 47336.62.2 по КККР на гр. Русе, находящ се в местност „Оранжерията“, землището на гр. Мартен, община Русе
38. К.л. № 789 Даване на Разрешение за изработване на проект за Подробен устройствен план – изменение план за застрояване за ПИ с идентификатор 63427.107.38, местност „Гарван бюлюк“, землището на гр. Русе, община Русе
39. К.л. № 790 Одобряване на ПУП – изменение на действащи подробни устройствени планове за квартали: „Цветница“, „Родина“, „Здравец“ и „Възраждане“ и одобряване на план-схеми на електронните мрежи за обект: „Разширение на тръбна канална мрежа на БТК ЕАД, посредством пасивна оптична мрежа на територията на гр. Русе - квартали: „Цветница“, „Родина“, „Здравец“ и „Възраждане“ – етап 3“
40. К.л. № 805 Даване на Разрешение за изработване на проект подробен устройствен план – план за застрояване за ПИ с идентификатор 47336.9.26, находящ се в местност „До село“, землището на гр. Мартен, община Русе
41. К.л. № 806 Даване на Разрешение за изработване на проект за Подробен устройствен план – План за застрояване (ПУП- ПЗ) на ПИ с идентификатор 63427.146.127 по КККР на гр. Русе, находящ се в местност „Хаджигенова чешма“, землището на гр. Русе, община Русе
42. К.л. № 807 Даване на Разрешение за изработване на проект за подробен устройствен план – План за застрояване на поземлен имот с идентификатор 80460.285.469, местност „Баламата“ по Кадастралната карта и кадастралните регистри за землището на с. Червена вода, Община Русе
43. К.л. № 808 Даване на Разрешение за изработване на проект за Подробен устройствен план – План за застрояване (ПУП- ПЗ) на ПИ с идентификатор 63427.149.303 по КККР на гр. Русе, находящ се в местност „Касева чешма“, землището на гр. Русе, община Русе
44. Приемане на Наредба за изменение и допълнение на Наредба №18 за обществения ред при ползване на превозни средства на територията на Община Русе.
45. Промяна в състава на комисии към Общински съвет – Русе и на представителите на Община Русе в общи събрания в търговските дружества, в които Община Русе има участие
46. Отмяна на Решение № 785, прието с Протокол № 29/24.01.2022 г., изменено в точка 1.4. с Решение № 825, прието с Протокол № 30/24.02.2022 г. на Общински съвет – Русе
47. Приемане на план за работа на Общински съвет – Русе за периода от месец април до месец юли 2022 г.

**Г-н Иво Пазарджиев:** Преди да започнем с първа точка от дневния ред, от името на група общински съветници по точка извън дневния ред госпожа Наталия Кръстева за изказване. Заповядайте.

**Г-жа Наталия Кръстева:** Уважаеми колеги, ние, членовете на групата общински съветници от ПП ГЕРБ – Русе, остро осъждаме погазването на Конституцията на Република България, на установения правов ред в държавата, законността и разделението на властите, които са гръбнака на всяка демокрация. През последната седмица сме свидетели на безпрецедентно нарушаване на фундаментални принципи на Българската конституция, на българското законодателство и на европейските демократични ценности. Извършените на 17.03.2022г. арести на бившия премиер и настоящ лидер на най-голямата опозиционна партия ГЕРБ Бойко Борисов, на бившия финансов министър Владислав Горанов и бившия шеф на правителствената служба Севделина Арнаудова, които 24 часа по-късно бяха пуснати, буквално взривиха политическата сцена у нас. Те са сериозна индикация за целенасочена репресия. Методите на работа на силовите структури, наложени от политическото ръководство, ни връщат към ръкобесните времена на комунизма. Нивата на престъпността гонят тези от 90-те години и тази несигурност все повече се вижда от много български граждани. Историята не познава друг случай, в който премиер да привика в кабинета си разследващи полицаи, да се самопредлага за свидетел по разследване, в което той не е страна, но пък е заинтересован да се саморазправи с лидера на опозицията. С какви правомощия българския Министър-председател контролира, коментира и дори ръководи заедно с политическия ръководител на МВР дадено разследване? Уважаеми колеги, случващото се в момента е безпрецедентен политически натиск – незаконен и в противоречие на всякакви европейски ценности и норми. Въпросите, които все още витаят в общественото пространство са не беше ли това кризисен ПР на провалящо се правителство, активно мероприятие ли бе или правосъдие? Какви по-дълбоки проблеми се опитват да прикрият управляващите измествайки фокуса на общественото внимание? Точната дума характеризираща действията на управляващите е „произвол“. Такова е всяко действие извършено срещу всеки български гражданин в нарушение на закона и няма значение кой е този гражданин, защото когато това се превърне в начин на функциониране на държавния апарат, никой не е в безопасност. Под заплаха е върховенството на правото и правата не само на членове и симпатизанти на опозиционни политически партии, но и на всеки човек дръзнал свободно да изрази своята позиция, която е в противовес на управляващите. Остро осъждаме всяко действие на политическа репресия и политически полицейски произвол. Тъжно е, че на фона на трагичните изпитания за свободния свят и демокрацията, страната ни днес изглежда жалка, объркана и неспособна да функционира като правова държава от Европейския съюз и така ще бъде докато е в плен на безвремието на фалшивата промяна. От високата трибуна на Общински съвет – Русе, заявявам, че нас не ни е страх.

**Г-н Иво Пазарджиев:** Благодаря на госпожа Кръстева. Започваме по дневния ред.

**Точка 1**

**К.л. № 799 Извънредно присъствено заседание на Общото събрание на Асоциацията по водоснабдяване и канализация на обособената територия, обслужвана от „Водоснабдяване и канализация“ ООД гр. Русе, насрочено за 06.04.2022 г. (сряда) от 11,00 часа и резервна дата за заседанието на 26.04.2022 г. (вторник)**

**Г-н Иво Пазарджиев:** Госпожа Мирослава Маркова, заповядайте.

**Г-жа Мирослава Маркова:** Уважаеми дами и господа, поддържаме направеното предложение заедно с измененията. Председателя каза, че тук е управителя. Ако има някакви въпроси по материала за ВиК-то. Нали първа точка е това?

**Г-н Иво Пазарджиев:** Да, да. Благодаря Ви, госпожо Маркова. Чух от място доктор Константинова, че желае да му дадем думата. Правя процедурно предложение за да дадем думата на господин Сава Савов за изказване. Моля гласувайте, колеги.

**Гласуване по процедурно предложение за изказване на господин Сава Савов.**

**КВОРУМ – 40. С 40 гласа „за”, 0 „против” и 0 „въздържали се” се прие процедурното предложение.**

**Г-н Иво Пазарджиев:** Думата има Управителя на ВиК – Русе господин Сава Савов. Заповядайте, господин Савов.

**Г-н Сава Савов:** Добро утро на всички. За мен е чест и привилегия да застана пред вас. Уважаеми господин Председател, уважаеми господин Кмет, уважаеми дами и господа общински съветници. Позволете ми да взема отношение по точката от дневния ред, а именно подкрепата на Общински съвет – Русе за бизнес плана на ВиК ООД Русе. По същество този бизнес план вие сте го приели през юни месец миналата година. Той е внесен около 30.06.2021г. в Държавната комисия за енергийно и водно регулиране, разгледан е от комисията, комуникиран е с ВиК ООД Русе, отстранени са всички забележки и в момента се намира в Държавната комисия за енергийно и водно регулиране на етап окончателен доклад за определяне параметрите на бизнес плана и цената на услугата във ВиК Русе. Във връзка с настъпилите обстоятелства, както в страната, така и в Европа, беше необходимо да бъде преработен този бизнес план, като преработката се извърши по указание на Министерството на регионалното развитие и благоустройство, което е принципал на дружеството и засяга само и единствено цената на електроенергия. Бизнес плана е преработен като е заложена осреднената цена на електроенергията за последните шест месеца на миналата година. За съжаление няма тенденция тази цена да върви надолу, тя ще се запази или на тези нива или на по-високи. Поради тази причина ние сме преработили бизнес плана в частта „Ценови модел“, а именно определяне цената на услугата и тя е такава каквато ви е известна. Примерно най-актуална е цената за 2022 година, предлага се за град Русе за услугата доставка на вода за потребителите 2,32, отвеждане 0,26 и пречистване 0,43 лева. На база на бизнес плана, който е разработен, основата за неговата разработка е договора, който е подписан от ВиК ООД Русе и асоциацията, в която Община Русе е съдружник, са разработените ценови нива до 2026 година, но те не са окончателни. Те подлежат на уточняване всяка година от Държавната комисия за енергийно и водно регулиране. Зависи от това, дали ние сме си изпълнили параметрите, които са ни одобрени като качествени показатели. Само искам да ви запозная, че към момента ВиК Русе не дължи на никакви доставчици и на никого нито стотинка, платило си е всички задължения и всичко това е за сметка на окончателно използване на финансовите резерви на дружеството. За информация, в последните години печалбата на дружеството вие я знаете много добре. Ще ви припомня, се е движила от 800 000 – 3 500 000 лева на година. За 2021 година ще приключим с печалба 145 000 лева, но нямаме никакви задължения и ако нямаме актуализация на цената това би поставило под заплаха изпълнението, както на инвестициите със собствени средства, които ще припомня, че за 15-годишен период ангажимента е 38 400 000 лева, така също частично ще засегне реализацията на големия проект, който се реализира във ВиК Русе, а да не говорим, че не могат да бъдат реализирани трудовите възнаграждения. За ваша информация средното заплащане или средната работна заплата във фирмата е 1 340 лева и при този труд, който влагат нашите служители непривлекателен при отстраняването на аварии и изграждането на нови инвестиции, повярвайте ми, че с тази заплата не мога да намеря качествени работници и ако с цел да поддържаме качество на услугата, да развиваме фирмата, ви моля и апелирам да подкрепите бизнес плана, който ще гарантира по-нататъшното развитие на ВиК ООД Русе и използвам тази висока трибуна да се извиня на гражданите на Русе за неудобствата, които им причиняваме с реализирането на големия воден проект, но ви уверявам, че след като приключат тези неудобства Русе ще има едно модерно водоснабдяване, виждате пред вас са материалите, с които се изпълнява този воден проект, а именно най-качествените материали, това са чугунените тръби, които имат най-дълъг живот. Така че, още веднъж извинявам се на гражданите на Русе за неудобството, но повярвайте ми, че това неудобство е за добро. Благодаря ви.

**Г-н Иво Пазарджиев:** Благодаря на господин Савов. Моля да включим системата в режим на изказване. Господин Станимир Станчев искаше да вземе думата. Господин Станчев, заповядайте, имате думата.

**Г-н Станимир Станчев:** Благодаря Ви, господин Председател. Преди да започна своето изказване, искам първо да приветствам с добре дошъл нашия чуждестранен гост от Швейцария. Радваме се, че сте вече с нас, пожелаваме Ви здраве и така да намирате повече време да бъдете сред жителите на Община Русе. Сега по същество. Уважаеми господин Председател, уважаеми господин Кмет, уважаеми колеги общински съветници, два уточняващи въпроса. Това, което чухме долу-горе около 3,01 лева ще бъде водата, ако сме правилно изчислили това, което каза господин Савов. Той каза, че се използва финансовия резерв. Това означава ли, че за следващата година не са си оставили такъв? Първи въпрос. После, в какъв период се предвижда и предвиждат ли следващо поскъпване на водата? Това са актуални въпроси, които си задават русенци и затова ги задавам от тази трибуна. Трети въпрос - какви мерки за оптимизация предприема ВиК, защото трябва да има мерки за оптимизация така или иначе в тези сложни времена икономически и не само икономически, в които живеем. И четвърти въпрос, Вие започнахте с водния цикъл, отворихте тази врата и аз държа да получим, както русенската общественост, така и колегите от Общински съвет отговор на въпроса – според Вас, във водния проект заложени ли са пари за асфалтиране и колко са те? В смисъл, дали ще бъдат достатъчно след като завърши този воден проект, тези средства да могат да оставят града в едно така поне добро състояние, а не по камъни, пепел, пясък и чакъл. Благодаря ви.

**Г-н Иво Пазарджиев:** Благодаря на господин Станчев. Господин Савов ще отговори, заповядайте.

**Г-н Сава Савов:** По отношение на финансовия резерв всичко е използвано и разплатени са включително и последната фактура за електроенергия, която е в порядъка на 800 000 лева на месец. Най-голямата фактура, която сме платили до сега беше 1 000 000 лева. По отношение на оптимизацията, на много места окрупняваме длъжности. От две длъжности, особено при малките населени места, където не са достатъчно натоварени нашите кадри, правим окрупняване от две щатни длъжности формираме една с по-високо заплащане и обслужване на повече от едно населено място. Също така оптимизация по отношение на състава е, че постепенно редуцираме състава като освобождаваме тези, които са навършили пенсионна възраст и имат право на заслужен отдих. По отношение на водния цикъл и това, което най-много касае гражданите на Русе е асфалтирането. Асфалтирането след изграждането на водния цикъл е уредено в параметрите на Програмата ОПОС, а също така е уредено и в ЗУТ. Съгласно член от ЗУТ, оператора или (не се чува) дружество възстановява, в случая и по водния проект, възстановява пътното платно, във вида в който го е намерило или грубо казано асфалтира само частта на разрушеното пътно платно. Има едно изискване по Програма ОПОС, което ще бъде спазено и което в момента уточняваме параметрите на асфалтовите дейности с Община Русе и предстои подписване на шестстранно споразумение между ВиК, община и консорциумите, които изпълняват проекта, което условие казва, при разрушаване в следствие на строителство при повече от 50% от площта на пътното платно, също се асфалтират цяло. Или в заключение, ще има улици до които ще има частично асфалтиране, ще има улици, които ще бъдат цялостно асфалтирани по проекта, а вече съвместно с Община Русе ще има улици и които ще бъдат финансирани доколкото се говори и с господин Милков, ще бъдат асфалтирани изцяло от Община Русе. Но казах, това е обект на едно шестстранно споразумение, което консултантите, които подготвят този проект да подпишем заедно с общината. Така че дейностите по асфалтирането ще бъдат детайлно уточнени в това споразумение.

**Г-н Иво Пазарджиев:** Благодаря на господин Савов. Господин Станчев, заповядайте за реплика.

**Г-н Станимир Станчев /реплика/:** Благодаря, господин Председател. Уважаеми господин Председател, уважаеми колеги общински съветници. Не стана много ясно. Да, знаем по закон, че операторът възстановява участъка, който е ремонтиран е така, както каза господин Савов, само че аз не получих точен отговор. Има ли осигурено финансиране или няма? Това, което каза господин Савов, към този момент няма. Така поне аз разбирам осигурено финансиране и тепърва ще се подписва споразумение кой какво ще асфалтира. Второ, преди малко Вие казахте, че ВиК към този момент няма никакъв допълнителен финансов ресурс, в смисъл няма резерв. Това означава ли, че задължителните участъци, които трябва да асфалтира оператора, поради недостиг на средства той може и да не изпълни. Той може да има добро желание и както има, аз съм убеден в това, но парите са си пари. И тъй като има много спекулации в обществеността, много слухове, аз затова държа отговор на тези въпроси и това интересува всички русенци. Водния цикъл ще свърши мисля, че следващата година. Така, и след като свърши юни, юли, август или септември, няма значение кога, ние искаме да знаем как ще бъде оставен нашия град. Благодаря ви.

**Г-н Иво Пазарджиев:** Благодаря на господин Станчев. Втора реплика доктор Константинова.

**Д-р Теодора Константинова /реплика/:** Благодаря, господин Председател. Господин Савов, взимам реплика тъй като въпросите, които щяхме да зададем съвпадат с въпросите, които господин Станчев зададе. Искам допълнително наистина да отговорите точно на въпроса, за колко време се предвижда и е редно да бъде възстановено покритието на разкопаните участъци и асфалтирано по нормите, които Вие ни съобщихте – първо. Второ, отправям голяма молба към Вас по повод на мое настояване предполагам, че сте поканен, когато имаме точки за разглеждане, много молим да присъствате на комисиите да ни давате информация, защото само отговорен фактор може да направи това. Ние сме длъжни да бъдем запознати много добре с всичко, а не допълнително и смятам, че това е също въпрос и на уважение към институцията, която представляваме общинските съветници. Така че ще Ви очакваме в други случаи да бъдете с нас във всички комисии, където се разглеждат въпросите. Благодаря.

**Г-н Иво Пазарджиев:** Благодаря на д-р Константинова. Следващо заявено изказване госпожа Деана Тонева. Господин Савов, искате ли накрая да отговорите на всички, за да не е така…(шум от зала). Няма да забравите. Добре, господин Савов, отговорете на доктор Константинова щом искате сега.

**Г-н Сава Савов:** Уважаема доктор Константинова, аз изключително много уважавам общинските съветници, но имам принципи и не ходя там където не съм поканен. Ако бяхте ме поканили на комисии с най-голямо удоволствие щях да дойда и да разясня в детайли всички параметри на бизнес плана, защото този бизнес план аз не съм бил страничен наблюдател при неговото разработване и за времето, в което работя за ВиК мисля, колкото и нескромно да звучи, че познавам и мрежата и проблемите и съм навътре в нещата. Тъй че, винаги когато ме поканите, аз с най-голямо удоволствие ще дойда и може би когато ви направя разяснение по комисии, тук няма да има нужда и от моето участие на общинския съвет. Сроковете за асфалтиране са, не се е асфалтирало тези три месеца, защото проекта малко закъсня поради климатични условия. В момента се стартира процедурата по асфалтиране и искам да ви уверя, че заплащане на дейности без асфалт няма да бъде извършено. Към господин Станчев, това, което е ангажимент на проекта и за Програма ОПОС, а именно асфалтирането в обхвата на проекта, както частично, така и цялостно има осигурено финансиране. Проекта е гарантирано 100% финансиране. Като казвам, че нямаме финансов резерв, ние нямаме финансов резерв за инвестициите със собствени средства, което са коренно различни от тези инвестиции. Освен големия проект, който примерно тази година инвестициите ще бъдат от порядъка на 12 или 15 млн., ние трябва 3 млн. да инвестираме в собствени средства. Това са отделни средства, средства от оперативната ни дейност. Ако финансирането по програмата е осигурено от Европейския съюз, от Националния бюджет и от заемни средства на ВиК, заем на ВиК, който вие сте изгласували да вземем от Европейската банка за възстановяване и развитие. И пропуснах да ви отговоря на един предишен въпрос. Всяка година в края на годината се прави преглед на това, което оператора е изпълнил и в зависимост от степента на изпълнение на ангажиментите на оператора Комисията за енергийно и водно регулиране определя цената за следващата година. Знаете, че в момента в следствие на едно незаконосъобразно решение на Комисията, което ние оспорваме във ВАС не беше намалена цената за последната 2020 година на база на това, че не бяхме изпълнили инвестиционната си програма при положение, че приходите във фирмата бяха точно толкова по-малко, колкото ни беше изпълнението. Те не отчетоха този факт, защото ние няма как да направим инвестиция, ако нямаме приходи.

**Г-н Иво Пазарджиев:** Благодаря на господин Савов. Госпожа Деана Тонева преди да вземе думата, искам да апелирам към колегите съветници, когато се запознаете с точките от дневния ред за заседанията и прецените, че има човек, който искате да бъде поканен външен в Общински съвет, просто да ми сигнализирате и аз ще го направя. Благодаря. Госпожа Тонева, заповядайте.

**Г-жа Деана Тонева:** Аз искам един уточняващ въпрос. Тези цени, които Вие казахте 2,32, 0,26 и 0,43 с ДДС или без ДДС? (отговаря се от зала) Това означава, че водата ще поскъпне с 0,60 лева, така ли? И другото, което исках да Ви попитам, кога точно планирате след като се забави графика да се започне ремонта в централната част на град Русе? И третото, което е, Вие не доуточнихте, а казахте, че няма да платите без да е асфалтирана улицата, но все пак как сте заложили. След като се разкопае, поставят се тръбите, има ли срок за асфалтиране? Точно колко е?

**Г-н Иво Пазарджиев:** Благодаря на госпожа Тонева.

**Г-н Сава Савов:** Значи, точно „закован“ срок няма. Това зависи от самото строителство, но ако не сме разкопали центъра на Русе, го правим умишлено. Значи, ние въздържаме строителите масово да разкопават улици и да блокират целия център на Русе. Разкопаваме, примерно сега копаем по „Княжеска“. След като асфалтираме „Княжеска“, „Велико Търново“ и другите улици, тогава ще пуснем и други улици. Всяка седмица те представят график за работа и използвам случая да ви запозная, че на сайта на дружеството има отделен раздел, в който се публикува точен график за строителство за всеки един календарен божи ден. Публикува се карта на ремонтните дейности, публикува се временна организация на движението, обходни маршрути и всякаква информация свързана с проекта (шум от зала).

**Г-н Иво Пазарджиев:** Моля, не от място!

**Г-н Сава Савов:** Ако мислите, че…Нали без да се оправдавам, не мога да кажа, че ще асфалтираме след петия ден и на петия ден ще бъде асфалтирано. Голям проект, много са изпълнителите. Четири консорциума с по четири фирми работят и са от цялата страна. Функциите на надзора се изпълняват от специална отделно наета фирма. ВиК е възложител и като такъв изисква да се извършва качествена работа, а всички останали клаузи по (не се чува) и по ЗУТ се съблюдават от строителния надзор.

**Г-н Иво Пазарджиев:** Благодаря на господин Савов. Следващо заявено изказване господин Юрий Георгиев.

**Г-н Юрий Георгиев:** Уважаеми колеги, преди 6-7 месеца беше увеличена водата, цената на услугата, когато нямаше нито война, нито финансови кризи, нито инфлация. Като считам, че гражданите на Русе при двуцифрена инфлация не са в по-облагодетелствано положение от предприятията, като имаме предвид, че водния цикъл е гарантирано финансирането и като имаме предвид, че правителството дава компенсации на бизнеса за цената на тока, предлагам процедурно нашия представител в Областен съвет по ВиК да бъде упълномощен да гласува отрицателно за това предложение. Благодаря.

**Г-н Иво Пазарджиев:** Благодаря на господин Георгиев. Кмета на Община Русе господин Пенчо Милков.

**Г-н Пенчо Милков:** Уважаеми господин Председател, уважаеми колеги съветници, гости и скъпи ученици. Проекта е на ВиК, но когато говорим за проекта на ВиК няма как общината да остане безмълвна. Аз ще кажа и своето мнение. Благодаря на господин Станчев за поставения въпрос дали са предвидени средства за цялостно асфалтиране на улиците след завършване на проекта. Проекта на ВиК е създаван много години назад като документи и като технически задания. Бях народен представител, когато през 2017-2018 година съм говорил с господин Савов по повод на проекта. Още тогава е било ясно, че не са предвидени средства за цялостно асфалтиране на улиците след като премине проекта на ВиК. Ясно трябва да заявим на гражданите и да отговорим на господин Станчев като съветник и на всички вас и на гражданите на Русе. Когато проекта на ВиК засегне над 50/100 от платното на улицата, ще бъде асфалтирана цялата. Когато засегне под 50/100, те ще асфалтират само траншеята, която са изкопали, което създава много въпросителни в нас по отношение, какво ще се случи след това. И ще ви кажа какво направихме за две години. Огромна преписка с всички правителства до сега, от редовното, през служебните, до новото редовно правителство. Община Русе в съвременния й мандат е изчислила улиците, за които не е предвидено 100% финансиране и е претендирала допълнително суми от държавата, от Министерството на финансите, от Министерството на регионалното развитие и благоустройство. Сумата към Нова година, преди Нова година беше 17 млн. плюс. Говорим за асфалтиране на улиците в цялост, за да не се получи неравномерно и качествено изпълнение, в един участък ново асфалтиране - в съседния старо, с възможности за улягане и всички други реалности, на които сме свикнали 30 години да гледаме. Претендирали сме парите. Защо обаче не са били претендирани при създаването на проекта, били ли са, не са ли, това е въпрос, който трябва да си задаваме. Подобно на кея и поливната система, която сега изграждаме наново с наши средства на русенци. Затова въпроса е изключително важен. Не съм доволен от сроковете и организацията на работа на строителите. Абсолютно правилно съветниците го казват същото. Не съм доволен. За мен няма как ние да гледаме изкопани месеци наред дупки. Това нещо не бива да се случва. Това означава, че когато се даде фронт за действие, изпълнителя трябва да го изпълни за възможно най-кратък срок и се радвам на това, което каза господин Савов, че ще дава в резултат на наши разговори, ще се отварят нови улици след като бъдат асфалтирани следващи, защото просто няма да им заверя организацията на движението за следващите и няма да има разкопаване докато не асфалтират сегашните участъци. Не съм доволен от чистотата, която оставят изпълнителите в околните пространства. Как да копаеш траншея и да „освиниш“ тротоарите и градинките и зелените площи. Това нещо е било повод вече на много наши разговори, вече е повод и на наши действия към изпълнителя. Да, покачват се цените, не искаме безсмислено да налагаме санкции. Говорихме, когато си тръгнат изпълнителите от дадено място, градинката, тротоара да е в същото състояние. Нищо такова не виждаме обаче, съответно на администрацията вече е казано да се налагат и санкции на изпълнителите. Не съм доволен от информираността на гражданите и комуналните дружества. Няма как един родител сутрин да излезе с колата и да види, че улицата е разкопана. Това нещо не е допустимо, казва директора и е така. На сайта на ВиК има информация, но кой чете всеки ден и индексира сайта на ВиК? Малко хора откривам, затова към него съм настоявал. Той прави всичко възможно за публичността на своята дейност, обаче и към вас като съветници, хора които имат множество последователи и слушатели и към медиите, молбата ми е действително информацията по водния проект да стига до гражданите за следващите улици, които предстоят да се работи по тях, защото това създава трудности пред гражданите. Това е становището ми до момента, възприемам проекта на ВиК като огромно предизвикателство, поредно, като Ковид-а и войната в Украйна, които общината просто трябва да съпреживее. Също, моля русенци за търпение. Вярвам, че това е добро, което правим за десетки години напред. Нашето неудобство за година, ще даде на следващите русенци десетки години качествени тръби. Това беше мнението ми и се надявам дружеството да държи доста по-изкъсо строителите в работата им. Благодаря ви.

**Г-н Иво Пазарджиев:** Благодаря на кмета. Реплика за господин Станимир Станчев.

**Г-н Станимир Станчев /реплика/:** Уважаеми господин Председател, уважаеми господин Кмет, уважаеми колеги съветници. Много рядко се случва да се доближим така и да сме на едно мнение с кмета. Това е един от тези случаи, но моята реплика не е да кажа, че си доближаваме позициите, а просто да питам, какво се случва, той преди малко каза, че направени преди Нова година изчисления на необходимите средства за цялостно асфалтиране след ВиК цикъла на русенските улици, нали така? И доколкото разбрах е изпратил писма до Министерството на финансите, Министерството на регионалното развитие, което е правилно. Въпроса е следния. Ако не бъдат одобрени тези искания на общината, които сега общината казва, на нас ни трябват 17 млн. за асфалтиране. Ако те не бъдат отпуснати и с това, което каза кмета, че много спорни въпроси се задават по действащото законодателство, кое ще бъде до 50%, кое само частично, частичното асфалтиране или по-точно само траншеята не е решение за асфалтиране и тогава Община Русе ще има пак казвам остра нужда от тези 17 млн. изчисления по кметската администрация от миналата година, сигурно към днешна дата са малко малко повече. Така че в лятото или есента на следващата година, ние ще бъдем ли изправени да го решаваме този проблем, ако правителството не отпусне тези средства, защото тогава пораждат още едни въпроси. Това общината отново трябва ли да влезе, което мисля че е правилно, да тегли нов заем, за да може да си оправим улиците, защото през досегашния мандат ние казахме на русенци, започваме да събираме повече данъци, за да можем да ви направим по-добри улиците с две думи. Хората това очакват от нас. Те не ги интересува колко е скъпо и не ги интересува как ние не можем да се справим. Те искат въз основа на данъците и въз основа на ангажиментите, които те изплащат към общината и държавата, да получат релевантна услуга. Благодаря ви.

**Г-н Иво Пазарджиев:** Благодаря на господин Станчев. Втора реплика ли желаете? Да, заповядайте.

**Г-жа Елеонора Николова /реплика/:** Уважаеми господин Кмет, уважаеми колеги, аз действително се солидаризирам на 100% с кмета на общината по отношение на тревогата, която имаме, затова какво се случва след като работят инфраструктурните дружества. Само искам да кажа, че де леге ференда и към нашите народни представители ние трябва да се обърнем с едно искане да се преосмисли цялостната уредба на дружествата, които дават инфраструктурни и друг тип услуги. Давам само пример с Германия. Там Топлофикация, Електроподаване, ВиК, Пътен ремонт и т.н., всички тези дружества са в един общ холдинг под ръководството на общината. Това което аз наблюдавам по улиците заключени между „Църковна независимост“ и „Райко Даскалов“, всичките преки, които само преди две години бяха качествено и добре ремонтирани. Бяха направени тротоари, т.е. общината вложи изключително много средства, сега те се разкопават. Това не би могло да се случи, ако всички дружества имаха едно общо управление и имаше едно смислено планиране. Това аз също съм го гледала като кмет. Правиш една улица, влиза Топлофикация и като една къртица унищожава парите, усилията и всичко останало. Казвам го, защото това е един въпрос по който може да се мисли. Няма пречка и общинския съвет да бъде инициатор на такъв вид промени в нашето законодателство, които да позволят на общината, на Общинския съвет, на кмета действително да бъдат реални господари на ситуацията. Благодаря ви.

**Г-н Иво Пазарджиев:** Благодаря на госпожа Николова. Кмета на Община Русе отново ще вземе думата. Заповядайте, господин Кмет.

**Г-н Пенчо Милков:** Уважаеми господин Председател, уважаеми колеги. Община Русе от август месец миналата година започна един процес, който е трябва да бъде свършен според мен отново преди много години. Направен е абсолютно пълен анализ използвайки хора и технически средства на всички околоблокови пространства. По отношение качеството на настилките и вътрешните улици в комплексите. Нещо, което не е правено много години. Когато застанеш пред картата на града, комплексите на нашите съграждани са един имот. Отделните междублокови пространства не са имоти и така кметовете на Русе назад не са можели да видят каква е общата площ на междублоковите пространства и каква е общата сума необходима за фрезоването им и тяхното асфалтиране. Такъв анализ липсва. От август миналата година на терен работят хора, с от декември, когато започна техническото заснемане, Русе е първия голям град заснет с дронове, което в петък утре ще ни бъде предаден софтуера на града. Позволява в реално време да се геопозиционират предмети до 5 см. Точно плюс изчисляване на площи. При мен има класьори с информация и затова моля просто гражданите да спрат да снимат нещастието си, а именно нашите дупки, защото това е резултат от 30 години реалност. Всички дупки са снимани, всички паркинги са описани. Тази година общината ще даде 10 пъти повече средства за ремонт на междублокови пространства, които ще ви бъдат представени в бюджета, който ще видите. Целта ни е цял квартал да покажем как може да изглежда тази година. Затова това е по отношение на качеството на настилката. По отношение на данъците, господин Станчев, изхождайки от това, че сте запознат и познавате и законодателството и реалността в Община Русе, бих приел, че сте недобронамерен. Ако сте добронамерен, сте незапознат. Едно от двете неща, защото в Община Русе 3 години, не е приложен закона и Прокуратурата е писала на моя предшественик писма, защо екологичната компонента в града с екологични проблеми не е включена в данъка за автомобилите. Екологичната компонента в града с екологични проблеми, 2-3 писма има на Прокуратурата да си допълним (шум от зала), моля ви за внимание след като репликата ми беше направена за данъците, аз имам право да си дам своето обяснение. Така че русенци трябва да знаят, единствено сме изпълнили закона и сме включили екологичната компонента в данъка за автомобилите. Не трябва да се създава чувство на апокалипсис. В проекта на ВиК има средства за асфалтиране на участъците дори, които не се засягат улиците 50/100 участъка ще бъде асфалтиран. Въпроса е до каква степен това ни удовлетворява и кое правителство е било длъжно да предвиди парите. Според мен това, което е създало проекта преди поне 4-5 години, защото Русе е красив и голям град и не му отива да бъде с „нарязани“ улици, макар и асфалтирани. Така че не трябва да се внушава, че улиците ще останат неасфалтирани. Те ще бъдат асфалтирани от изпълнителите на ВиК. Въпроса е, че ние правим всичко възможно, тези улици които ще бъдат асфалтирани само в участъка на ремонта да бъдат асфалтирани в цялост. Така че това е уточнението, което правя. Абсолютно съм съгласен с изразеното мнение, макар и като реплика от колегата ми госпожа Николова, безспорно кметовете включително и аз срещаме този проблем – липсата на общо ръководство. На кметовете са дадени близо 800 задължения в законите и много малко възможности за цялостно ръководство на процесите. Когато ти се обърнеш към определен въпрос, той или е в компетентността на държавно ведомство или на частна фирма, на която е дадена дадена дейност. Абсолютно съм съгласен, че може би последващо законодателство трябва да върне на кметовете възможност за единно ръководство на определени процеси, така че тук се солидаризирам. Пак искам да кажа и на господин Станчев и на вас колеги и на всички русенци. Ние трябва да бъдем стриктни и да наблюдаваме. Пред очите ни се изпълнява този проект и затова благодаря изключително на активността и на съветниците днес и на дебата, който става. Много хора идват при мен и ми казват, че виждат какво се случва в изкопите. Има ли укрепване, няма ли, има ли трамбоване и така трябва да бъде, защото това нещо е изпитание пред всички нас. Това е изпитание, което трябва да преминем, след което действително ВиК мрежата ще бъде за дълго време в много по-добро състояние. Това е изцяло, което имам да ви кажа. Благодаря ви.

**Г-н Иво Пазарджиев:** Благодаря на кмета. Реплика на господин Станчев. Заповядайте.

**Г-н Станимир Станчев:** Уважаеми господин Председател…

**Г-н Иво Пазарджиев:** Господин Станчев, господин Станчев…Само секунда, моля.

**Г-н Станимир Станчев:** Когато…

**Г-н Иво Пазарджиев:** Господин Станчев, може ли за секунда? Тъй като кмета е направил дуплика, в случая Вие направихте реплика, той Ви направи дуплика. По каква процедура желаете да се изкажете?

**Г-н Станимир Станчев:** Нали знаете, че винаги съм подготвен с процедурите. Личното обяснение, няколко пъти беше споменато моето име…

**Г-н Иво Пазарджиев:** Не, не. Личното обяснение е след…Господин Станчев…

**Г-н Станимир Станчев:** Вижте, има две неща, които са уточняващи и мисля, че не са…

**Г-н Иво Пазарджиев:** Господин Станчев, може ли само да уточним процедурата? Моля да уточним само по коя процедура желаете да се изкажете, защото от място не разбрах. От името на група ли желаете?

**Г-н Станимир Станчев:** Това беше. Аз мисля, че мога да ползвам дуплика. Това казах.

**Г-н Иво Пазарджиев:** Не. Господин Станчев, кмета направи изказване, Вие направихте реплика…

**Г-н Станимир Станчев:** Добре, след гласуване на точката лично обяснение. Благодаря.

**Г-н Иво Пазарджиев:** Благодаря и аз. Процедура за господин Дяков.

**Г-н Орлин Дяков:** Господин Председател, уважаеми господин Кмет и колеги. Господин Георгиев направи едно предложение, нашия представител да гласува отрицателно. В дневния ред, който е зададен има четири точки. Аз не разбрах, нашия представител да гласува отрицателно и по четирите точки, по някоя от тях. Моля да бъде уточнено предложението и да сме наясно какво ще гласуваме.

**Г-н Иво Пазарджиев:** Аз също моля предложенията в писмена форма да бъдат, както изисква нашия Правилник. Господин Георгиев, ще уточните ли Вашето предложение и все пак предложенията се правят в писмена форма и моля, ако желаете уточнете. Нека да говорим по диспозитива на решението. Нека да говорим по диспозитива на решението относно Вашето предложение.

**Г-н Юрий Георгиев:** Аз не променям предложението. Като по същество, просто администрацията е внесла предложение с готов отговор, да гласуваме положително. Ето затова аз казвам, че предложението нека си остане същото, но гласуването не бива да бъде внушавано напред от администрацията. И като извадим аргументите против, приканвам колегите да гласуват моето предложение т.е. нашия представител във ВиК асоциацията да гласува отрицателно на това искано увеличение на цените.

**Г-н Иво Пазарджиев:** Говорим за второ римско от диспозитива на проекта за решение, нали така? Да, благодаря. Добре. Колеги, няма други заявки за изказвания. Гласуваме предложението на господин Юрий Георгиев.

**Гласуване по предложението на господин Юрий Георгиев относно Точка 1.**

**КВОРУМ – 40. С 14 гласа „за”, 8 „против” и 18 „въздържали се” не се прие предложението.**

**Гласуване по основното предложение.**

**КВОРУМ – 42. С 28 гласа „за”, 1 „против” и 13 „въздържали се” се прие**

**РЕШЕНИЕ № 826**

На основание чл.21, ал.2, във връзка с чл.21, ал.1, т.23 от Закона за местното самоуправление и местната администрация, във връзка с чл.198е, ал.3 и 5 от Закона за водите, във връзка с чл.5, ал.6 и ал.7 от Правилника за организацията и дейността на асоциациите по водоснабдяване и канализация, Общински съвет – Русереши:

I. При невъзможност за лично участие на Кмета на Община Русе в редовнотото присъствено заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 06.04.2022 г. (сряда) от 11,00 часа в Зала №1 на Областна администрация – Русе, и резервна дата за заседанието на 26.04.2022 г. (вторник) от 11,00 часа, оправомощава г-жа Магдалина Илиева - Заместник-Кмет на Община Русе с ресор „Устройство на територията” да представлява Община Русе на извънредното присъствено заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за посочените ден, час и място.

II. Оправомощава представителя на Община Русе да подкрепи и да гласува положително по точките от дневния ред на редовнотото присъствено заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 06.04.2022 г. (сряда) от 11,00 часа в Зала №1 на Областна администрация – Русе, и резервна дата за заседанието на 26.04.2022 г. (вторник) от 11,00 часа, както следва:

1. Съгласуване на проекта за коригиран Бизнес план за дейността на „ВиК“ ООД – Русе в регулационен период 2022 – 2026 г.

Докладва: Председател на АВиК – Русе.

2. Приемане на Годишния отчет за дейността на Асоциацията по ВиК – Русе през 2021 година.

Докладва: Председател на АВиК – Русе.

3. Приемане на Отчет за изпълнението на бюджета на Асоциацията по ВиК – Русеза 2021 година.

Докладва: Председател на АВиК – Русе.

4. Приемане на Проект на бюджета на Асоциацията по ВиК – Русе за 2022 година.

Докладва: Председател на АВиК – Русе.

III. При настъпване на промени в процеса на обсъжданията на въпросите от дневния ред на редовнотото присъствено заседание на Общото събрание на Асоциацията по ВиК на обособената територия, обслужвана от „Водоснабдяване и канализация“ ООД – Русе, насрочено за 06.04.2022 г. (сряда) от 11,00 часа в Зала №1 на Областна администрация – Русе, и резервна дата за заседанието на 26.04.2022 г. (вторник) от 11,00 часа, оправомощава представителя на Община Русе да гласува по вътрешно убеждение, ръководейки се и защитавайки интересите на Община Русе.

**Г-н Иво Пазарджиев:** Господин Станчев, желаете ли лично обяснение? Заповядайте.

**Г-н Станимир Станчев:** Уважаеми господин Председател, уважаеми господин Кмет, уважаеми колеги. Исках едно простичко уточнение, какво точно означава „това доколко ще ни удовлетворява“. Няколко пъти го използва кмета, говоря относно асфалтирането на улиците. Това просто искахме да доуточним и след като се получи тази сценка, аз не мисля че по ЗМСМА, кмета на общината може да дава съвети на председателя на Общинския съвет, как да ръководи заседанието на Общинския съвет, по какъв ред и по каква алинея да дава думата на колегите. Моля ви, да си спазваме все пак…и това е съвсем по същество. Второто, господин Кмет, с тези квалификации малко така по-умерено. Трето, аз казах, че русенци очакват да получат добри улици, това казах. Не казах, че като им качихме данъците…Явно не сте ме разбрали. Благодаря.

**Г-н Иво Пазарджиев:** Благодаря на господин Станчев. Относно така неразборията, която се получи, имахме лек проблем със системата за заявки за изказвания и всъщност вие двамата не се разбрахте, по коя процедура говорите. В случая проблема беше технически. Добре, уважаеми колеги, продължаваме по дневния ред.

**Точка 2**

**К.л. № 769 Приемане на отчет за изпълнение на Програма за развитие на туризма в Община Русе за 2021 г. и приемане на Програма за развитие на туризма на Община Русе за 2022 г.**

**Г-жа Даниела Бирова:** Уважаеми общински съветници, документа беше предложен на вашето внимание и беше разгледан във всички комисии. Това, което искам да добавя и да обобщя е, че Програма за развитие на туризма е програмен документ, който е в съответствие с областната стратегия за развитие на туризма, която пък от своя страна е в унисон с Националната стратегия за развитие на туризма. Искам да подчертая, че Община Русе през изминалата година показа своя потенциал и възможности да се справя с кризите. Миналата година туристическото изложение, което реализирахме беше единственото проведено в реален формат в страната. Съответно ние имаме позитивната оценка, както на Министерството на туризма, така и на туристическия бранш. В подкрепа на програмата, искам да кажа, че дейностите, които ние развиваме са изцяло в унисон със следвания слоган „Русе – град на свободния дух“. Това е традиция, която е продължена. Ние виждаме позитива. Русе е разпознаваема дестинация. Също така освен в умереното харчене на средства за дейностите по програмата за изминалата година, ние успяхме да създадем възможност през тази година Програма „Туризъм“ съвместно с Програма „Култура“ и дейностите на Фондация „Русе - град на свободния дух“, да създадем много по-привлекателни събития, които съответно да привлекат потенциалните туристи. Също така Община Русе успя през изминалата година да изгради два билборда, от които града имаше нужда и общината, които да бъдат възможност за реклама както на потенциала на общината, така и за събитията, които се случват.

**Г-н Иво Пазарджиев:** Ще помоля по-стегнато докладването, така.

**Г-жа Даниела Бирова:** Запознати сте с финансовите параметри. Ако имате някакви допълнителни въпроси, подкрепяме материала.

**Г-н Иво Пазарджиев:** Благодаря ви. Господин Владислав Атанасов.

**Г-н Владислав Атанасов:** Уважаеми господин Кмет, уважаеми колеги общински съветници. Нека да продължим с фундаменталните въпроси, дали ще намерим отговори на тази сесия едва ли, но за да имаме отговори трябва да имаме повече въпроси, цитирам по памет на нашия именит съгражданин Елиас Канети. Знаете през годините, особено в епохата на социализма, българските градове бяха силно обезличени, но дори и по това време ние бяхме дунавска столица. След построяването на Дунав мост бяхме Северната врата на България и справедливо. Нашия град е разположен върху пресечната точка на два транспортни коридора. Предишното управление наложи мотото „Град на свободния дух“, който виждаме, че и днес преди малко докладчика спомена се употребява. Задаваме ли си въпроса обаче, как света, не само ние самите сме възприемани. Най-общото и най-силно послание е нашето възприемане за нашия град като „Малката Виена“. То ни сродява с европейската култура и ни повдига на някакъв своеобразен пиедестал. Затова трябва да си зададем въпроса какво е реалното състояние днес на „Малката Виена“. През последните две години бяха заличени и обезличени няколко знакови русенски сгради. Едната от тях е пред училище „Любен Каравелов“. Това е сградата на търговската фамилия Бабулкови. Смея да твърдя една от малкото представителни сгради, която имаше на фасадите си фронтони и придаваше кокетство на тази иначе малка сграда, придаваше й достолепие. Днес на нейно място расте жилищна кооперация и тя безвъзвратно е изчезнала. Същата съдба има и каменния дом на Георги Теодоров, който е по улица „Епископ Босилков“, в момента той също е разрушен и там се строи сграда. До нея е сградата на известния русенец Михаил Хаджикостов, която в момента е опразнена и мен тръпки ме побиват дали тя няма да последва съдбата на тези две предшественици. На мястото където е сградата на Димитър Мантов, бивш окръжен управител, за малко кмет, в момента е запазена само фасадата в този наистина приятен двор. Аз самия като дете съм играл в него. Помня една красива висока тераса, в момента расте някакъв бетонно-каменен мастодонт. Това което трябва да ни притеснява и за което трябва да задаваме въпроси е, че в момента на улица „Рила“ също има едни остатъци от фасада. Това е от дома на бившата фамилия Авентура. Всеки момент тази фасада ще падне. Ще поискам от името на група продължение.

**Г-н Иво Пазарджиев:** Няма как да искате от името на група. Единствено председателя на групата, аз не съм наясно кой е Ваш председател на групата (шум от зала). Добре, добре.

**Г-н Владислав Атанасов:** Тежко е състоянието на родния дом на Елиас Канети тъй като в момента в неговия двор ръждясва някакъв автомобил, вътре расте някаква гора, при условие, че едно НПО дълги години успява да стопанисва друга сграда на фамилия Канети, какво ще бъде състоянието на родния дом на Елиас Канети. Какво ще бъде състоянието на родния дом на Елиас Канети, една емблематична фигура за нашия град. Считам, че приоритет на Община Русе е придобиването на този дом, след като ние говорим за продажба на жилища и стопанисването му по какъвто и да е начин. В хода на моите въпроси следва и това. Ние се отказахме, няма да строим (не се чува). На мястото на Русенския военен клуб в навечерието на 120-годишнината на Историческия музей, няма да се случи Археологически музей. Също така неясна остава съдбата на музея на транспорта. Ако ние сме „Малката Виена“, това е една „Топяща се Виена“. Трябва да направим всичко възможно да се върнем, да върнем блясъка на нашия град, защото именно чрез архитектурното ни наследство, с нашата култура то е именно разпознаваемо. Отчетът и плана не ни дава представа какво се случва със зоните за отдих покрай нашия град. Какво е състоянието на хижите, на местата за почивка. Имаше гръмко приветстван ПУП, който е свързан с Лесопарк „Липник“. В момента там не се случва нищо. Тежка е ситуацията и със сградите, които са обществено достояние. Какво се случва с Клуба на културните дейци? В момента той се руши. Като се тръгне по улица „Княжеска“ от Дома на Дайнелов, чак до Речна гара, всички тези сгради представляват руини. В заключение ще дам един интересен пример. Само на улица „Княжеска“ 38, една от сградите, която в момента е в най-тежка ситуация, нейните собственици, когато я построяват след време завещават три от дюкяните там на обща стойност 800 000 лева, за да се издържат ученици от Мъжката гимназия „Княз Борис“. Там е отпечатан русенския вестник „Дунавска поща“. Доколкото знам общината има участие в този дом. Поправете ме, ако греша. В момента тази сграда се руши. И на последно място, считам, че за да бъдем разпознавани на картата на света, ние трябва да имаме фестивали с международно участие. Ако такова международно участие не присъства, ние нямаме начин по който да влезем в световните новини, да присъстваме въобще там за където ние сме се запътили, за където се стремим. През последните години изчезна Айс феста. Един много симпатичен фестивал, още повече че той комуникираше с една стара русенска традиция основоположник на която е известна русенска личност – Денчо Ножаров. Преди едно столетие са се правили фигури от лед на центъра на града. Вече не говорим за Пясъчен фестивал. Какво се случва с фестивала „Маска“, който привличаше чужденци, не само потоци от наши съграждани, от страната. Ние ще гледаме ли високо кино, ще има ли „София филм фест“ тази година? Как русенци се докосват до световните достояния. Самотен си остава фестивала „Мартенски музикални дни“, когото всички ние подкрепяме, но той е стожер на националната култура. Ние не можем да очакваме от него някакъв туристопоток или някакви големи приходи. В заключение ще кажа, че най-лесно е един общински съветник да предложи, примерно да се постави паметна плоча в дома, в който е живял световноизвестния художник Жул Паскил и ние също, както видинчани можем да се гордеем с него. Най-малкото ние можем да почистим бюст-паметничето на Елиас Канети, където застават туристи и се снимат с него, но аз не правя тези предложения. Аз правя предложение да бъдем отговорни, да имаме много по-мащабна и смела програма по отношение на нашето културно историческо наследство и най вече да имаме отговорността да го опазваме. Благодаря.

**Г-н Иво Пазарджиев:** Благодаря на господин Атанасов. Деница Иванова за реплика. Следваща реплика за господин Неделчев.

**Г-жа Деница Иванова /реплика/:** Уважаеми господин Председател, уважаеми господин Кмет, уважаеми колеги общински съветници, дами и господа. Господин Атанасов, 12 години ГЕРБ управлява държавата. За 12 години се постара да не свърже Русе с останалата част от държавата, 12 години дъвкахме една и съща дъвка, магистрала Русе-Бяла-Велико Търново и т.н. Дванадесет години управление и днес Вие заставате и казвате, че нищо не е направено, ами прав сте, наистина нищо не е направено и „Русе - град на свободния дух“, „Русе – Малката Виена“, която се топи е благодарение на едни предишни управления. Нека не очакваме с магическа пръчка да сътворим това, което беше съсипано и как да влезем в световните новини, когато единствените световни новини ги произвежда пак ПП ГЕРБ с арест на министър-председател бивш, с липса на 560 млн. лева от Държавната хазна. Това са новините, които Вие може да произведете като партия, а от там нататък очакванията Ви предполагам, че сте ги правили до сега, в Народното събрание имате народни представители. Вярвам, че Вие сте били активен последните 12 години като предложения към Министъра на културата, към Министъра на регионалното развитие и благоустройство, дори към самия Министър-председател, но самото отношение което Русе е получило за последните години от управляващата ви партия е била една единствена и това е нула отношение. Сега целта е да направим нещо, което да е значимо. Съжалявам, че на Вас ще Ви бъде изключително тежко, защото цялата политика на партия ГЕРБ е била в рязане на лентички, няма значение дали става въпрос за фризьорски салон, за чешмичка или градинка. Така че, съжалявам, ако няма да изрежете тези лентички. Благодаря ви.

**Г-н Иво Пазарджиев:** Благодаря на госпожа Иванова. Господин Атанасов, не Ви е дадена думата. Има си ред, от пулта трябва да си заявите изказване. Втора реплика за господин Неделчев. Госпожо Николова, сега натиснете зеленото, моля (шум от зала, има технически проблем със системата). Реплика ли? На кого? На Деница? Е, тя прави реплика в случая на…Не, Вие може да направите изказване. Добре. Първо да довършим, господин Неделчев да си направи репликата, господин Атанасов ще си направи дупликата, след това имаме изказване от госпожа Николова. Заповядайте, господин Неделчев за реплика.

**Г-н Александър Неделчев /реплика/:** Благодаря, господин Пазарджиев. Уважаеми колеги, уважаеми господин Атанасов. Във Вашето изказване поставихте такива едни глобални въпроси, какво е състоянието на „Малката Виена“, изброихте една камара сгради, където сте играл като дете в някои от тях и фестивали, лесопарка. Някаква такава каша. Искам да Ви кажа, че точката е Приемане Програма за туризъм. Аз съм бил Председател на този Съвет по туризъм 6 години. Там си има конкретни средства, с които може да се оперира в рамките на програма, има си конкретни цели за които те могат да се използват. Вие къде отидохте, не можах да разбера. Искам да апелирам към Вас и не само към Вас. Нека когато се изказваме от тази трибуна да уважаваме аудиторията. Ако имаме да кажем нещо по точката, по темата, реално да направим конкретно предложение би било много добре, но да говорим заради самото говорене или за себеизтъкване, за мен е несериозно. Нека да се изказваме подготвени.

**Г-н Иво Пазарджиев:** Благодаря на господин Неделчев. Дуплика за Владислав Атанасов.

**Г-н Владислав Атанасов /дуплика/:** Дами и господа, един друг класик е казал, че, ако не го разбирате с думи, няма да го разберете и с хиляди от тях. Подобни назидателни говорения с нищо не помагат за най-важните теми на града. Добре, нека да оставим русенската архитектура да се руши. Тогава вие ще останете единствените и самите, които ще се снимате пред тези сгради, но предполагам, че дори и това няма да правите, вие няма да правите селфита пред тях. Вие няма да се интересувате от тяхната история, вие просто ще подминавате с наведен поглед. Това ще правите. Що се отнася до Програмата на туризма, да, аз не съм против да се представяме на туристически борси. Нямам нищо против да имаме туристически изложения. Какво правим с останалите уикенд туризми, преди и след уикенд туризма? Какво правим, с какво се заявяваме пред града? Ами че, това са текущи разходи на усилия и време, което правим. Това трябва да се прави, то е наложително. Що се отнася, ще ви отговоря конкретно. Политически изказвания са много лесни, но на тези политически изказвания и отговорите са много лесни. През последните години, може би вие се сещате, че бях председател на Комисията по култура и в това време в нашия град бяха разрушени следните неща. Създаде се може би единствения по рода си нов музей, Екомузей с аквариум, който е гордост за нашия град и който наистина го отличи на картата на страната. След почти четвърт век беше възстановен Музеят на Баба Тонка. Не знам дали се сещате къде е, защото за това време хората наистина успяха да забравят, но имайте предвид колко е силна паметта при условие, че ако отидете на гробището в Копривщица ще видите там една ятачка погребана и под името й пише „Копривщенската Баба Тонка“. До такава степен имената са силни и разпознаваеми. Това се опитвам да ви кажа когато ви призовавам да спасите родния дом на Елиас Канети, защото това е фигурата, с която може да бъде заявено нашето присъствие в света. Туристите ще дойдат именно, защото този човек е живял, защото е единствения нобелов лауреат роден в Русе. По времето, само ще довърша, какво е разрушено. Ами беше разрушена примерно Сексагинта приста, която беше изцяло рехабилитирана и обновена и между другото…

**Г-н Иво Пазарджиев:** Господин Атанасов, би следвало да правите…

**Г-н Владислав Атанасов /дуплика/:** Завършвам само. С това ние кандидатстваме България и извън България целия дунавски, римските крепости да бъдат част от световното културно наследство, т.е. и ние ще бъдем заявени, лично нашия град в това, т.е. всичко това вече е разрушено.

**Г-н Иво Пазарджиев:** Благодаря Ви. Госпожа Елеонора Николова за изказване.

**Г-жа Елеонора Николова:** Уважаеми господин Кмет, уважаеми колеги. Аз поисках думата, за да изразя своето възхищение и одобрение към изказването на господин Атанасов. Рядко смислено, рядко целенасочено и отговорно, защото такъв дебат трябва да има в Общинския съвет. За какъв бизнес, за какъв бизнес план, за какъв туризъм говорим, когато действително ще допуснем всички ценни места, които могат да бъдат туристически дестинации и интерес за гостите на град Русе, ако те бъдат разрушени. И аз мисля, че тази тревога и това изказване не може да бъде политизирано в никакъв случай. Това трябва да бъде тревога на всички нас, защото всички останали въпроси, нали петилетката в три години и т.н., преписване на планове от година в година, това по никакъв начин не допринася ние да си възстановим славата и гордостта, която сме имали. За съжаление ние продължаваме година след година да се съгласяваме с това, че светим с отразена светлина и славата ни е стара, но не е нова. Затова ви моля с много голямо уважение, да се отнасяме към такъв тип изказвания, които са голяма рядкост в нашия общински съвет, за съжаление (ръкопляскане от зала).

**Г-н Иво Пазарджиев:** Благодаря на госпожа Николова. Следващо заявено изказване. Госпожо Даневска, заявявали ли сте изказване? Заповядайте.

**Г-жа Йорданка Даневска:** Съвсем кратичко искам да кажа по въпроса за развитието на туризма в Русе. Изказването ми беше провокирано от госпожа Деница Иванова. Цифричките само гледам, няма да правя политическо изказване, няма да се връщам назад, само цифрите гледам. Всичко разход за 2021г. 63 811 при планирани 199 000 лева. Няма как с толкова малко пари ние да развием туристическа дейност. Не знам госпожата, която говори за плана и за отчета, дали е с усещане, че си е свършила добре работата. Само това искам да кажа. С малко пари – малки резултати. Няма как да бъде по друг начин. Благодаря.

**Г-н Иво Пазарджиев:** Благодаря на госпожа Даневска. Кмета на Община Русе е заявил изказване. От негово име е Заместник-кмета господин Енчев. Заповядайте. Кмета е заявил изказване и той посочва Заместник-кмета господин Енчев.

**Г-н Енчо Енчев:** Благодаря Ви, господин Председателю. Аз също съм удовлетворен и благодаря на господин Атанасов за неговото изказване, но не искам хората от нашия град да остават с погрешно впечатление, че администрацията някак си е абдикирала от тези проблеми. Това въобще не е така. Започвам отзад напред. За лимеса. Господин Атанасов, разговорите започнаха в общината, дойде комисията при нас и те стартираха и тръгнаха от моя кабинет. Ние сме декларирали и устно и писмено пълна подкрепа за това. Що се отнася до неясната съдба на Музея на транспорта. Мисля че всички ние знаем, че се водят и продължават да се водят разговори. В много скоро време съдбата на Музея на транспорта ще се изясни и тя ще бъде в интерес на обществеността на гражданите и гостите на нашия град. Що се отнася до архитектурното наследство, до сградите на нашия град. Изключително голям проблем и голяма болка на всички русенци и не може да бъде различно, но в края на краищата, когато разглеждаме въпроса за сградите, ние трябва да знаем и каква е собствеността на тези сгради, за да знаем по какъв начин и как тези сгради могат да бъдат поддържани. Мога само две неща да кажа, ето и в настоящия Общински съвет внасяме едно предложение за Проект за реновиране на една такава сграда, а трябва да ви кажа, че до този момент понеже посочихте и Клуба за дейците на културата, два пъти съм разговарял в (не се чува) и сега другата седмица пак ще бъда в министерството, ще разговаряме. Очакваме виза просто, за да могат да се стартират дейностите и там. Що се отнася до Лесопарк „Липник“. Да, ПУП-а беше приет, знаете, вие го приехте, но там има начертани ред дейности и на този общински съвет сега отново има едно предложение във връзка с ремонтни дейности, които ще стават по гребните бази и от тук нататък мисля пък, че не можем да отречем цялостната визия там също върви към цялостно подобряване. Това го знаят хората, които са там. За фестивалите с международно участие, вярно всички искаме да са повече. Вярно и аз искам да имаме фестивал и ледени фигури, да имаме и пясъчни фигури, но нека да степенуваме нещата. В условията на пандемия, в условия когато бяхме и сме освободили хората от плащане на такси и т.н., данъци намалени, ние от тук нататък някои неща трябва да се ограничим. Ще дойде време може би, но сега няколко стотин хиляди лева за двата фестивала, защото няколко стотин хиляди лева е издръжката на фестивала за ледените фигури и за пясъчните фигури, мисля че в момента не е. Надявам се скоро да дойде момента и за тези фестивали, но всички ние знаем, че в рамките на 6 месеца за два пъти правим „Мартенски музикални дни“ с огромния финансов ресурс за това. Също така „Маска“, има Фестивал „Маска“, не знам защо вие не знаете, а също така сме говорили и за Фестивала „Живите статуи“. Това са все международни фестивали, които всички ние организираме и до голяма степен участваме в тях. Тези уточнения исках да направя само. Благодаря ви за вниманието.

**Г-н Иво Пазарджиев:** Благодаря на господин Енчев. Може, може реплика. Като натиснете червеното не се ли…Добре, заповядайте.

**Г-н Владислав Атанасов:** Уважаеми колеги, тези въпроси бяха насочени към всички нас. Аз не искам да ги възприема някой като лично отношение. Такова в случая нямам. Що се отнася до това, че някои, не някои, голяма част от сградите са частна собственост, това е безспорен факт. Само че ние можем да влияем и на тези процеси, защото става въпрос частни сгради на общото ни културно наследство. В този ред на мисли също, тъй като не ми стигна времето при изказването. Аз също щях да задам въпроса за тези, които са обществена собственост. Ами само на същата улица „Гурко“, където е дома на Елиас Канети е Домът на писателя, той е общинска собственост. Бившия Дом на писателя, след това шахматен клуб. Знаете ли какво се случва в момента там? Там даже прозорците не се затварят, расте гора, има пет пръста мръсотия в този двор. Това е общинска собственост. Обществена собственост е Домът на учителя, Домът на учените. Какво се случва? Тези сгради в момента се рушат. Домът на учителя е в прилично състояние, но там е сменен един прозорец. Въпреки, че и там има…говоря за обществени сгради. Нали, знам, че не всички са общински, но пак ви казвам частни, общински, държавни, те са част от общото ни културно и историческо наследство и нямаме право да ги оставяме в този вид. И това не е само заради туризма, защото мисля, че най-после сте убедени, че двете неща са тясно свързани, а защото времето ги заличава. Така както бяха заличени две сгради и на тяхно място растат блокове.

**Г-н Иво Пазарджиев:** Благодаря на господин Атанасов. Господин Кмете, дуплика ли желаете сега? Изказване. Първо имаме от господин Дяков, нека да се изкаже той. Заповядайте. Господин Станчев, заповядайте за процедура.

**Г-н Станимир Станчев:** Извинявам се. Уважаеми господин Председател, уважаеми господин Кмете, процедурата ми е следната. Господин Председател, моля погледнете в Правилника колко пъти по една точка има право да вземе общинска администрация думата. Благодаря.

**Г-н Иво Пазарджиев:** Няма ограничение, господин Станчев в Правилника ни, както за времетраенето им на изказванията, така и за броя на изказванията (Станимир Станчев говори от зала). Не, господин Станчев, проверете си Правилника. Коментирайте го и с юристите на общината, ако искате. Господин Дяков, заповядайте.

**Г-н Орлин Дяков:** Уважаеми колеги, господин Кмете, да се политизира темата за туризма за мене е, няма да кажа следващите думи, които са в главата ми, защото трябва да имаш цедка и това се нарича интелигентност. Правя предложение, изграждане и развитие на туристическия продукт културен, кулинарен, винен туризъм. Значи господин Енчев каза, аз имам общо с едно от нещата. То е така наречения „Фестивал на живите статуи“. Грандиозно събитие, участват много държави в него. Миналата година ни даваха по холандска телевизия, дай боже и по френска догодина. Така все едно вървим в тази посока. Мисълта ми е, че културния туризъм трябва да бъде отделен в една абсолютно отделна графа. Културния туризъм е изключително важен за град като Русе. Архитектурата и култура, изявите, които има в града „Мартенски музикални дни“ е култура, т.е. трябва да има една отделна графа, в която да се види как промотираме това, какво точно трябва да инвестираме в това и наистина така да се, как да кажа, да стане основна компонента на план за туризъм в града, културния туризъм, а не да е заедно с винения и кулинарния. И последно, аз бих се радвал, говорим го от години, тук по-старите колеги знаят, когато тези автобуси, които идват на понтона, не заминават за Търново, а заминават за Червен, за Иваново, за Орлова чука, защото имаме какво да покажем и мисля, да ще прозвучи много така шовинистично, но мисля, че даже нашето е по-интересно и по-хубаво. Не знам какви са механизмите по-точно знам какво би трябвало да се направи. Не знам, кой трябва да активизира тези постъпки, но аз мисля, че в тази посока също не се прави достатъчно. Благодаря ви за вниманието.

**Г-н Иво Пазарджиев:** Благодаря на господин Дяков. Кмета на Община Русе господин Пенчо Милков.

**Г-н Пенчо Милков:** Уважаеми господин Председател, уважаеми колеги, уважаеми господин Атанасов. Вие сте мой колега общински съветник, когото това не са думи на вежливост, изключително много уважавам и сме имали възможност да говорим, когато аз бях общински съветник повече отколкото сега, което е богатство за мен. На Вас, на директора на театъра, на вас двамата, бих казал, че интелигентността и възможността да говорите и на двамата, вашия интелект и вашата възможност да говорите е огромна отговорност. Думите са най-силното оръжие. Това казвам на децата всеки път, това е огромна отговорност. Да, вие можете да го правите винаги много убедително. Трябва обаче да си помислим дали материята е първична или духа, т.е. вие говорите за съживяване на нашия дух говорейки да реновираме материята, да държим материята, да не паднат сградите и т.н. Непрекъснато си поставям този въпрос много преди да стана кмет. Според мен духа предшества материята и Вие като историк го знаете много по-добре. Изреждайки историята на всички тези сгради, знам къде е Музея на Баба Тонка, купувал съм си от там крайвецка литература. Не претендирам да знам като Вас историята на нашия град, но съм полагал усилия. Частни фамилии…Частни инициативи са в основата на съграждането на всичко, което ние в момента претендираме, че сме „Малката Виена“. С изключение на Доходното здание, за което много мога да говоря, множеството малки сгради в центъра величествени по своята архитектура са били духа изразител на духа и отношението на хората към самите тях, към Русе и към страната ни и към това града да бъде лидер в страната. Лидер съпоставящ себе си само със столицата, говорейки за България и слагайки себе си до Букурещ, до Виена. Сега какво ни липсва. Ми липсват ни същите тези хора със същото това отношение. Ние имаме прекрасната възможност и продължаваме да го налагаме на хората и на младите, и на децата, и на всички други навън. Да се посипваме с пепел, всякак да се изплюем и да застанем отново. Да покажем как всичко потъва, всичко се разпада. Всички сгради, които изредихте в голямата си част са частни и тук ще Ви кажа като юрист. Имаше изменение на ЗУТ, което отвърза ръцете на общините и държавата да въздейства на тези частни собственици възстановили собствеността си, но не положили и грам усилия, за да я построят. Ако вложим публични средства след това да има законна ипотека върху сградите, две години трая този текст, даже не знам имаше ли и две години и беше отменен от ЗУТ. Беше блестящ текст, който ми отвързваше ръцете да ви предложа да вложим средства, след което от незаинтересованите собственици да ги възстановим. Сега нямаше такава възможност. Всички тези сгради, записал съм си ги, абсолютно сте прав за тях. За (не се чува) не. Не е вярно, че няма да се строи. Има проект и няколко пъти е пускан в Общинския съвет. Там съм се интересувал защо няма инвеститорски интерес и сме говорили с големи строители в Русе, защото възстановяването на фасадата, това което и аз бих искал при заявяване на инвестиционен интерес предпоставя изключителна височина вътре на етажите, а съвременните ни инвеститори искат, какво искат – безбройни квадратни метри, които да продават в евро. При етажи 2,52, а там на (не се чува) не, там етажите са с друга височина. Искаме да го възстановим, има проект. Пак ще го пуснат, пак никой няма да кандидатства, защото ще задължим изпълнителя етажите да са високи и красиви. Не е вярно. Клуба на дейците на културата, кандидат за кмет бях, когато падна мазилката и като отидох се виждаше отгоре тръстиката. В момента сме осигурили средства, направен е проект, предстои изпълнение на ремонтни дейности. Покрива на Доходното здание. Изпълнили сме проект за ремонтиране предните две години, знае директора. С наши средства сега сме осигурили средства за ремонт на покрива и на фасадите на Доходното здание. Зоните за отдих, моля Ви се, как нищо не е направено. В „Липник“, тук ще Ви протестират всички хора, които ходят в „Липник“. Първо с наши сили и средства парка е преобразен, почистен, сложено е ново осветление, запълнени са дупки, окастрени са дървета. Приличаше там като света на спящата красавица като влязохме. В момента всичко е окастрено, почистено и ПУП, който го заварих липсващ, нямаше такъв, го има и дава възможност в момента да има реални икономически дейности там. Почистването на бюста на Канети е нещо, което абсолютно сте прав. Ще го поставя като задача. Почиствахме други бюстове, други неща. Това абсолютно сте прав. Искам да взема отношение по повечето неща, които казахте. С малки пари се правели малки резултати. Пак искам да поясня, вижте точката в която се намираме. Община Русе не е най-великия бизнес агент в Община Русе. Община Русе е юридическо лице, което има специфични функции. Туризма във Велико Търново, в Пампорово, в Боровец, обектите туристическите не са собственост на Община Самоков, на Община Търново. Създаването на тези иновативни неща, тези хубави обекти трябва да е плод и на частна инициатива голяма. Общината, какво сме направили различно. Възстановили сме експедиентските турове. Изключително важно нещо, защото Русе не беше част от тези. Това са обиколки, които се правят от хора, които Министерството на туризма води в нашата страна. Русе беше извън тази програма години наред и тези турове дават възможност, това са личности, които в последствие в чужбина представят нашия град. Това е изключително важно и в момента се плаща от Правителството тези експедиентски турове да бъдат тук. Пропуснахте изцяло всички, които се изказахте. Винаги имайте предвид, бъдете честни по отношение на ковид-а, колко време работиха търговските обекти в Русе? Какви бяха поставените пред мен като изпълнителна власт задачи? Да дезинфекцирам спирки, детски градини, улици, всичко. Вижте какъв туризъм имаше, спряха се корабите по Дунава миналата година. Миналата година искам да ви кажа, че корабите по Дунава средно 400, вече възстановявайки се бяха 161. Какво направихме, оптимизирахме с РЗИ да става онлайн проверката за здравни сертификати, за да имат 40 минути повече в Русе, дори и това. Това не се пише, но е направено, защото 40 минути повече е 1-2 търговски обекта, в които да влязат повече. В момента Община Русе разработвайки плана за интегрирано развитие и тук бъдете справедлив. Това, което казахте за музея, за Баба Тонка – светиня, браво. Радвах се, бях там като се откриваше проекта като съветник за възстановяването, но това са европейски средства. Сега в момента предстои нов програмен период. За Пантеона са европейски средства, нещо което започнахме и завършихме със средства осигурени в предишния програмен период. Сега обаче са отворени анкетите за плана за интегрирано развитие на община. Новата философия на европейските фондове позволява гражданите, общинските съветници, отдолу да дойде инициативата за нещата, които да направим. Това е изключително важен момент, защото идеите които дадете, те ще бъдат в основата на плановете, които ние ще трябва да създадем. Затова ви приканвам. Тук искам да ви кажа, че директора на музея е член на Съвета по туризъм. Има възможност и вие чрез него да правите предложения каквито не ни е известно в Програмата по туризъм да са направени. Вратата ми е абсолютно отворена, особено на хора, които милеят както вие за тези процеси, но пак искам да кажа. Огромна част от сградите, от реалността в центъра, са частни. Дори Балкан където общината има 50/100 от собствеността, другите 50 са на мюфтийството и сега тече дело. Другите собственици, които сме със старата полиция, успяхме с дело, предишни кметове са отвоювали собствеността на 68%, 2% от собствениците, които са в чужбина и изобщо не си спомнят къде е тази сграда в момента, невъзможността да бъдат връчени съобщенията до тях, спъват, имаме пари в общината, проект има направен да се възстанови покрива на тази сграда. Невъзможността да връчиш на 2%, които са двадесет и няколко човека писма в Канада, в Щатите, навсякъде, чисто законодателно те спъва. И такова разрешение за строеж беше отменено в началото на моята работа. За живите статуи разбира се, че ще се състои. Ледените фигури, първата зима, фактически втората ковид вълна, ноември 2020. Не искам да ви казвам за какво си говорих с директора на болницата, да се използва фризера на живите статуи, за неживи статуи, защото покойниците се погребваха след седем дни. Реалността, в която живея и вие живеете и предизвикателствата, които бяха поставени пред общинското ръководство, трябва да кореспондират, нали заедно да говорим и да ги имаме предвид. Казвайте ги в изказванията си, напомняйте ги на хората. Милея за нашия град, той за мен е мощен и велик. Русе в момента пред Министерството на туризма е двигател за туристическите идеи изобщо за Дунавска България. Правили сме срещи на място в Министерството на туризма. Златомира Стефанова е привлечена за Заместник-кмет именно заради опита й от нищо до ръководител в туристическата сфера. Това е моето послание и към вас. Имаме отношение към туризма, а по отношение на госпожа Бирова и поставянето под съмнение нали на отношението на администрацията, пак ви казвам, вижте по закон какви са възможностите на една община. Изключително отдадено работят колегите ми в тази сфера. В Туристическия информационен център сме привлекли хора, които са работили преди това в туристически фирми. Изключително ангажирани са. Запознайте се, елате, аз ще ви запозная. Благодаря.

**Г-н Иво Пазарджиев:** Благодаря на Кмета. Доктор Теодора Константинова.

**Д-р Теодора Константинова:** Благодаря, господин Председател, господин Кмете, дами и господа общински съветници. Никакво намерение нямах да се изказвам по тази точка. Влади, както винаги един блестящ експерт повдигна въпрос, който се смята, че не е във връзка с туризма, но и аз бих казала няма да остана безмълвна. И в интерес на справедливостта и на истината, искам да кажа че по-голяма част от хората, за които се говори, че нищо не правят за собствеността си, която е причина ние да се гордеем с Русе, която дедите им са създали и с които се гордеем. Голяма част от предците им, а дори и от тяхното поколение, които сега са в чужбина са били наказани за това, подчертавам, че не политизирам, са били наказани за това, че са създали това с което в момента ние всички се гордеем, защото няма с какво особено друго да се гордеем. Били са екстрадирани, били са изпращани по лагери, били са изпращани въпреки прекрасните си образования да копаят канали и т.н. Отново казвам, не искам да политизирам и нямаше въобще да засягам тази тема, но такива хора на които неправомерно са им били конфискувани имуществата, които са били използвани и разрушавани и правени по най-безобразен начин дострояване или разрушаване, защото много от вас например, особено по-младите не знаят, че прекрасни няколко къщи са разрушени, с които можехме да се гордеем, за да се построи Хотел „Дунав“ и бившата сладкарница там. Съжалявам, че съм във възраст, в която аз лично ги помня макар и като малко дете. Беше по-добре да бъда малко по-млада и да не ги помня. Хората, на които са отнети имотите и слава богу справедливостта е възтържествувала, за да могат да си ги върнат, защото те не са строени с кражби, а с много труд, със знание, образование и с много благотворителност и социална подкрепа на хората, които са работили във фирмите им. Не са имали възможност да трупат богатство и средства, за да могат сега да се погрижат за тях. Затова исках да се изкажа. В името на справедливостта и на истината. Благодаря ви.

**Г-н Иво Пазарджиев:** Благодаря на доктор Константинова. Реплика? Заповядайте, господин Кмете.

**Г-н Пенчо Милков /реплика/:** Използвам формата на реплика само да добавя за 30 секунди, че в следващия бюджет, който ще ви бъде представен са предвидени милион мисля че за ремонт на Къщата на Стефан Симеонов. Пратили сме Комунални площада отпред да бъде ремонтиран, защото е в безобразно състояние. Това дърво не е сцепило бетона около себе си за една седмица време, плочките не са се изяли за една седмица време. Това ще бъде ремонтирано и е предвидена сума за ремонт на тази емблематична сграда. Благодаря ви.

**Г-н Иво Пазарджиев:** Благодаря на кмета. Не виждам други заявени изказвания. Режим на гласуване по точката, моля.

**КВОРУМ – 44. С 31 гласа „за”, 0 „против” и 13 „въздържали се” се прие**

**РЕШЕНИЕ № 827**

На основание чл. 21, ал. 2, във връзка с чл. 21, ал. 1, т. 12 и т. 24 от ЗМСМА, и във връзка с чл. 11, ал. 1, чл. 12, т. 1 и чл. 13, ал. 6, т.1 и т.3 от Закона за туризма, Общински съвет – Русе реши:

1. Приема Отчета на Програма за развитие на туризма на Община Русе през 2021 г., съгласно Приложение 1
2. Приема Програма за развитие на туризма на Община Русе за 2022 г., съгласно Приложение 2

**Точка 3**

**К.л. № 770 Провеждане на конкурс за управител на „Диагностично-консултативен център 1 – Русе” ЕООД**

**Г-н Иво Пазарджиев:** Господин Ивайло Кадишев, заповядайте.

**Г-н Ивайло Кадишев:** Уважаеми господин Милков, уважаеми господин Председател, уважаеми дами и господа общински съветници. Настоящото предложение касае провеждане на конкурс за управител на „Диагностично-консултативен център 1 – Русе”. Мандата на настоящия управител изтича през месец юли 2022 година. Едноличен собственик на капитала е Община Русе чрез Общински съвет – Русе, който има компетенциите да решава въпроси като общо събрание. Поради тази причина предлагаме настоящия проект на решение, което освен да утвърдите правила и процедурите за провеждане на конкурса следва и да определите представители от съвета, които да бъдат включени като членове от комисията, включително и един резервен такъв. Благодаря.

**Г-н Иво Пазарджиев:** Благодаря на господин Кадишев. Режим на изказвания, има ли заявени изказвания? Не виждам. Режим на гласуване по точката, моля. А, колеги, моля да прекратите. Прекратете гласуването. Секунда само. Уважаеми колеги, тъй като в осем римско от диспозитива на проекта за решение се изисква да има трима общински съветници в комисията, моля за вашите предложения за съветници. Господин Даскалов, заповядайте. Не, ако искате и от място може, няма проблем. Добре, три предложения – Гергана Николова-Спасова, Иво Пазарджиев и Владислав Атанасов. Един резервен – Станимир Станчев. Добре. В проекта за решение гласуваме Гергана Николова-Спасова, Иво Пазарджиев, Владислав Атанасов и резервен общински съветник господин Станимир Станчев. Гласуваме проекта за решение с тези допълнения.

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 828**

На основание чл. 21, ал. 2, във връзка с чл. 21, ал. 1, т. 9 от ЗМСМА, чл. 137, ал. 1, т. 5 и чл. 147 от Търговския закон, чл. 21, ал. 1 и ал. 2 от Закона за публичните предприятия, чл. 69, ал. 2 от Правилника за прилагане на Закона за публичните предприятия, чл. 17, ал. 2, чл. 62, ал. 1 и ал. 7 и чл. 63, ал. 1 и ал. 3 от Закона за лечебните заведения, чл. 8, ал. 1, т. 1, чл. 10, ал. 1, т. 5 и чл. 23 от Наредба №9 за реда и условията за упражняване правата на Община Русе върху общинската част от капитала на търговските дружества на Общински съвет – Русе, Общинският съвет реши:

**I.** Обявява конкурс за възлагане управлението на „Диагностично-консултативен център 1 – Русе” ЕООД, ЕИК 117115549. Договорът за управление ще бъде сключен за срок от 3 години.

**II.** До участие в конкурса се допускат лица, които отговарят на следните изисквания:

1. Да са български граждани или граждани на друга държава – членка на Европейския съюз, на друга държава – страна по Споразумението за Европейското икономическо пространство, или на Конфедерация Швейцария;

2. Да притежават образователно-квалификационна степен „магистър“ по медицина, с призната специалност и с квалификация по здравен мениджмънт или лица с образователно-квалификационна степен „магистър“ по икономика и управление с придобита образователна и/или научна степен, специалност или преминато обучение за повишаване на квалификацията по чл. 43 от Закона за висшето образование в областта на здравния мениджмънт;

3. Да имат най-малко пет години професионален опит като лекар или икономист;

4. Да не са поставени под запрещение;

5. Да не са осъждани за умишлено престъпление от общ характер;

6. Да не са лишени по съответен ред от правото да заемат длъжността Управител на публично предприятие;

7. Да не са обявени в несъстоятелност като еднолични търговци или неограничено отговорени съдружници в търговско дружество, обявено в несъстоятелност, при което са останали неудовлетворени кредитори;

8. Да не са били членове на управителен или контролен орган на дружество, съответно кооперация, прекратени поради несъстоятелност през последните две години преди назначаването, ако са останали неудовлетворени кредитори;

9. Да не са съпрузи/съпруги или лица във фактическо съжителство, роднина по права линия, по съребрена линия – до четвърта степен включително, и по сватовство – до втора степен включително, на управител или на член на колективен орган за управление и контрол на същото публично предприятие;

10. Да не са заемат висша публична длъжност по чл. 6, ал. 1, т. 1 – 38 и 41 – 45 от Закона за противодействие на корупцията и за отнемане на незаконно придобитото имущество, не са членове на политически кабинет и/или секретар на община;

11. Да не са извършват търговски сделки от свое или от чуждо име;

12. Да не са съдружници в събирателни, в командитни дружества и в дружества с ограничена отговорност;

13. Да не са управители или членове на изпълнителен или контролен орган на друго публично предприятие.

Точки 11 и 12 се отнасят за дейност, сходна с дейността на дружеството, чието управление се възлага.

**III.** Необходими документи за участие в конкурса:

1. Заявление до Кмета на Община Русе за допускане за участие в конкурса;

2. Автобиография – европейски формат;

3. Документ за самоличност – копие;

4. Нотариално заверено копие от: диплома за придобита образователно-квалификационна степен „магистър“ по медицина, квалификация по здравен мениджмънт и свидетелство за призната специалност, или диплома за придобита образователно-квалификационна степен „магистър“ по икономика и управление и придобита образователна и/или научна степен, специалност или преминато обучение за повишаване на квалификацията по чл. 43 от Закона за висшето образование в областта на здравния мениджмънт. Квалификацията по здравен мениджмънт се удостоверява чрез представяне на един от документите, визирани в §3 от Заключителните разпоредби на Наредба №9 от 26.06.2000 г. за условията и реда за провеждане на конкурси за възлагане на управлението на лечебни заведения по Закона за лечебните заведения;

5. Копие от документ (трудова, служебна или осигурителна книжка), удостоверяващ наличие на минимум пет години професионален опит като лекар или икономист;

6. Медицинско удостоверение – общо здравословно състояние и удостоверение от „Център за психично здраве - Русе“ ЕООД, оригинали;

7. Копия от други документи, удостоверяващи изпълнението на изискванията за заемане на длъжността.

8. Декларация, че са налице условията по т. II.4-13.

9. Концепция за развитието на „Диагностично-консултативен център 1 – Русе” ЕООД за тригодишен период, в обем до 5 страници (формат А4, шрифт Times New Roman – размер 12) и да съдържа най-малко следното съдържание:

- анализ и оценка на състоянието и дейността на „Диагностично-консултативен център 1 – Русе“ ЕООД;

- тенденции и възможности за развитие на „Диагностично-консултативен център 1 – Русе“ ЕООД;

- определяне на целите, приоритетните области, очакваните резултати в управлението, финансирането, структурата и организацията на дейността на „Диагностично-консултативен център 1 – Русе“ ЕООД;

- приложимост и етапи за реализацията на концепцията.

Заявленията за участие в конкурса заедно с необходимите документи по т. III.2-8. се подават в запечатан непрозрачен плик (Плик №1).

Концепцията се представя в отделен запечатан плик (Плик №2).

Плик №1 и Плик №2 се поставят в един общ запечатан плик, а заявленията се завеждат в специален регистър по реда на тяхното постъпване.

За всяко подадено заявление се издава удостоверение, в което се посочват името на подателя, датата и часа на приемането му.

**IV.** Правила за провеждане на конкурса и работа на комисията:

Заседанията на комисията са редовни, ако присъства председателят и една втора от състава ѝ. Решенията на комисията се вземат с мнозинство от броя на присъстващите членове. За заседанията на комисията се води протокол, в който се съдържат взетите решения и който се подписва от всички присъстващи на заседанието членове. Преди започване на работа членовете на комисията подписват декларация за предотвратяване на конфликт на интереси и защита на данните на физическите лица - кандидати. Ако член на комисията установи, че изискванията на декларацията не могат да бъдат изпълнени по отношение на някой от кандидатите, той посочва това в декларацията си, изключва се от процедурата и се замества от резервния член.

Комисията провежда конкурса на два етапа:

ПЪРВИ ЕТАП – проверка на съответствието на представените документи с предварително обявените изисквания.

В обявените ден и час за проверка на съответствието на представените документи, членовете на комисията се събират на заседание за разглеждане на представените документи.

Комисията разглежда представените документи за съответствие с изискванията по т. II, като проверява за наличието на всички изискуеми документи по т. III, включително по отношение на съответствието на представената Концепция с минимално изискуемото съдържание по т. III.9.

Комисията не допуска до участие в конкурса кандидати, за които не са налице обстоятелствата по т. II или не са представили някой от документите по т. III.

Комисията изготвя списък на допуснатите кандидати.

Комисията уведомява кандидатите за резултатите от проверката на съответствието на представените документи с предварително обявените изисквания на електронната поща (имейл адрес), посочена в заявлението по т. III.1.

ВТОРИ ЕТАП – представяне от кандидатите на Концепция за развитието и дейността на лечебното заведение за тригодишен период и събеседване.

Комисията провежда събеседване с всеки от кандидатите по отделно, по реда на постъпване на заявленията, на което кандидатите следва да изложат в подробен вид, представените от тях концепции, включително като отговарят на въпроси на членовете на Комисията по тяхното съдържание.

Комисията оценява представените от участниците Концепции по следните показатели:

1. Умение на кандидата да анализира дейността на дружеството;
2. Познаване на тенденциите в областта на дейностите, извършвани от „Диагностично-консултативен център 1 – Русе” ЕООД;
3. Умение на кандидата за поставяне на адекватни краткосрочни и дългосрочни цели и приоритети;
4. Умение на кандидата да планира и управлява промени в дейността на дружеството.

След представяне на Концепцията от кандидата, Комисията пристъпва към провеждане на събеседване с кандидата за установяване на компетенциите и качествата му по следните показатели:

1. Степен на познаване на нормативната уредба;
2. Способност да се планират и взимат управленски решения;
3. Административни умения, професионални и делови качества;
4. Комуникативни и организационни способности;
5. Способност за обективни преценки и представяне на адекватно разрешение на конкретен проблем;
6. Ориентация към резултати и умение за определяне на текущи приоритети.

Всеки член на комисията самостоятелно оценява всеки от кандидатите по посочените показатели с оценка от 1 до 5, като максималната оценка е „5“ по петобалната система. Окончателната оценка на всеки кандидат се формира като сборът от оценките на всички членове на комисията се разделя на броя на членовете на комисията, взели участие в оценяването, при точност на оценката 0,25.

Комисията класира участниците в низходящ ред като на първо място се класира кандидатът, получил най-висок брой точки.

В тридневен срок от провеждането на конкурса, комисията изготвя протокол с класираните кандидати и го предлага за одобрение от Общински съвет, който го утвърждава на първото, след провеждането на конкурса заседание, но не по-късно от двумесечен срок от получаване решението на комисията.

В десетдневен срок от представяне на протокола пред Общинския съвет, комисията уведомява кандидатите за получените от тях оценки.

Когато двама или повече от кандидатите са получили най-високи и равни оценки, комисията изготвя и предлага за одобрение от Общинския съвет извършеното класиране, като окончателния избор се извършва след допълнително събеседване с кандидатите, получили най-високи и равни оценки. Събеседването се провежда от тричленна комисия, определена от Общински съвет, която е различна от комисията за организиране и провеждане на конкурса. В тридневен срок от провеждане на допълнителното събеседване тричленната комисия изготвя протокол, в който описва резултатите от събеседването и предлага за одобрение от Общински съвет решение за определяне на кандидата, спечелил конкурса.

**V.** Място и срок за подаване на документите.

Документите за участие се представят в срок до 14 (четиринадесет) дни от публикуването на обявлението за конкурса на адрес: гр. Русе, пл. „Свобода“ №6, Община Русе, ІІ етаж, стая 204, отдел „Човешки ресурси “.

**VI.** Място и срок за получаване на информация.

Информация относно структурата, бюджета, числеността и щатното разписание на персонала, баланс и отчет за приходите и разходите за предходната финансова година, баланс и отчет за приходите и разходите за изтеклите тримесечия на текущата финансова година в срока, се предоставя в срока, определен в т. V. от отдел „Стопански дейности и анализи“, стая 609, VI етаж, Община Русе, пл. „Свобода“ №6, гр. Русе. Телефон за контакти: 082/881 632 и 082/881 607.

**VII.** Място, дата и час на провеждане на конкурса.

Конкурсът ще се проведе в сградата на Община Русе – заседателната зала, III етаж, в следния ред:

На 10.05.2022 г. от 9,00 часа – проверка на съответствието на представените документи.

На 11.05.2022 г. от 9,00 часа – представяне на Концепция за развитието на „Диагностично-консултативен център 1 – Русе” ЕООД и събеседване с кандидатите.

**VIII.** Избира комисия за организиране и провеждане на конкурса в състав, както следва:

Председател: Златомира Стефанова – заместник-кмет ИМС

Членове: 1.Гергана Николова – Спасова – общински съветник

2. Иво Пазарджиев – общински съветник

3. Владислав Атанасов – общински съветник

4.Ивайло Кадишев – директор дирекция МПСДА

5.Анелия Георгиева – началник-отдел СДА

6.Елена Тодорова – началник отдел ПНО

и технически секретар: Елена Ангелова – главен експерт в отдел СДА.

Резервни членове: 1.Станимир Станчев – общински съветник

2.Александър Стефанов – главен юрисконсулт в отдел ПНО

**IX.** Възлага на Кмета на Община Русе в петдневен срок от влизане в сила на настоящото решение да направи съобщение в два местни вестника за обявяването на конкурса, условията и правилата за провеждането му.

**Точка 4**

**К.л. № 771 Провеждане на конкурс за управител на „Център за психично здраве - Русе” ЕООД**

**Г-н Иво Пазарджиев:** Господин Кадишев, заповядайте.

**Г-н Ивайло Кадишев:** Уважаеми общински съветници, абсолютно аналогично предложение на предходното, само че то касае Центъра за психично здраве. Подкрепяме предложението във вида, в който е внесено и със съответния проект на решение към него. Благодаря.

**Г-н Иво Пазарджиев:** Благодаря. По отношение на Марияна Иванчева, говорим отново за членовете на комисията. Марияна Иванчева, Елеонора Николова, Росица Георгиева. Един резервен? Предложение за резервен, може ли? Добре, ако има повече предложения ще ги гласуваме всички. Добре, благодаря. След като нямаме повече предложения от едно, гласуваме. Марияна Иванчева, Елеонора Николова, Росица Георгиева в основния състав. Биляна Иванова като резервен член. Гласуваме проекта за решение. Сега стартираме системата. Колеги, моля гласувайте.

***Има технически проблем с устройствата за гласуване на господин Димитър Димитров и господин Станимир Станчев***

**КВОРУМ – 44. С 44 гласа „за”, 0 „против” и 0 „въздържали се” се прие**

**РЕШЕНИЕ № 829**

На основание чл. 21, ал. 2, във връзка с чл. 21, ал. 1, т. 9 от ЗМСМА, чл. 137, ал. 1, т. 5 и чл. 147 от Търговския закон, чл. 21, ал. 1 и ал. 2 от Закона за публичните предприятия, чл. 69, ал. 2 от Правилника за прилагане на Закона за публичните предприятия, чл. 26, ал. 2 и ал. 5, чл. 62, ал. 1 и ал. 7 и чл. 63, ал. 3 и ал. 5 от Закона за лечебните заведения, чл. 8, ал. 1, т. 1, чл. 10, ал. 1, т. 5 и чл. 23 от Наредба №9 за реда и условията за упражняване правата на Община Русе върху общинската част от капитала на търговските дружества на Общински съвет – Русе, Общинският съвет реши:

**I.** Обявява конкурс за възлагане управлението на „Център за психично здраве – Русе” ЕООД, ЕИК 117526194. Договорът за управление ще се сключи за срок от 3 години.

**II.** До участие в конкурса се допускат лица, които отговарят на следните изисквания:

1. Да са български граждани или граждани на друга държава – членка на Европейския съюз, на друга държава – страна по Споразумението за Европейското икономическо пространство, или на Конфедерация Швейцария;

2. Да притежават образователно-квалификационна степен „магистър“ по медицина, с призната специалност по психиатрия и с квалификация по здравен мениджмънт;

3. Да имат най-малко пет години професионален опит в областта на придобитото образование по т. 2;

4. Да не са поставени под запрещение;

5. Да не са осъждани за умишлено престъпление от общ характер;

6. Да не са лишени по съответен ред от правото да заемат длъжността Управител на публично предприятие;

7. Да не са обявени в несъстоятелност като еднолични търговци или неограничено отговорни съдружници в търговско дружество, обявено в несъстоятелност, при което са останали неудовлетворени кредитори;

8. Да не са били членове на управителен или контролен орган на дружество, съответно кооперация, прекратени поради несъстоятелност през последните две години преди назначаването, ако са останали неудовлетворени кредитори;

9. Да не са съпрузи/съпруги или лица във фактическо съжителство, роднина по права линия, по съребрена линия – до четвърта степен включително, и по сватовство – до втора степен включително, на управител или на член на колективен орган за управление и контрол на същото публично предприятие;

10. Да не са заемат висша публична длъжност по чл. 6, ал. 1, т. 1 – 38 и 41 – 45 от Закона за противодействие на корупцията и за отнемане на незаконно придобитото имущество, не са членове на политически кабинет и/или секретар на община;

11. Да не са извършват търговски сделки от свое или от чуждо име;

12. Да не са съдружници в събирателни, в командитни дружества и в дружества с ограничена отговорност;

13. Да не са управители или членове на изпълнителен или контролен орган на друго публично предприятие.

Точки 11 и 12 се отнасят за дейност, сходна с дейността на дружеството, чието управление се възлага.

**III.** Необходими документи за участие в конкурса:

1. Заявление до Кмета на Община Русе за допускане за участие в конкурса;

2. Автобиография – европейски формат;

3. Документ за самоличност – копие;

4. Нотариално заверено копие от: диплома за придобита образователно-квалификационна степен „магистър“ по медицина, квалификация по здравен мениджмънт и свидетелство за призната специалност по психиатрия;

5. Копие от документ (трудова, служебна или осигурителна книжка), удостоверяващ наличие на минимум пет години професионален опит като лекар;

6. Медицинско удостоверение – общо здравословно състояние и удостоверение от „Център за психично здраве - Русе“ ЕООД, оригинали;

7. Копия от други документи, удостоверяващи изпълнението на изискванията за заемане на длъжността.

8. Декларация, че са налице условията по т. II.4-13.

9. Концепция за развитието на „Център за психично здраве – Русе” ЕООД за тригодишен период, в обем до 5 страници (формат А4, шрифт Times New Roman – размер 12) и да съдържа най-малко следното съдържание:

- анализ и оценка на състоянието и дейността на „Център за психично здраве – Русе” ЕООД;

- тенденции и възможности за развитие на „Център за психично здраве – Русе” ЕООД;

- определяне на целите, приоритетните области, очакваните резултати в управлението, финансирането, структурата и организацията на дейността на „Център за психично здраве – Русе” ЕООД;

- приложимост и етапи за реализацията на концепцията.

Заявленията за участие в конкурса, заедно с необходимите документи по т. III.2-8 се подават в запечатан непрозрачен плик (Плик №1).

Концепцията се представя в отделен запечатан плик (Плик №2).

Плик №1 и Плик №2 се поставят в един общ запечатан плик, а заявленията се завеждат в специален регистър по реда на тяхното постъпване.

За всяко подадено заявление се издава удостоверение, в което се посочват името на подателя, датата и часа на приемането му.

**IV.** Правила за провеждане на конкурса и работа на комисията:

Заседанията на комисията са редовни, ако присъства председателят и една втора от състава ѝ. Решенията на комисията се вземат с мнозинство от броя на присъстващите членове. За заседанията на комисията се води протокол, в който се съдържат взетите решения и който се подписва от всички присъстващи на заседанието членове. Преди започване на работа членовете на комисията подписват декларация за предотвратяване на конфликт на интереси и защита на данните на физическите лица - кандидати. Ако член на комисията установи, че изискванията на декларацията не могат да бъдат изпълнени по отношение на някой от кандидатите, той посочва това в декларацията си, изключва се от процедурата и се замества от резервния член.

Комисията провежда конкурса на два етапа:

ПЪРВИ ЕТАП – проверка на съответствието на представените документи с предварително обявените изисквания.

В обявените ден и час за проверка на съответствието на представените документи, членовете на комисията се събират на заседание за разглеждане на представените документи.

Комисията разглежда представените документи за съответствие с изискванията по т. II, като проверява за наличието на всички изискуеми документи по т. III, включително по отношение на съответствието на представената Концепция с минимално изискуемото съдържание по т. III.9.

Комисията не допуска до участие в конкурса кандидати, за които не са налице обстоятелствата по т. II или не са представили някой от документите по т. III.

Комисията изготвя списък на допуснатите кандидати.

Комисията уведомява кандидатите за резултатите от проверката на съответствието на представените документи с предварително обявените изисквания на електронната поща (имейл адрес), посочена в заявлението по т. III.1.

ВТОРИ ЕТАП – представяне от кандидатите на Концепция за развитието и дейността на лечебното заведение за тригодишен период и събеседване.

Комисията провежда събеседване с всеки от кандидатите по отделно, по реда на постъпване на заявленията, на което кандидатите следва да изложат в подробен вид, представените от тях концепции, включително като отговарят на въпроси на членовете на Комисията по тяхното съдържание.

Комисията оценява представените от участниците Концепции по следните показатели:

* + - 1. Умение на кандидата да анализира дейността на дружеството;
      2. Познаване на тенденциите в областта на дейностите, извършвани от „Център за психично здраве – Русе” ЕООД;
      3. Умение на кандидата за поставяне на адекватни краткосрочни и дългосрочни цели и приоритети;
      4. Умение на кандидата да планира и управлява промени в дейността на дружеството.

След представяне на Концепцията от кандидата, Комисията пристъпва към провеждане на събеседване с кандидата за установяване на компетенциите и качествата му по следните показатели:

* + - 1. Степен на познаване на нормативната уредба;
      2. Способност да се планират и взимат управленски решения;
      3. Административни умения, професионални и делови качества;
      4. Комуникативни и организационни способности;
      5. Способност за обективни преценки и представяне на адекватно разрешение на конкретен проблем;
      6. Ориентация към резултати и умение за определяне на текущи приоритети.

Всеки член на комисията самостоятелно оценява всеки от кандидатите по посочените показатели с оценка от 1 до 5, като максималната оценка е „5“ по петобалната система. Окончателната оценка на всеки кандидат се формира като сборът от оценките на всички членове на комисията се разделя на броя на членовете на комисията, взели участие в оценяването, при точност на оценката 0,25.

Комисията класира участниците в низходящ ред като на първо място се класира кандидатът, получил най-висок брой точки.

В тридневен срок от провеждането на конкурса, комисията изготвя протокол с класираните кандидати и го предлага за одобрение от Общински съвет, който го утвърждава на първото, след провеждането на конкурса заседание, но не по-късно от двумесечен срок от получаване решението на комисията.

В десетдневен срок от представяне на протокола пред Общинския съвет, комисията уведомява кандидатите за получените от тях оценки.

Когато двама или повече от кандидатите са получили най-високи и равни оценки, комисията изготвя и предлага за одобрение от Общинския съвет извършеното класиране, като окончателния избор се извършва след допълнително събеседване с кандидатите, получили най-високи и равни оценки. Събеседването се провежда от тричленна комисия, определена от Общински съвет, която е различна от комисията за организиране и провеждане на конкурса. В тридневен срок от провеждане на допълнителното събеседване тричленната комисия изготвя протокол, в който описва резултатите от събеседването и предлага за одобрение от Общински съвет решение за определяне на кандидата, спечелил конкурса.

**V.** Място и срок за подаване на документите.

Документите за участие се представят в срок до 10 (десет) дни от публикуването на обявлението за конкурса на адрес: гр. Русе, пл. „Свобода“ №6, Община Русе, ІІ етаж, стая 204, отдел „Човешки ресурси “.

**VI.** Място и срок за получаване на информация.

Информация относно структурата, бюджета, числеността и щатното разписание на персонала, баланс и отчет за приходите и разходите за предходната финансова година, баланс и отчет за приходите и разходите за изтеклите тримесечия на текущата финансова година в срока, се предоставя в срока, определен в т. V. от отдел „Стопански дейности и анализи“, стая 609, VI етаж, Община Русе, пл. „Свобода“ №6, гр. Русе. Телефон за контакти: 082/881 632 и 082/881 607.

**VII.** Място, дата и час на провеждане на конкурса.

Конкурсът ще се проведе в сградата на Община Русе – заседателната зала, III етаж, в следния ред:

На 27.04.2022 г. от 9,30 часа – проверка на съответствието на представените документи.

На 28.04.2022 г. от 9,30 часа – представяне на Концепция за развитието на „Център психично здраве – Русе” ЕООД и събеседване с кандидатите.

**VIII.** Избира комисия за организиране и провеждане на конкурса в състав, както следва:

Председател: Златомира Стефанова – заместник-кмет ИМС

Членове: 1. Марияна Иванчева – общински съветник

2.Росица Георгиева – общински съветник

3.Елеонора Николова – общински съветник

4.Ивайло Кадишев – директор дирекция МПСДА

5.Анелия Георгиева – началник-отдел СДА

6.Елена Тодорова – началник отдел ПНО

и технически секретар: Елена Ангелова – главен експерт в отдел СДА

Резервни членове: 1.Биляна Иванова – общински съветник

2.Александър Стефанов – главен юрисконсулт в отдел ПНО

**IX.** Възлага на Кмета на Община Русе в петдневен срок от влизане в сила на настоящото решение да направи съобщение в два местни вестника за обявяването на конкурса, условията и правилата за провеждането му.

**Г-н Иво Пазарджиев:** Ами да ми направи знак. По електронна система 42 „за“, 0 „против“, 0 „въздържали се“. Господин Димитров? Добре, правете ми знак, да ми кажете как гласувате. И Вашия пулт ли не работи? Не успяхте да гласувате? Само искам да проверите на Станимир Станчев и Димитър Димитров не е отчетено гласуване, нали? Да, Димитър Димитров виждам. Добре. По електронна система 42 „за“, 0 „против“, 0 „въздържали се“, господин Димитър Димитров и господин Станимир Станчев са ръчно „за“. Колеги обявявам 15 минути почивка.

***15 минути почивка***

**Г-н Иво Пазарджиев:** Стартираме проверка на кворума. Колеги, моля да се регистрирате. 34 общински съветници са се регистрирали по електронна система, видимо в залата има повече. Продължаваме нашата работа.

**Точка 5**

**К.л. № 774 Утвърждаване управител на „Общински пазари” ЕООД след проведен конкурс**

**Г-н Иво Пазарджиев:** Йоана Неделчева ще доклада, заповядайте.

**Г-жа Йоана Неделчева:** Уважаеми господин Kмет, уважаеми общински съветници. Представям на вашето внимание контролен лист 774 Утвърждаване управител на „Общински пазари” ЕООД след проведен конкурс. Поддържаме предложението по начина, по който сме го входирали. Моля да го подкрепите. Господин Кунчев е в залата ако някой има въпроси към него.

**Г-н Иво Пазарджиев:** Благодаря. Изказване за Станимир Станчев.

**Г-н Станимир Станчев:** Уважаеми господин Председател, уважаеми господин Кмет, уважаеми колеги общински съветници. Аз първо да честитя изборът за пореден мандат на господин Кунчев, защото през годините, така хвана, както се казва положителния тренд на икономиката. Отчита добри резултати и дружеството върви. Прави си инвестиционните програми, пазарите се ремонтират, за което считаме, че от името на нашата група и на русенци, трябва да му благодарим за доброто управление към този момент. Взех думата, защото аз имам следните въпроси към него. Тъй като от тук нататък с оглед на последните предложения, говоря от предната сесия и от тая включително, започват и преди нова година знаем, че той стопанисва за първа година Ледената пързалка. От тука нататък е предвидено да му се вменяват задължения по управление на Залата на смеха. След това управлението на евентуално новия басейн, който се предвижда, новия спортно развлекателен комплекс. И не на последно място, това което предстои, в краткосрочен план, е имено и управлението на така наречената Русенска търла. С така изброените нови дейности, които се вменяват на дружеството, бихме искали да чуем неговата концепция за развитието на тези услуги и на дружеството като цяло. Какво би му коствало това и дали ще може след това да отчита положителни резултати, защото всички знаем какви други задължения евентуално биха му били вменени. Благодаря ви.

**Г-н Иво Пазарджиев:** Благодаря господин Станчев. С оглед неговото изказване правя процедурно предложение за изслушване на господин Кунчо Кунчев. Колеги, моля ви гласувайте процедурното предложение.

**Гласуване по процедурно предложение за изказване на господин Кунчо Кунчев.**

**КВОРУМ – 44. С 38 гласа „за”, 0 „против” и 6 „въздържали се” се прие процедурното предложение.**

**Г-н Иво Пазарджиев:** Господин Кунчев, заповядайте за изказване.

**Г-н Кунчо Кунчев:** Уважаеми господин Председател на Общинния съвет, уважаеми господин Кмет, дами и господа. През последните години доста от нашите пазари, доста от обектите, които стопанисваме, имаха пълен ремонти и почти нищо не остана от старите обекти, и старите търговски съоръжения. По тези пазари, ремонтираните, ние действително почти нямаме разходи и почти нямаме ангажимент. Те си имат своите наематели, работят добре, почти нямаме никакви аварийни ремонти или някакви такива неща, които примерно да ни ангажират средства и внимание по тяхната дейност. Не че нямаме планове за нови пазари, имаме разбира се. И аз съм ги споменал в бизнес програмата си. Искаме да изградим и имаме конкретни планове Дунав мост и Чародейка-Север. След тези ремонти и усъвършенствания на инфраструктурата. Действително имаме ресурс финансов и също така имаме и възможност да се развиваме и в други дейности. Пример, както казахте е за Ледената пързалка, две години я стопанисваме. Обществената тоалетна. За тях не се наложи да увеличаваме административния си персонал. Единствено конкретно заетите хора в самия обект, сме ангажирали допълнително. Справяме се. За комплекса в парка, там е предвидено по проект да се назначи управител с персонал, така че предполагам че за Общински пазари, няма да е допълнително утежняващо, нито като дейности, нито като ангажираност допълнителна. За Залата на смеха предполагам, че тя ще бъде добавена като един от обектите, които стопанисваме. Ние стопанисваме с дванадесет човека, четиринадесет пазара, така че евентуално най-много още един човек ще трябва да увеличим и то в счетоводния състав или в инкасаторите. Като цяло това е, което имам да кажа. Няма проблем да увеличим малко дейностите, не е нещо кой знае колко трудно, а така или иначе това е стратегията на общината. Затова тя си има търговско дружество, за да изпълнява това, което общината иска да направи за града и за гражданите.

**Г-н Иво Пазарджиев:** Благодаря на господин Кунчев. Не виждам други заявени изказвания. Реплика? Заповядайте за реплика.

**Г-н Станимир Станчев /реплика/:** Уважаеми господин Председател, уважаеми господин Кмет, колеги. Извинявам се, че отново ви занимавам, но господин Кунчев, да чухме, че един инкасатор за разширяване на дейностите, примерно по Ледената пързалка и по търлата. Основният въпрос, който притеснява може би голяма част от русенската общественост е как Вие бихте приели този допълнителен финансов ангажимент, който бихте поели с осъществяване на този спортен комплекс, първо. Второ, Вие казахте, че имате инвестиционна програма, която предвижда изграждането на пазар на Дунав мост и пазар в Чародейка-Север. Само да Ви припомня, защото Вие би трябвало да сте запознат, че в договора, който ни се предлага към този момент със Банка ДСК, мисля е записана изрична клауза, че за инвестиция над петстотин хиляди лева, не знам колко са предвидени за тези два пазара примерно. Но е предвидена клауза, тази инвестиция, която е над петстотин хиляди лева, Вие да не може да я правите без изричното одобрение на банката. Така поне го пише черно на бяло. Ако е нещо некоректно или пак ние не сме разбрали, моля да ни опонирате, да кажете, че не е така. Относно още един въпрос. Хората, които малко или много се занимаваме с дребен и среден бизнес, много ни учудва, мисля, че за миналата година Ви беше към сто и петдесет хиляди лева печалбата и естествено отчисление към Общината. Вижте в договорът с банката, какво е записано за тези дивиденти и отчисления. Мисълта ми е със сто и петдесет хиляди лева годишна печалба, един сериозен дълг, за мен са сериозни пари, може би за много от вас са джобни такива. Но един дълг от дванадесет милиона не мисля, че е за подценяване. Та на тези въпроси във Вашето изказване търсих отговори и не получих такива. Аз разбирам…

**Г-н Иво Пазарджиев:** Времето изтече.

**Г-н Станимир Станчев:** …че Вие може би умишлено бягате от тях, но това са съществени въпроси. Благодаря ви.

**Г-н Иво Пазарджиев:** Благодаря на господин Станчев. Господин Кунчев, дуплика ще направите ли? Заповядайте за дуплика.

**Г-н Кунчо Кунчев /дуплика/:** Относно допълнителните дейности, които трябва да извършваме, така или иначе това ни е работата и наистина трябва да ги приемем като задължение. По принцип всички ремонти, които сме извършвали до сега по пазарите, никой не е минал повече от четиристотин хиляди лева. Тези два пазара, които споменах са сравнително малки. Конструкцията на обектите е доста евтина и опростена, както и на повечето пазари. Между другото никъде не сме правили разточителни сгради и скъпи съоръжения. Там е предвидено не повече от сто и петдесет хиляди лева са по тези двата пазара, които споменах, разходите за изграждането им. Относно комплекса в басейна. Там има финансов модел. Може би наистина тези сто и петдесет хиляди лева не стигат наистина, но те се предвижда да се изплащат и да се връщат, когато този комплекс започне да работи. И може би финансовите модели не съм ги правил аз, но така или иначе смятам, че са направени добре.

**Г-н Иво Пазарджиев:** Благодаря на господин Кунчев. Други заявки за изказвания? Не виждам. Режим на гласуване по точката, моля.

**КВОРУМ – 45. С 45 гласа „за”, 0 „против” и 0 „въздържали се” се прие**

**РЕШЕНИЕ № 830**

На основание чл. 21, ал. 2, във връзка с чл. 21, ал. 1, т. 9 от ЗМСМА, чл. 137, ал. 1, т. 5 и чл. 147 от Търговския закон, чл. 70, ал. 1 от Правилника за прилагане на Закона за публичните предприятия, чл. 10, ал.1, т. 5, чл. 22, ал. 1, чл. 23, ал. 1 и чл. 24 и чл. 31 от Наредба № 9 на ОбС - Русе, Общинският съвет реши:

1. Утвърждава предложеното от комисията класиране, съобразно Протокол за окончателните резултати от проведения конкурс и класиране на кандидатите за управител на „Общински пазари” ЕООД (Приложение №5) и избира Кунчо Славов Кунчев за Управител на „Общински пазари” ЕООД за срок от три години.
2. Задължава Кмета на Община Русе да сключи договор за управление с утвърдения кандидат.

**Г-н Иво Пазарджиев:** Господин Димитров, работи ли Вашето устройство вече? Да, добре.

**Точка 6**

**К.л. № 811 Одобряване на Подробен устройствен план – Изменение на план за застрояване за поземлен имот с идентификатор 63427.1.58 по КККР на гр. Русе**

**Г-н Иво Пазарджиев:** Главния архитект, архитект Иван Ениманев. Заповядайте.

**Арх. Иван Ениманев:** Господин Председател, господин Кмет, уважаеми колеги общински съветници. С изменението на застроителния план за поземлен имот 63427.1.58 в Парка на младежта се определя устройствена зона за спорт и атракция съгласно предвижданията на одобрения влязъл в сила общ устройствен план на Русе. За имота се предвижда ново свободно застрояване с ограничителни линии разположени на по 3 метра от имотните граници като се запазва съществуващото застрояване като елемент на плана. Това е. Благодаря ви.

**Г-н Иво Пазарджиев:** Благодаря на арх. Ениманев. Преди да започнем с разискванията по точката, искам да ви докладвам постъпили в Деловодството на Общински съвет – Русе заявления за изказване от името на граждани във връзка с тези четири точки, които са относно изграждането на плувния комплекс. Първото изказване е от госпожа Миглена Ангелова – Главен треньор на СК „Триатлон Далян“. Същата желае да бъде допусната за изказване по точка от обществено значим въпрос, какъвто е настоящия. Тук ли е госпожа Ангелова? Да, виждам я. Следващото заявление, което сме получили е във връзка с предстоящото редовно заседание. Моля да бъде разгледана и приложена молба и становището ни във връзка с точка от дневния ред от Деян Дончев – Спортен мениджър на КПС „Локомотив – Русе“, който ни е изпратил така една молба, в която прилага становище така доста дълго, което моли да го изчетем на общинските съветници, но тъй като считам, че не е целесъобразно да се изчете, ще го получило по имейла. То е в подкрепа на плувния комплекс, на изграждането на плувния комплекс и третата молба е от господин Павел Тодоров: „Моля да бъда допуснат до участие в Тридесет и първото заседание за изказване по включени точки от дневния ред свързани с реализиране по проект Многофункционален плувен комплекс в Младежки парк представляващи значим обществен интерес“. Аз предлагам госпожа Миглена Ангелова и господин Павел Тодоров анблок да гласуваме предложението за изказване, ако нямате нищо против, ако няма обратно предложение. Няма обратно предложение. Моля да подготвим системата, да допуснем до изказване двамата граждани. Системата е стартирана. Моля да гласувате.

**Гласуване за изслушване на гражданите Миглена Ангелова и Павел Тодоров.**

**КВОРУМ – 40. С 33 гласа „за”, 0 „против” и 7 „въздържали се” се прие предложението.**

**Г-н Иво Пазарджиев:** Първа за изказване е госпожа Миглена Ангелова. Заповядайте, в рамките на три минути.

**Г-жа Миглена Ангелова:** Уважаеми господин Кмет, уважаеми господин Председател на Общинския съвет, уважаеми общински съветници. Миглена Ангелова съм, Председател на СК „Триатлон Далян – Русе“ и искам да се изкажа по темата, както и вие разрешихте, благодаря ви. Изграждане на Плувен комплекс „Норд“. Спортен клуб „Триатлон Далян“ и всички членове на клуба като част от клубната общност трениращи спорта триатлон, който в себе си съдържа плуване и членовете на КПС „Далян“, ние категорично подкрепяме проекта за изграждане на Плувен комплекс „Норд“. Всички знаем колко плувни и закрити басейни има в град Русе, които могат да се ползват за целогодишна подготовка. Всички сме запознати с огромното напрежение, което настана в града при затваряне на единствения стандартен тренировъчен басейн. Огромен брой деца останаха без база за подготовка. Дългогодишния труд, който бяха положили се заличаваше поради липса на такава. Община Русе бе принудена да вземе нестандартни решения, за да може до някъде да удовлетвори исканията на трениращите и да смекчи недоволството. Може би на всички е ясно, че в момента се използва басейна на спортно училище, който е 17м., 3 коридора и се съвместяват няколко спортни организации. Общината се опитва да разпредели часовете за ползване така, за да може все пак трениращите да имат възможност да плуват. Нашите, русенските деца са се доказали във времето на национални, международни, европейски в плуването и в триатлона. Печелили са безброй призови места. Те доказват на всички нас, русенските спортни деятели и обществото, че са талантливи, че са трудолюбиви и заслужават да имат спортно съоръжение каквото имат другите градове в по-малки и в по-големи населени места на територията на България. Когато ние ветеранското поколение бяхме деца тренирахме на този 50-метров басейн в парка „Норд“. Имаше скоростно плуване, имаше скокове във вода, водна топка, спортове развити носещи слава на града. От тогава обаче минаха много години и част от спортовете се и заличиха поради липса на бази. Басейна се изостави и единствения 50-метров басейн в град Русе стана история. Много години се наслушахме на обещания за изграждане на общински плувни комплекси, но те така и не се случиха и сега когато има реалната възможност за изграждането му, ние треньори, деца, родители заставаме с огромна надежда зад проекта, за да може нашите русенски деца да се чувстват заслужено обгрижвани, а не да ходим в други градове да тренираме или на състезания да гледат къде и в какви басейни тренират другите деца от другите български градове и когато задават въпроси, ние да нямаме отговори. Няма да влизам надълбоко в убежденията и не е необходимо, защото всички сме наясно от ползите, които носи практикуването на плувни спортове за здравето, дори само като рехабилитация и превенция срещу безброй заболявания. За превенцията от инциденти във водни пространства, при тези които не знаят да плуват. Тази практика за обхващане на децата при най-малка възраст беше съществуваща, но са вече забравени поради липса на общинска плувна база подходяща, която да даде възможност на голям брой деца да бъдат включени в тези полезни практики.

**Г-н Иво Пазарджиев:** Моля да се ориентирате към приключване.

**Г-жа Миглена Ангелова:** Да, да. Имам две изречения само. Уважаеми общински съветници, да си припомним така малко патетично съм си го написала, защото ми идва отвътре. Да си спомним делото на Братя Евлогиеви, меценатите, които завещаха на България пример за родолюбие и благородство и делата им и дарение за изграждане на софийски университети, болници, училища, приюти, също габровските индустриалци, „Васил Априлов“ – габровската априловска гимназия. Призовавам всички ние гражданите на град Русе да се обединим, да забравим споровете, да подкрепим подпомогнем според възможностите си изграждането на Плувен спортен комплекс „Норд“. Това беше моя призив. Благодаря ви.

**Г-н Иво Пазарджиев:** Благодаря ви. Благодаря на госпожа Ангелова. Господин Павел Тодоров.

**Г-н Павел Тодоров:** Здравейте, уважаеми господин Кмет, уважаеми господин Председател, общински съветници. Тук съм от името на най-стария и най-успешен клуб, който Русе някога е имал, а именно Клуб „Ирис“. Както повечето от вас сте запознати през последните тридесет години нашия клуб стопанисваше единствения стандартен плувен басейн, който беше 25м.. Частния басейн на завод „Спарки“. Този басейн вече не съществува и нашия клуб беше принуден да продължи тренировъчната си дейност на 17-метровия си басейн в спортното училище. От близо 300 обучаващи се деца и 120 състезателя, ние се ограничихме до 30 състезателя и 70-80 обучаващи деца, за което може да си направите сметката колко деца се налага да връщаме поради невъзможността на тази база да поеме всички желаещи. Няма да изпадам в подробности, но през последните две години, наши национални състезатели се принудиха да се изместят в други градове, за да могат да се подготвят при минимални условия. Почти всяка седмица паля личния си автомобил от град Русе да отида в Павликени, да плувам на 25-метров басейн, което ми отнема 5 часа от деня. Мисля, че това е унизително в някаква степен след като град като Павликени може да си позволи такава база, нашия град да няма тази възможност и няма да изпадам в допълнителни подробности, но когато дойде момент да се вземе решение за този басейн и да го гласувате, искам да си дадете сметка, че съществуването на плувна база в град като Русе не е някакъв лукс, а нещо напълно нормално. Благодаря ви.

**Г-н Иво Пазарджиев:** Благодаря ви. Заявки за изказвания по точката. Елисавета Досева, заповядайте (Станимир Станчев говори от зала, но не се чува добре). Нека първо госпожа Досева да се изкаже. После ще…

**Г-жа Елисавета Досева:** Благодаря. Уважаеми господин Председател, господин Кмете, колеги общински съветници, аз адмирирам това мероприятие, този спортно-развлекателен комплекс, така да го нарека. От години Русе няма такава база, имаше плаж х. Приста, няма го. Имаше плаж макар и нерегламентиран „Конския плаж“ и него го няма. Имаше басейн плаващ басейн, останаха спомените и някъде няколко снимки и аз мисля, че такъв комплекс е нужен на целия град. Вие чухте изказванията на двама от колегите от спортните клубове и някак си не ми се иска да оставате с впечатление, че това се прави единствено за спортните клубове. Би трябвало това да бъде нещо, което е необходимо на целия град. Този комплекс освен за гражданите е добре и за всички плувни спортове, не само за двата клуба, които чухме, но една база, за да бъде спортна база тя трябва да отговаря на изискванията на съответния спорт. Това означава за хората, които са по-далеч от спорта, това означава, че тя трябва да отговаря на едни стандартни изисквания, за да могат да се приемат големи състезания. Рентабилността на един спортен обект веднага става наполовина, да не кажа и по-малко, ако той не може да осъществи такова домакинство. Хората занимавали се с такава организация знаят какви са плюсовете от това нещо и освен това искам да кажа, че освен състезателната дейност, която ще се провежда на такъв комплекс, плувния спорт е съпътстващ спорт за много други спортове. Това е така, защото това е единствения спорт, който съвместява развитието на всички групи мускули, участието на всички групи мускули в синхрон с дишането. Много от спортовете отработват тези елементи отделно, така че не само плувните клубове ще имат една добра база, която предвидена по стандартните изисквания на съответните федерации, но това ще бъде подкрепящо и за много от останалите спортни клубове в града. Лично аз смятам, че когато това се осъществи и искрено се надявам да се случи, това ще бъде едно от нещата, с което аз за себе си ще бъда удовлетворена като работа като общински съветник. Благодаря и се надявам разумните предложения, които мисля че ще последват такива, ще бъдат взети под внимание от общината и ние в крайна сметка ще имаме едно наистина спортно-развлекателно съоръжение, което да е за целия град и да е гордост за града ни. Благодаря ви.

**Г-н Иво Пазарджиев:** Благодаря на госпожа Досева. Други заявки за изказвания. Госпожа Елеонора Николова, господин Иван Петров Иванов, после Станимир Станчев. Колеги, припомням, не за госпожа Николова, по принцип. Те точките са свързани в края на краищата, тия които гласуваме от тук нататък, но в момента разглеждаме ПУП-а. Не към Вас е забележката, госпожо Николова.

**Г-жа Елеонора Николова:** Не можах да разбера уважаеми госпожи и господа, защо променихме реда, защото той беше съвършено правилно определен в първоначалния дневен ред. Най-важното е да се промени характера на собствеността и от там нататък всички останали въпроси. Ще започна от там от където се изказаха представителите на спортните клубове. Да, градът ни отчайващо се нуждае от басейн и от място където децата от малки да могат да спортуват този най-хармоничен и най-добър за тях спорт и действително е безобразие един град разположен край реката, да няма плувен басейн където децата да усвояват плуването и където да имат възможност да тренират. В много държави плуването е част от физическото възпитание, в смисъл децата се водят два пъти седмично като урок по Физическо възпитание и спорт и това е изключително важно. Аз започвам с това, че в началото на мандата, господин Милков заяви, тук кмета на общината, че за него е приоритет изграждането на басейн и аз действително смятам, че е така и го подкрепям в това му намерение, но тогава той говореше, че ще направи всичко възможно да запази терена до МОЛ-а. Спомням си, че имахте такова изказване, че това е нещо хубаво, което Вие заварвате и че там има един терен, има изграден проект и аз очаквах, че едва ли не още в края на 2019 началото на 2020 година, това строителство ще стартира. Сега ние сме изправени пред редакция на вашите първоначални намерения и тя е изключително драстична. Връщам се на темата за басейна и казвам, че ние подкрепяме идеята за басейн и бихме подкрепили общинска администрация по всякакъв начин, но мисля че нещата се форсират по начин, който е обиден за общинските съветници. Аз четох много внимателно общественото обсъждане, което е проведено и най-вече становищата на архитектите, на арх. Илиев, на арх. Панайотова, които са изключително разтревожени от обстоятелството, че ние обсъждаме нещо, което вече трябва да се свири финала, в какъв смисъл. Вече има идеен проект, който по своето предназначение е предпроектно проучване. Има осигурено финансиране, има договорена сума. Т.е. има тук договорени граждани, които да дойдат на нас да ни кажат колко е важно, че трябва да има басейн, като че ли ние не можем да се сетим сами. От тук нататък въпросителните са повече. Въпросителните са повече. Да, аз съм както каза госпожа Константинова, за съжаление помним повече и помним басейна и любимото място на всички русенски деца, но от тогава нещата са се променили драстично. Ние в края на краищата, ако разрешим там да се случи това строителство, ние по същество ще се разделим с половината парк. Защото не знам дали тук всички радетели да се случи това точно в парка това мероприятие, са видели какво всъщност ще се строи. Аз съм си записала, защото то всъщност е един МОЛ. Чакайте само да не сбъркам, за да бъда точна, така. Масажни помещения, парна баня, кафетерия, фитнес зала, офис част, заведения за обществено хранене и магазин оперирани с търговка насоченост и стопанска инициатива, 150 паркоместа, съблекалня за 500 души, като за да излезе сметката трябва да има 55 човека на ден, които да посетят басейните. Сега, всичко това всъщност говори за една наистина икономическа и стопанска инициатива, която минава под егидата на това да имаме басейн. Пак казвам, трябва да имаме басейн, но аз продължавам да питам какво се случва с този проект, който към 2018 година е оценен на 8 милиона. Вярно, че от 2018-та са минали години, но дори да кажем, че са достигнали 12 млн., кое на нас ни гарантира, че като започне да се строи този басейн 12 млн. ще бъдат достатъчни. Това е абсурдно. С оглед на това, че големи строителни компании в Русе замразяват строителствата на жилищни блокове поради цената на бетона и цената на желязото най-вече, такава една сметка би ни оставила как да кажа, някак си по средата. Сега, вярно е, че е хубаво да се вземат едни пари, да се разпределят между строители и т.н. и да кажем, че това ще се случи към 2023-та година. Ние знаем, каква е тази 2023-та година, но все пак нека да се върнем и да слезем на земята. Първо аз наистина съм разтревожена за това, че се разширява площта, която ще бъде заета изключително от стопански съоръжения, ресторантчета и т.н., магазини. Че сте се направи голям подход и много паркоместа и действително както казва арх. Илиев парка ще се разцепи на две. Отделен въпрос е, дали 150 паркоместа ще бъдат достатъчни. Ние имаме само една картинка. Такава картинка каквато ни беше представена за летището. Колеги, спомнете си в какъв капан бяхме вкарани тогава. Гледахме една картинка и й се радвахме. Аз питам къде са тези малоазийци, къде са тия араби с американски паспорти. Какво се случи, колеги, като гледахме картинката и като гласувахме за нея. Какво се случи? Те щяха да правят Дунав мост, щяха да правят шосето Русе-Търново и т.н., щяха да правят летище. Тука бяха изнудени общинските съветници да гласуват, аз тогава казах, дайте да видим нещо повече от картинка. Сега на нас пак ни се показва картинка, както казва арх. Илиев, това е само едно намерение, не е възложена обществена поръчка. Направена е една картинка, едно инвестиционно намерение ни е показано, без да имаме дори извършена геодезия. Спомнете си, че стената на сега съществуващия басейн е спукана, ние не знаем защо е спукана. Най-вероятно е спукана от улягането, защото там почвата е льосова, защото там има движение. И много сериозно трябва да се извърши то. Разбира се, че ще се направи геодезия, за да видим дали там въобще може да бъде понесено от самата почва едно такова съоръжение. Действително аз ще очаквам отговор от администрацията, какво се случва с един проект, за който общината е платила толкова пари. Защо оставяме един проект, който може да бъде много по-лесно реализиран, където паркоместата са налични и където се намират голямата част от професионалните гимназии на Русе, т.е. много удобно за нашите младежи. Защо е необходимо малкото паркомясто, защото той парка всъщност много се сви, да бъде унищожено. Отивам на основанието, което се позовава при изменението на ПУП. Основанието е записано като чл.129, ал.1 от ЗУТ, приет на основание чл.134, ал.2, т.6 от ЗУТ при условията на чл.135а, ал.1 от същия закон. За да се ползва този текст, ние трябва да предположим, че има съгласие на всички собственици на имоти. Явно, че общината е разсъждавала, че всъщност заинтересованите лица са само тези…

**Г-н Иво Пазарджиев:** Госпожо Николова, времето…

**Г-жа Елеонора Николова:** …чиято инициатива се гради. Аз казах от група…

**Г-н Иво Пазарджиев:** Да, но 8 минути вече говорите.

**Г-жа Елеонора Николова:** Добре, искам да ви кажа, че това не е възможно да се приложи този текст и ще се обоснова, защото ние сменяме характера на собствеността и защото в тези случаи, ние трябва да имаме съгласието, да си видя листчето, съгласието на всички останали съседи по имот. Нещо, което тука не е съобразено. Ние не знаем дали тези хора са поканени, дали са взели участие и становище по отношение на този ПУП. Съгласно т.4 на 131, ал.2, съседните имоти, когато се променя предназначението на имота-предмет на плана, те трябва да бъдат слушани. Аз не съм видяла в материалите становище на съседните имоти. Приключвам само със следното. Общината трябва да привлича дълг. Това няма как да не се случва, защото сега се привлича дълг, който ползва гражданите на Русе в перспектива. Аз съм винаги била за това да се привлича дълг, но нека да бързаме малко по-бавно, нека да обмислим дали не е възможна и концесията като една изключително модерна форма на публично-частно партньорство, защото концесията решава следните въпроси. Първо обекта остава завинаги обществен обект. Няма нужда да се сменя предназначението. При концесията собствеността може да остане публична. Освен това, целия стопански риск се прехвърля върху инвеститора. За общината като възложител не съществува такъв риск. Имаме едно разпределение на ползи и загуби, които във всички случаи са в интерес на общината. Колеги, най-добронамерено казвам, че този дебат ние трябва да го продължим, защото трябва да огледаме всички възможни форми градът ни да има час по-скоро басейн. Това е нашето виждане.

**Г-жа Деница Иванова:** Реплика за господин Иво Пазарджиев.

**Г-н Иво Пазарджиев /реплика/:** Аз взимам думата под формата на реплика към уважаемата госпожа Николова. Първо да Ви поздравя за икономическата обосновка, за това, че трябва да се привлича дълг, тъй като гражданите действително трябва да се ползват от него. Колкото, госпожо Николова до концесия, в предходния мандат имаше една работна група, в която аз лично участвах. Бяха изработени правила за концесия, дълго време работи общинската администрация и за съжаление накрая никой не участва в тази концесия. Нямаше желание от страна на инвеститорите, така че може би това е подтикнало настоящата администрация да търси друг вариант тъй като би било глупаво за пореден път да направим неуспешна концесия. По отношение на това, с което започнахте госпожо Николова изказването Ви относно съпътстващите дейности, които са предвидени. Говорим за масажни съоръжения, парна баня, заведения за хранене, магазини и т.н. Може би в тази зала, виждам Евгени Игнатов и няколко души сме, които сме организирали спортни събития. Като човек, който съм правил не един и два, за турнири по тенис говоря в близкото минало, искам да ви уверя колеги, че за да проведеш спортно събитие на високо ниво, нашата база следва да разполага с тези съпътстващи съоръжения. Както масажните съоръжения и тези за възстановяване като парни бани и сауни, така си задължен и да можеш да осигуриш и изхранването на състезателите, на треньорите и на персонала, който ги придружава за съответното състезание. Магазините също не смятам, че са нещо лошо. Би трябвало да има такива магазини, които освен да кажем плувна екипировка, така за феновете различни, ако щете аксесоари, шалчета да продават, тъй като това е изключително нормално. Мога да ви дам за пример два тенис комплекса, които съм посещавал и те са също в паркове. Единия е в парк “The Princess” в Париж, става въпрос за кортовете на Ролан Гарос. Повярвайте ми там също има и ресторанти и магазини, които се ползват от феновете на този спорт. Другото място за което мога да спомена е Уимбълдън. Достатъчно знакови са тези и двата комплекса. И на двете места има тази съпътстваща инфраструктура. Колеги, не смятам че това трябва да ни притеснява, напротив. Ще се изгради един модерен и отговарящ на днешните изисквания комплекс. Благодаря.

**Г-жа Деница Иванова:** Благодаря на господин Пазарджиев. Дуплика на госпожа Елеонора Николова.

**Г-жа Елеонора Николова /дуплика/:** Уважаеми господин Пазарджиев, хубаво е човек да има смели мечти. Човек е толкова голям, колкото са големи мечтите му. Само че, за да правим международни състезания ние трябва да имаме хотел. Надявам се, че няма да предложите хотел в парка да се изгради, защото тогава идеята за парк окончателно ще бъде изгубена. Като говоря за концесия господин Пазарджиев, имам предвид публично-частно партньорство. За съжаление колегите от ГЕРБ смачкаха този закон, който беше много хубав и сега за публично-частно партньорство текста се намира в Закона за концесии, но по същество аз говоря за публично-частно партньорство и след като ще има място за толкова стопанска инициатива, вероятно би могъл га се намери инвеститор, който да вземе участие наред с общината. Много е важно да разпределим риска в случая и пак се връщам на идеята, че искам да получа много ясни аргументи. Какво се случи с предходния проект? Какво се случи с него, нали са дадени пари за него? Защо той не се реализира. Значи от 2019-та, ние сме 2022-ра, ще дойде и 2023-та. Какво стана с този проект? В края на краищата общината се крепи на това, че идеите и строителството се продължават във времето. Това имам да кажа.

**Г-н Иво Пазарджиев:** Благодаря на госпожа Николова. Следващия заявил изказване Иван Петров Иванов. Заповядайте.

**Г-н Иван Петров Иванов:** Уважаеми господин Председател, уважаеми господин Кмет, уважаеми колеги. Аз ще опитам максимално кратко да изразя мнението си по всички точки касаещи въпросния проект и този комплекс в басейна. Госпожа Николова каза доста от нещата, които исках и аз да кажа. Ще се опитам само да я допълня. Само на първо място искам да кажа, че моите уважения и адмирации към цялата спортна общественост, която въпреки всичко продължава да я има и да постига успехи. Аз като бивш спортист и като русенски гражданин, подкрепям тезата, че трябва да имаме такъв комплекс в нашия град, но има някои въпроси, които на чисто експертно ниво след множество консултации с банкери и с хора експерти в строителството, юристи, мен лично страшно много ме притесняват. На първо място е защо в парка, а не на отредения преди повече 40 годни терен до Бизнес парка и до МОЛ-а на бул. „Липник“. Защо правейки тази инвестиция тук в парка, понеже говорим не само за спортните клубове, а говорим и за русенци, ние ще лишим пък русенци от летните басейни, на които примерно могат да ходят децата, учениците, студентите и ние самите. На следващо място, тук в този проект има амбициозни идеи за международни състезания и т.н.. Уважаеми колеги, ние нямаме нито инфраструктурата, нито парковете, нито съоръженията на това място да се провеждат подобен тип състезания. На следващо място, ние виждаме едни картинки, както за летището. Пак казвам, допълвам госпожа Елеонора Николова, в които нямаме нито идеен проект, нито някакви конкретни разчети. Как се достигна до тези суми, как някой определи, че тези свлачищни процеси, които са там, тази сума ще стигне и за това. Всички експерти са на мнение, че тези 14 млн. най-вероятно абсолютно до никъде няма да стигнат. Да не говорим, че срока до края на следващата година, граничи с популизъм, да не кажа че най-вероятно е свързан и с други събития. Всички експерти са абсолютно на мнение, че този срок е абсолютно неизпълним предвид това, че поне шест месеца ще тече проектиране, ка моли да бъде изпълнен до догодина. Така, последно, приключвам господин Председател, относно потенциалния Договор за кредит.

**Г-н Иво Пазарджиев:** Отклонявате се от точката обаче, на ПУП-а сме в момента. Ако искате после…

**Г-н Иван Петров Иванов:** Казах, че…

**Г-н Иво Пазарджиев:** Добре.

**Г-н Иван Петров Иванов:** Наведнъж казвам всичко по темата. Най-притеснителното от всичкото като изключим лихвите, условията и неизгодните параметри е това, че „Общински пазари“ ще бъде като особен залог по сделката по кредита. Нещото, което нас ни притеснява е, че ако утре този кредит не бъде обслужван, някой ще направи просто цесия на дълга и ще придобие и комплекс „Норд“ и „Общински пазари“. Благодаря ви.

**Г-н Иво Пазарджиев:** Благодаря. Станимир Станчев за изказване. Заповядайте.

**Г-н Станимир Станчев:** Уважаеми господин Председател, уважаеми господин Кмет, уважаеми колеги общински съветници, уважаеми русенци и скъпи гости. С недоумение преди малко слушах изказването на спортните клубове, които бяха долу-горе в стил как има едни хора, които са против плувен басейн. От тази трибуна на Общинския съвет искам да заявя категорично и ясно. Първи тази тема преди един месец я вдигнахме ние на наша пресконференция, когато казахме, че ние не сме против плувен басейн. Моля да си го запишете и да го запомните. Ние казахме, че сме против начина на създаване на този проект при положение, че общината е разходвала средства за друг такъв. Освен това имате, няма да забравя когато преди няколко сесии с каква голяма болка ние приехме управлението на басейна в Спортното. Спомняте ли си тогава? Въпроса ми към представителите на спортните клубове, колко басейна ще са необходими, защото изграждането на един такъв комплекс трябва да е съобразен с нуждите на абсолютно всички, защото той е обществен такъв. Тъй като в едната картинка е записано, че примерно цитирам по памет, басейна ще се използва както за тренировки, така и за плуване на външни лица и аз питам, когато вие имате часове, примерно, не съм запознат с вашите термини, имате тренировка. Как лицето „Х“ външен гражданин ще ползва басейна? Точно никак. Колегите казаха доста от фактите преди мене, само че ще се обърна и към представителя на „Ирис“, който за мен това са хората, които знаят как се стопанисва басейн, плащали са тази цена, управлявали са такъв подобен спортен комплекс. И въпроса ми е към тях. Колко беше печеливш? Втори въпрос, то по-точно не е въпрос. Завършвам, господин Председател. Госпожата от спортния клуб, съжалявам не запомних името.

**Г-н Иво Пазарджиев:** Миглена Ангелова.

**Г-н Станимир Станчев:** Ни призова да се позовем на примера на дарителите. Говоря в частност за братя Евлоги и Христо Георгиеви и т.н. и въпроса ми е следния. Кой ще даде личен принос от вас? Аз от тук съм готов да заявя, че аз съм готов да дам моя личен дан. Говоря финансов. Така са се правили на времето, господин Кмете и Вие много добре знаете, като човек който сте чели история и я познавате. Така че, ето има още едно разминаване и ние тук защитаваме управлението на публичните финанси, не на частните. Да направим и това разграничение. И завършвам, никой от тази зала не е против плувен басейн. Благодаря ви.

**Г-н Иво Пазарджиев:** Благодаря на господин Станчев. Следващо заявено изказване на д-р Теодора Константинова.

**Д-р Теодора Константинова:** Благодаря, господин Председател. Господин Кмет, общински съветници. Излязохме от конкретиката за ПУП-а, но тъй като вече се обобщава тематиката аз също ще си позволя да задам няколко въпроса, които вълнуват нашата група и редица граждани с които сме имали срещи, а също и специалисти. Това наистина е един обществено значим проект, който е с изключително голям обществен интерес. Надали има русенец, който да не желае да имаме басейни, не само един. Спомняме си как изглеждаше и какво се инициираше на басейните, когато изглеждаха добре. За съжаление в последните десетина, може би двадесет години, не искам да греша горе-долу, експлоатацията на тези басейни в парка, беше предоставена така че с нищо русенската общественост не спечели. Не се полагаха достатъчно грижи и смятам, че наистина е крайно време по какъв начин ще се разреши и от нас, да се направи нещо в парка за басейните. Събитията напоследък в световен мащаб и в Украйна, доведоха до дефицити на строителни материали и поскъпване. Специалисти казват, че има дефицит на армировъчна стомана, желязото е поскъпнало от 2500-4500, се е случило вече тона. Един друг въпрос е, ако средствата, които са предвидени и за които ще кандидатстваме, за които трябва да подкрепим, не достигнат, поради редица обстоятелства, каква е възможността и с какви средства ще бъде завършено строителството, ако се използват средства от бюджета на общината, би ли могло това да доведе до финансов трус. Безпокойство сред обществеността буди и сред специалисти, не само сред хора, които са граждани без да са професионалисти и използването на така наречения инженеринг, където проектиране и строителство са в едно. Специалистите казват, че се съмняват в това, не искам никого да засегна. Това е следствие от името на група, разговори с хора от бранша. Ще има ли достатъчно ефективен контрол при строителството и опасения, че може да бъде засегнато качеството на влаганите строителни материали и строителството, тъй като според експертите и хората, които се занимават със строителство, проектиране и т.н., би могло да се налага волята на строителя, моля да не се обиждат строителите, което може да рикошира върху качеството и количеството на вложените материали, а това да доведе до нежелани последствия. Следващия въпрос е, възможно ли е предоговаряне на срокове, ако е невъзможно да се случи усвояване на средствата от Фонда за градско развитие в изискуемия срок, а именно края на 2023-та година. Безпокойство предизвиква и проблема с достъпа до обекта през парка, брой на паркоместа, къде биха могли да се развият. Ресторантът ще изисква ежедневен достъп за снабдяване, за изнасяне на отпадъци и т.н., а също поддръжката и функционирането на басейните, прилежащите към тях площи и заведения, фитнеси, бани, съблекални и тоалетни. Това ще изисква сериозни средства за осветление, затопляне, енергия, за мощни инсталация и вентилация и ще бъде сериозен разход за общината и товар за бюджета. Въпроса за геодезия и мнението на геодезистите бяха зададени. Очакваме отговори. Благодаря за вниманието.

**Г-н Иво Пазарджиев:** Благодаря на д-р Константинова. Реплика за господин Славчев.

**Г-н Мирослав Славчев /реплика/:** Благодаря, господин Председател. Ползвам формата на реплика само за някои от думите на колежката Константинова като цяло. Ще си позволя да кажа на хората, на колегите, които се притесняват от свлачищните процеси, от улягане и от тия неща, че в момента съществуват изключително съвременни технологии за много по-леки конструкции и басейни. Точно въпросния спукан басейн, не знам мислили ли сте, господин Кмете по тази тема. Може да бъде направен по този начин. Басейна „Спартак“ в София над 20 години беше с винил. Винил вътре, разбирате ли? Това държи вода, няма да кажа, че е вечно, ама много дълго издържа, десетилетия издържа и по този начин може да се спести една голяма камара проблеми – бетони, армировки и всякакви такива неща. Да не говорим колко пъти ще се поевтени целия този строеж, който ще бъде. И ако е мислено по този въпрос, нали тука не е въпроса дали да мине материала или не. Говоря, защото работя в тази сфера и разбирам повече от вас, от много от вас, специално от това. И ви казвам, че има съвременни технологии, с които това може да се направи доста по-евтино, доста по-надеждно и доста здраво. По отношение на другите неща там, че щяло да има съблекални. Естествено, че ще има съблекални. Естествено, че трябва да има такива съпътстващи неща около един басейн иначе немислимо е да ги няма и всички хора, които се занимават с плувен спорт, трябва да го знаете това. Това исках да кажа като реплика. То не е реплика, просто една позиция. Благодаря.

**Г-н Иво Пазарджиев:** Благодаря, господин Славчев. Следващо заявено изказване господин Евгени Игнатов.

**Г-н Евгени Игнатов:** Уважаеми господин Председател, господин Кмете, колеги, гости. Много неща се казаха, много опасения, много тревоги по отношение на басейна и защо единия в Парка на младежта трябва да се инвестира, а в другия не. Който го имаше в предното управление, не се обръща внимание. Аз мога да кажа, че с всяко забавяне на изграждане на плувен басейн, ние рискуваме Русе да загуби плувните спортове. С това мислене как няма да стане, колко трудно ще бъде, нека да се помисли как може да стане. Защото не е тайна в нашите спортни среди, че треньорските кадри застаряват, че думата треньор не е толкова важна, значима професия. Все по-трудно треньорите намират деца, които искат да спортуват, пък ка моли да ги изведат на европейски световен връх. Много малко спортове останаха в Русе, които да носят славата на Русе. Аз ще дам пример с леката атлетика. Десет петнадесет години се борих да има лекоатлетическа писта. Сигурно още толкова ще ми трябват да се боря да има и закрита писта, защото това, което в момента се направи със закритата зала в Ялта е 40м., а състезанието в зала е 60 метра. Да не говорим, че скок височина, тласкане, които се (не се чува) в леката атлетика в зала „Димона“ и ние въпреки това спорта лека атлетика върви напред. Така е и в плувните спортове. Не може басейна 20м., а те да участват на 25м. на състезание. Върху това трябва да се замислим. Пак казвам, че спорта плуване е здраве най-вече. Самото практикуване и на обикновените граждани, има вероятност след тези силни изказвания и правилни изказвания и на д-р Константинова, на госпожа Николова, на господин Станчев. Те са в правилна посока, но все пак трябва да помислим как да направим този басейн по най-правилния начин, нужно е на град Русе. Ако го отлагаме във времето 1-2 години, ние просто спорт няма да имаме в плуването. На крачка на отказване на всички треньори, които в момента се занимават с плуване. Това трябва да го разберете. Мъка ми е, действително ми е болно, ако говорим в това как няма да стане. Иска ми се да стане, да се обединим и да направим този плувен басейн. Дали ще бъде Парка на младежта или в другия при „Здравец“, това също е много дискусионно, но трябва да се получи спортен обект, спортен комплекс. Благодаря ви.

**Г-н Иво Пазарджиев:** Благодаря на господин Игнатов. Реплика за Йовчо Смилов.

**Г-н Йовчо Смилов /реплика/:** Уважаеми господин Председател, уважаеми господин Кмет, уважаеми колеги. Моята реплика към господин Игнатов е и като реплика и като допълнение. Очаквах след толкова неща, ние явно смесихме дискусията от ПУП-а и почнахме да дискутираме като цяло върху проблема, което не отчитам, че е някаква грешка, просто господин Игнатов и уважаеми колеги, които сте председатели на спортните клубове, които се изказахте. Нещо много важно, според мен тук се пропуска. Аз не съм специалист, но все пак попитах тук и там, защо едното - защо другото. Защо в комплекса, който беше проектиран в предния мандат, защо сега на „Норд“? Специалистите в плувни спортове, би трябвало тук да кажат, според мен едно простичко нещо, че басейна който ще бъде закрития, ако се изгради този комплекс в „Норд“, ще позволява и състезания и тренировки по водна топка, защото ще има необходимата дълбочина. Докато другия комплекс, дай боже и той да бъде изграден в „Здравец“, при него тези състезания няма да могат да бъдат провеждани. Там няма да могат да тренират, защото той няма да отговаря поне дотолкова доколкото аз знам на тези критерии. Това очаквах някой да го каже. Благодаря за вниманието.

**Г-н Иво Пазарджиев:** Благодаря на господин Смилов. Дуплика за Евгени Игнатов.

**Г-н Евгени Игнатов /дуплика/:** Просто времето ми доста е ограничено. Тука сте прав, за „Здравец“ търсят се варианти как дълбочината не отговаряла. То е проект, винаги един проект може да се коригира. И когато се изгражда един спортен обект, то задължително трябва да бъде съгласувано със съответната федерация. Иначе архитектите сами по себе си правят добри проекти, но ако не отговарят на международните изисквания нищо не правят. Така че, не го коментирам това за дълбочината, защото това е една подробност техническа. Според мене. Така мисля. Добре, благодаря ви.

**Г-н Иво Пазарджиев:** Благодаря на господин Игнатов. Биляна Иванова за изказване.

**Г-жа Биляна Иванова:** Уважаеми господин Председател, уважаеми господин Кмет, колеги. Преди да започна своето изказване, искам да се присъединя изцяло към думите на господин Игнатов, който каза, че губим ценно време в дебати и в това да си търсим извинение защо да не създадем нов плувен комплекс в Русе. Колеги, всички осъзнаваме тази нужда, обаче тия но-та, които се чуват постоянно изключително много ме притесняват. Аз съм сигурна, че на всички поставени от колегите въпроси общинска администрация ще отговори след малко. Днес обаче въпроса е друг според мен. Въпроса е, има ли нужда нашия град от подходяща, адекватна и модерна база, където русенските деца да се учат да плуват и да тренират да плуват и да се готвят за състезания по плуване. Ако отговора е „да“, то тогава е ясно как ще гласуваме по тези точки, тъй като явно всичките ги разглеждаме в момента заедно. Ако обаче отговора е „да, но…“, каквото се чува постоянно от тази зала днес, то това означава, че на думи сме много силни всички. Само че когато се опре до действие, започваме да даваме назад и нещата спират до тук. Всяко едно „но“ тук днес означава, че ние търсим причина модерен басейн в Русе да няма. Всяко едно „но“ макар и замаскирано като грижата за обществото, като грижа за общинската собственост, като необходимост от допълнително дискутиране на въпроса, търсене на допълнителни решения и т.н. и т.н. е чисто политически отказ да се случи нещо прекрасно за града ни и то само, за да не го направи един кмет, за да не го направи една партия, за да не го направи едно управление. Нека в днешния ден всички да проявим разум и да гласуваме не заради партийната повеля по силата на която ние сме тук като съветници, а заради благото и развитието на града ни. И накрая бих искала да се обърна към русенци. Уважаеми съграждани, обръщам ви внимание на следното. Гледайте много внимателно по точките, които дискутираме в момента относно басейна, кой как гласува днес. Благодаря.

**Г-н Иво Пазарджиев:** Благодаря на госпожа Иванова. Първа реплика за д-р Константинова, втора реплика за Орлин Дяков. Те са натиснали първи, господин Станчев.

**Д-р Теодора Константинова /реплика/:** С изключително голяма симпатия започвам репликата си към младата колежка. Тя го знае, но тъй като съм част от изказалите се преди и съм задала въпроси искам да подчертая, че не съм подвластна на никакви партийни повели, а години наред съм го доказвала и сме го доказвали в начините си на гласуване и вземане на решения, а естествено при такова обвинение като част от задалите въпроси, няма да остана никога безмълвна. Искаме да има басейн и точно ние сме тези, които няма да сме подвластни и не имитираме загриженост към обществото и искаме да има модерен басейн, искаме да има за спортуване, за хората, за гражданите, за спортистите, но искаме да бъдем информирани и заради това задаваме въпросите си с или без „но“. Благодаря с най-голяма симпатия.

**Г-н Иво Пазарджиев:** Благодаря на д-р Константинова. Орлин Дяков, заповядайте.

**Г-н Орлин Дяков /реплика/:** Уважаеми колеги, когато става въпрос за такива важни неща, за които говорим от години, най-разумно е да махнем политиката. Втори път, казвам го втори път и това политизиране е безсмислено и ще кажа вече и глупаво и идва само от тази част на залата. Извинявайте, аз тук не чух, нито едно изказване, някаква политика, тоя кмет, па тая партия…Хората излязоха и казаха, че са притеснени от определени конкретни неща след разговор със специалисти, а не с политкомисари. Всички искаме да има басейн и аз мене „но“ означава отговорност. Отговорност е на тия хора тука, които имат право да питат и всеки път за всяко нещо да казват „но“. Всички искаме да има басейн, всички искаме да има прекрасен басейн. Ако може два, но винаги ще казваме едно „но“. Такива са правилата на демокрацията. Демокрация…и аз пък…

**Г-н Иво Пазарджиев:** Благодаря на господин Дяков. Дуплика за Биляна Иванова. Апелирам за по-спокоен тон при дебатите.

**Г-жа Биляна Иванова /дуплика/:** Госпожо Константинова, изключително много съжалявам, че сте се почувствала обидена от моето изказване. Изобщо не беше продиктувано от Вашите въпроси, които бяха може би едни от най-разумните в тази зала днес. Разбира се, нямам също така и всички въпроси на колегите, които бяха разумни. Имам обаче съображения относно изказвания, които се опитват да представят загриженост, която всъщност е в резултат на нещо различно от това дали да го има този басейн и защо да го няма този басейн в тази форма, която се предлага в момента на общинските съветници. Питанията, господин Дяков са едно и аз спрямо питанията нямам нищо против, напротив трябва да има въпроси, аз своите съм ги задала към общинска администрация извън тази трибуна, тъй като не смятам, че всичко трябва да се случва тук, но питанията просто, за да питаме нещо в зала са съвсем различно нещо и аз това имам предвид когато говоря, че се прави политика на гърба на подобни неща. Питанията, като смислените питания за това защо да се случва нещо по конкретен начин е едно, политиката на замаскиране като въпроси е съвсем друго нещо и предлагам да ги разграничаваме. Благодаря.

**Г-н Иво Пазарджиев:** Благодаря на Биляна Иванова. Следващо заявено изказване Милко Костадинов.

**Г-н Милко Костадинов:** Уважаеми господин Кмете, господин Председателю, колеги. Ще се изкажа, защото не видях от обществени организации и граждани някой да вземе думата. Ще се изкажа като гражданин. Значи, аз и моето семейство, аз се занимавах с плувен спорт от пети клас, тренирахме само горе на „Норд“, то тогава беше Градския басейн. Имахме една треньорка Румяна, може би колегите я знаят, а така. После моите синове, двамата ми сина в момента са лекари, тренираха водна топка и плуване при Никола Николов, Бог да го прости треньора. Израснаха здрави хубави момчета. Това нещо ги отклони от всякакви други там щуротии и ако щете наркотици и т.н., така че апелирам ви, хубаво помислете. Вярно, има много но-та, има много неща, но ако това нещо не почне да се прави, значи никога няма да се направи. Разберете го това нещо. Сега, може би администрацията да има някъде нещо за дооглеждане. Това да се седне, да се доогледат нещата, но гласуваме ли „против“ и не го ли приемем, не знам кога това нещо ще стане. Благодаря ви.

**Г-н Иво Пазарджиев:** Благодаря Ви. Следващо заявено изказване Иван Костадинов Иванов.

**Г-н Иван Костадинов Иванов:** Уважаеми господин Председателю, уважаеми господин Кмете, уважаеми колеги общински съветници, дами и господа. Днес обсъждаме един от най-важните въпроси за града ни през този мандат и трябва да сме на нивото на нашата отговорност. На брега на голяма река сме, само че в Дунава не може да се плува. Трябват ни басейни. Чуха се много тези, не само днес, а и през последните дни, на комисии, някои разумни – други абсурдни. Като това, че ще се свлече терена в Дунава, сякаш там не е изграден канала на пречиствателната станция, който не се свлече до сега. Като това, че парка ще се унищожи, защото като влезе голямата техника там ще има такъв резултат. Като това, че някой иска да промени в частна собственост, за да може да продаде терена. Като това, че няма да може да си плащаме кредитите. Сякаш сме забравили, че ние и в момента изплащаме кредит за взет преди нас и по времето на госпожа Николова имаше такъв кредит. Аз ще ви дам един пример от историята 1896 година. Русенските общинари се събират, решават на училищното настоятелство да дадат един терен, да се тегли кредит и да се изгради Доходното здание. По същия този начин, който сега кмета ни предлага. Няма разлика, а може би една разлика, че тогава е нямало европейски програми, фондове, нямало го е фонда на фондовете както го наричаме Фонда за градско развитие хората са взели решение и са го направили. Не са се чудили колко са рисковете, ама точно ли е мястото, ама какво още трябва да направим. Сега кой иска това да се случи в нашия град, доколкото разбирам всички. И спортните клубове по плуване и децата и техните родители. Единици за съжаление, за мое голямо съжаление и то общински съветници в тази зала не им се иска явно това да се случи. Те няма да гласуват вероятно „против“ доколкото чувам се канят да гласуват „въздържали се“. Ами има ли някой в тази зала, пък и извън нея, който да не разбира, че ако гласуваш „въздържал се“ се събира с гласовете „против“. Тия хора аз ги наричам „пречещите“ и те имат голям шанс да попречат. Една от точките изисква най-високото възможно по закон квалифицирано мнозинство от 34 гласа. Шанса е огромен. Аз се обръщам към тях, не се възползвайте от този шанс. Дайте да направим нещо, което е полезно за русенските деца и по примера на нашите предци с Доходното здание, както знаете и до днес ние се гордеем. Искам да поздравя кмета за направеното предложение, защото знам какъв дълъг път се извървява, за да изпълниш изискванията на Фонда за градско развитие. Пожелавам успех на начинанието и неуспех на „пречещите“.

**Г-н Иво Пазарджиев:** Благодаря на господин Иванов. Реплика за госпожа Николова. Да, има заявено. Ако е по погрешка…Аз забелязах, че Ви помогнаха, но все пак.

**Г-жа Елеонора Николова /реплика/:** На вниманието на господин Тотев, пак ми го е натиснал Станчев. Колеги, съвършено сериозно, не сме „пречещи“, господин Иванов. Задаваме въпроси. Аз се връщам на това, което казах. Ние започнахме този мандат с едно изявление от господин Милков, че той има приоритет да ни прави басейн, нещо което сме адмирирали и че има един проект и той ще брани като очите си това пространство за нуждите на басейна. Аз лично съм го чула и затова питам, защо минаха две години и половина, трета година вече от мандата пък нищо не се случва с този басейн. Това ми беше питането. А иначе искам да използвам възможността, че съм на трибуната да кажа само нещо. Ние питанията ги задаваме тук. Не сме във вашата партия, за да имаме възможност да задаваме въпросите си на друго място. И към младата колежка искам да кажа това „Една партия, един народ“, това е поздрав на националистите.

**Г-н Иво Пазарджиев:** Благодаря на госпожа Николова. Натиснете си, само да си натиснете за дуплика. Да, дуплика за Иван Иванов. Заповядайте.

**Г-н Иван Костадинов Иванов /дуплика/:** Уважаема госпожо Николова, аз съжалявам, че наистина има някакво разминаване между декларациите, че не трябва да се прави политика и конкретното Ви изказване в репликата. Аз ще бъда първия човек, който ще Ви се извиня, ще го направя и публично, ако видя, че при гласуването Вие подкрепите проекта. Благодаря.

**Г-н Иво Пазарджиев:** Благодаря на господин Иванов (шум от зала). Не, господин Станчев, господин Станчев…Така, следващо заявено изказване Асен Даскалов.

**Г-н Асен Даскалов:** Благодаря, господин Председател. Уважаеми колеги, уважаеми господин Кмет. Началото ми на изказване малко е променено в следствие на преждеговорещата госпожа Биляна Иванова. С най-добри чувства…

**Г-жа Деница Иванова:** Ще помоля за тишина в залата, ако обичате.

**Г-н Асен Даскалов:** …но един кмет и една партия ми звучи като член на една Конституция, която за радост вече се изучава по История на българската държава и правото, а не по Конституционно право. С най-добри чувства, но…и по същество. Факт е, че в Русе няма басейн, който да отговаря на нуждите на спортните клубове и обществеността. Факт е, че съгласно обезщетението Община Русе ще получи два кредита на обща стойност 12 млн. лева плюс лихви. Отделно има самоучастие от 2 млн. лева. Факт е, че се предвижда този дълг да бъде погасен през 2038 година. Ако го гласуваме, дано сме живи, за да видим резултата. Надявам се. Група общински съветници „Патриотите – ВМРО“ обсъдихме посочените от мен обстоятелства, както и всички плюсове и минуси. Има минуси. За част от съветниците в нашата група, предложението е скъпо, малко по-луксозно от необходимото, тъй като Русе се нуждае от басейн. Отчитайки обаче обстоятелството, че дори и в опозиция по време на двата мандата на господин Стоилов като кмет, общинските съветници от ВМРО са подкрепили неговите предложения. Решихме да подкрепим точките предложени от настоящата администрация. Благодаря.

**Г-н Иво Пазарджиев:** Благодаря на господин Даскалов. Госпожа Росица Георгиева.

**Г-жа Росица Георгиева:** Уважаеми господин Кмет, уважаеми колеги общински съветници. Трябва да бъда абсолютно откровена, че нямаше да правя изказване, просто исках реплика на госпожа Биляна Иванова, но така или иначе не съжалявам за това, че в момента е изказване. Това, което каза господин Даскалов е абсолютно правилно. Да, Русе се нуждае от басейн. Госпожо Иванова, когато обявяваме някого за …, трябва да мислим преди всичко, че всички в тази зала сме русенци. Няма значение каква е партийната ни принадлежност. Някои сме даже и гражданска квота, но Русе е преди всичко и интересите на града, на гражданите, на децата на този град са най-важното нещо. Ако искаме в това трудно мнозинство 34 гласа, трябваше да се обединяваме, а не да си сочим партийните различия. Града има нужда от басейн, но въпросите тук които се задават, са въпроси на мислещи хора, на отговорни за бъдещето на този град. Не се обиждайте от това, приемайте го, за да се обединим около общата ни идея и да направим това, което е нужно за нашите деца и за гражданите на този град. Наистина Ви моля, следващия път да бъдете внимателна в това, когато ни слагате определения. Ние сме мислещи хора, знаем какво правим и Русе е преди всичко (ръкопляскания от зала).

**Г-н Иво Пазарджиев:** Благодаря на госпожа Георгиева. Реплика за Биляна Иванова.

**Г-жа Биляна Иванова /реплика/:** Госпожо Георгиева, много съм съгласна с Вас. Ние сме преди всичко русенци, после сме общински съветници, служители на съответното си работно място и т.н. и затова трябва да се водим предимно от русенския интерес. Именно затова го казах, защото ми се струва, че днес хората, които задават въпроси не всички разбира се, с това уточнение, се опитват да намерят причина защо да гласуват „против“. Айде да не е „против“, „въздържал се“ ще кажа, защото няма да има гласували „против“ тези точки. Това беше смисъла на моето изказване. Съжалявам изключително много, че някои от съветниците са слушали само до където са преценили и не са ми чули изказването до края, за да разберат какво имах предвид с думите си по отношение на кмета. Но аз не деля хората на партии, никога не съм го правила и никога няма да го правя. За мен хората са такива, които работят за постигането на една цел и такива, които се опитват да й пречат по някакъв начин и мисля, че това трябва да бъде и делението днес, не на партии, уви, само че това виждам от определени хора в залата. Това имах предвид. Благодаря.

**Г-н Иво Пазарджиев:** Добре. Благодаря на госпожа Иванова. Надявам се, че ще свърши полемиката по отношение на нейното изказване. Деница Иванова, заповядайте.

**Г-жа Деница Иванова:** Уважаеми господин Председател, уважаеми господин Кмет, колеги общински съветници, дами и господа. Моето изказване ще бъде много по-различно може би от обикновено. Аз ще кажа, че днес ние не вземаме решение като политически партии, а вземаме като така наречените общински съветници избрани да представляваме интересите на Русе. Днес не трябва в тази точка да има деление на една или на друга партия. Нашия интерес днес е дали ще решим да започнем една дълга и тежка процедура. И се надявам да можем да я финализираме. Искрено се надявам решението днес да бъде единодушно, не за друго, защото по този начин ние ще покажем, че имаме нужния политически респект към всеки един от нас. Нужното желание да надскочим себе си. Нужното желание и опит да продължим напред. Аз благодаря на господин Игнатов за прекрасното изказване, защото това беше много добро и в посока на какво трябва да се случи. Аз апелирам днес да излезем като орган на местно самоуправление заедно и всички да подкрепим предложението, защото то не е на една партия, на друга партия. Това е на Русе ин се радвам, че днес започнахме деня по един прекрасен начин със заклеването на нашия нов колега. Вече си припомнихме клетвата, която сме положили всички ние, да служа на интересите на народа. Благодаря. Надявам се да гласувате по съвест.

**Г-н Иво Пазарджиев:** Благодаря на Деница Иванова. Станимир Станчев за реплика.

**Г-н Станимир Станчев /реплика/:** Уважаеми господин Председател, уважаеми господин Кмет, уважаеми колеги съветници. Първо искам да кажа, че приветствам изключително много изказването на колежката Иванова, което беше едно така доста в по-друга посока от предните такива. От предните такива, дори и на колеги, които не са „пречещите“, както отново бяхме наречени. Не бяхме наречени ние сами, бяхме наречени знаете от кого. Когато толкова лесно се лепят етикети…

**Г-н Иво Пазарджиев:** Господин Станчев, моля да репликирате Деница Иванова.

**Г-н Станимир Станчев /реплика/:** …няма как, госпожо Иванова, да бъдем единомисленици, да го подкрепим единодушно и т.н. Нали за това говорим? И освен това, ние, които задавахме въпроси и ще продължим да задаваме въпроси, към този момент много от тях просто остават във въздуха, просто остават без отговори, което на нас като цяло не ни харесва. И за да се получи това единомислие, единодействие и т.н., трябва да проучим тези отговори. Трябва да намерим общи решения, а другото няма да го коментирам на преждеговорящата колежка. Благодаря.

**Г-н Иво Пазарджиев:** Благодаря Ви, господин Станчев. Дуплика за Деница Иванова.

**Г-жа Деница Иванова /дуплика/:** Уважаеми господин Председател, уважаеми господин Кмет. Господин Станчев, благодаря за Вашата реплика, защото наистина е време да покажем, че можем да вървим заедно напред и когато има такива теми и тя е наистина важна тема, не само за развитието на града ни. Това е възможност Русе да бъде поставен там, където му е мястото. Да бъде център. Да можем да направим нещо и аз, в много случаи ми се е налагало да помисля, защото преди всичко аз съм човек избран да представлявам гражданите. Не смятам, че има някой който е против. Но тези въпроси не смятам, че не са Ви били отговорени. Администрацията… Смятам, че можем да отговорим на всеки един, но най-важното е, когато тръгнем в една обща посока въпроси ще има и по пътя, не само. Не знаем, след една година може да има Ковид-23, може да има и нещо друго, но това не означава, че ние не можем да направим стъпката. Нека да тръгнем напред, да извървим постъпките и какво ще стане никой не знае, само Господ. Ние предполагаме, но нека да дадем шанс и възможност. Това е важното. Благодаря.

**Г-н Иво Пазарджиев:** Благодаря на Деница Иванова. Кмета на Община Русе ще вземе отношение във връзка с изказванията до момента.

**Г-н Пенчо Милков:** Уважаеми господин Председател, уважаеми колеги. Вземам думата по повод въпроса за плувния ни комплекс в Парка на младежта. Изключително важна тема, която предизвика дебат днес, който слушах много внимателно. Заглавието на моята страница днес за деня ще бъде едно, това ще си напиша отгоре в страницата. Започвам и ще завърша, накрая ще ви припомня това, с което започвам. С молба да подкрепим всички, не само в Общинския съвет, а и гражданството на Русе. Това което казаха и кои колеги тук, дори изразиха готовност лично да го направят. Правим стъпка към нещо голямо и затова то предизвика този дебат и желание за отговор на много въпроси, абсолютно нормално и очаквано. Ние трябва да дадем отговорите на хората, но и да ги подканим да участват всички граждани. Общината не е сама, общината са всички хора, така че приканвам всичките съветници днес да бъдем единни в това решение. Гражданите след това също да подкрепят проекта. Какво губим ежедневно, чу се до сега. Губим стратегически способности. Плуването в момента сме втори в България, при 17-метров басейн. Това за всички незапознати, малкия басейн в плуването е 25-метров. Нашите спортисти се подготвят в 17-метров басейн. Поредни години в Русе Държавно по триатлон и пак в тази среда се подготвят. Държавните първенства ги правим тук. Гребците, съборихме гребната база, а Клуба по академично гребане тренира в гората. Когато дойде шампиона и му дадох златна значка, аз действително му казах, ти си хванат от гората. Защото той е в гората! Другите са в ръждиви халета. Това е реалността, която съм заварил и съборена гребна база. Всички тези плуват в 17-метров басейн. Губим здраве. Какво са парите, когато измерим стотиците плуващи деца и с програма, в която всички третокласници или четвъртокласници треньорите ще кажат ще плуват. Това е здраве. Това е неизчислимо в пари, губим го. Но най-важното, губим лице, губим и самочувствие. Само преди час ръкопляскахме на нашия колега, който говори за старите сгради, за красотата им и как сме допуснали да се погубят. Хайде сега да направим нова, емблематична, красива сграда. Нещо, което ще остане и когато се вижда от Дунава, ще бъде емблематичен силует. Това беше поставено и това ще бъде поставено като задача на изпълнителя и на проектанта. Тук заявявам и съм готов, заданието за проектиране да бъде обсъдено от вас, да бъде гласувано от вас, тъй като има притеснения какво ще поискаме в този инженеринг. След малко ще обявя и защо е инженеринг. Каква е идеята ми. Нашата идея е проекта да е изцяло общински. Общината не може да печели пари само от данъци, такси или продажба на имоти или отдаването им под наем. Искам да има обект, който да носи години наред пари, затова сме заложили обекта да е общински. Таксите да влизат в общината от открития басейн, от закрития басейн, от всички услуги вътре, както и от заведението. Това ще ни даде доходи, ще даде доходи на следващите кметове. На мен ще ми даде задължения, за да го изпълним, за да го изградим, но след това този нов комплекс красив и модерен ще носи и приходи, освен да ни дава здраве и възможност за спорт. Казах емблематичен. Говорим просто за басейн, говорим за винил, извинявай – не може да е винил. Не може да е грозно, не може да е просто един куб. Стига вече с просто кубове. Искам да бъде освен функционален и красив и емблематичен. Защо? Ами защото е на границата на река Дунав и го вижда целия свят и трябва да е красив. Трябва да е хубав и гордост за нашите хора. Какво беше нашата идея. Господин Юнкер преди години предложи план, който ме учуди и това е Плана „Юнкер“ и създадоха Фонда на фондовете и тези пари, които ние ползваме, ще ползваме, са европейски пари. В България Фонда на фондовете на господин Юнкер се представлява от Фонда за градско развитие. Това са финансови инструменти ползвани от градовете в Южна България многократно. Какви са условията? Финансовия анализ и преценката се правят от техни експерти. Ние сме предоставили само данни. Плувните клубове даваха данни, ресторантьори от Русе даваха данни. Какво се очаква, какво е нормално като цени и какъв поток има. Но преценката и експертността не е само на Община Русе. Тя е на Фонда на фондовете и на Фонда за градско развитие. Това печелим. Печелим продължаване на спортните успехи, за които слушахме преди малко. Думата притеснявам се и притеснения, ако видите анализ за сега в дебата, написан след това в протокола, ще е най-използваната дума. Притеснява ме, притеснявам се, притеснение имам, притеснявам се…Така, вижте, всяко нещо, което правя и в публичното управление и в личния живот се прави слот анализ, това е така наречената проза. Предизвикателства, риск, опасност, заплаха. Всички рискове се анализират. Щял да падне басейна в реката. Няма да падне басейна в реката. В момента се прави геодезическо заснемане. Отделно именно в ПУП-а на арх. Илиев, който е гласуван на този Общински съвет 2015 година и аз съм го подкрепил е предвидено укрепителното съоръжение, което ще бъде изградено в тази му част, когато се строи пълния комплекс. В другата част когато кандидатстваме отново пред трансгранично сътрудничество и реализираме в източна посока развитие на нашата брегова ивица. Затова ви уверявам, анализ е правен по отношение на рисковете и няма такива от падане в Дунава. Войната в Украйна и покачващите се цени. Скъпи колеги, ние започваме току що да строим нова детска градина, също така да строим нов корпус в училище „Васил Левски“ и още много десетки други обекти. Не може кризите да спират развитието на град Русе. Могат да слагат пред нас предизвикателства и ние, сега ще отговоря какво би се случило, ако толкова много страшно нещо стане и се покачат цените. По ред. Басейна до МОЛ-а, защо не реализираме басейна до МОЛ-а? Басейна до МОЛ-а през 2017-та година струва 8 млн. лева и представлява паралелепипед. Закрит басейн с от едната страна 1,60, с параметри непозволяващи да се тренира водна топка, а отделно е и плитък в тази му част, отделно е и оскъпен според мен. Тук се предлага, ако сега този басейн струващ 2017-та 8 млн. го устойностим, в никакъв случай няма да е под 10. Тук ви предлагаме за сумата, която толкова говорим, открит басейн 50-метров, 50-метров открит басейн. Закрит басейн 30х33 със способности за всички плувни спортове, с най-модерна система за отчитане на резултата при докосване на стената където и да е и възможност за трениране на водна топка, защото аз именно в този басейн се научих да плувам. В басейна по водна топка и в клуба по водна топка, затова трябва Русе да запази тази способност. По отношение съпоставката. Още освен размерите, ако се реализира басейна до МОЛ-а, така наречения от вас на бул. „Липник“, това е само закрито плувно съоръжение. Съответно, ако ние трябва да изплащаме средствата с такси, то е само от тях. В парка ние имаме закрито съоръжение, открито съоръжение и заведение. Тук уточнявам на вас и на всички русенци, концесията в предния мандат предвиждаше разрушаване и построяване наново. Ние предвиждаме съхраняване на открития басейн, на неговия ремонт. И тука ще ви кажа, няма свлачищни процеси, защото съм питал Министерството на регионалното развитие и благоустройство,което ме уведоми, че свлачищните процеси са там, където каза и кмета на Мартен, град Мартен, между Мартен и Сандрово губим най-много територия от брега си. Но имаме безхаберие на спукан басейн, който е наводнявал десетки години територията там. Басейн, който ще бъде ремонтиран и това е включено в проекта. Имаме разширяване само в две направления на басейна за водна топка и за запазване на основното му корито, за да може да стане 30х33. И покриването му с това съоръжение, което е въпрос в случая, т.е. запазваме конструкцията на басейна отдолу същата. ПО отношение на притеснените архитекти. В ПУП на арх. Илиев, който е одобрен от Общинския съвет, на това място има басейн, така. По отношение сауната, магазините и другите неща, които пак казвам ви притесняват. При обръщането на това съоръжение от спортен комплекс по документи, ние ви пуснахме няколко страници допълнение към точката. В кръчма и в дискотека е станал в предните десетки години. При предните ми колеги, съветници и кметове. Нима там нямаше дискотека, нима нямаше кръчма. В момента какво има, състезания ли има? Да, за ветерани. Искам да бъде спортно съоръжение с възможност и за други услуги, които да го възстановяват. Продължаваме нататък. Ще лишите русенци от летните басейни? Те са лишени, защото единия е спукан, другия не работи и е кръчма. Напротив, ще ги възстановим. Били неизгодни параметрите. Сега за всички уплашени да заявим. Скоро ще внесем, ще разглеждаме Бюджета на Община Русе. Бюджета само за тази година е 187 млн. лева, 187 млн. лева. Четиринадесет такива бюджета напред. Ние говорим да се вземат сума от 12 млн. за период от 14 години, при които първите две не плащаме докато се строи. Защо? Ами защото се строи. Ще почне да се плаща, когато започнат да се вземат приходи от съоръжението. Това е уговорката. Така че в никакъв случай, това съоръжение не е пряко силите на Община Русе. Община Русе може да започне да го изгражда със собствени средства, но е безсмислено предвид това, че е възможно да се използва изключително евтин за 1% лихва да използваш чужди пари при положение, че имаш свои, имаш свои. Изобщо не буди в мен недоумение думата беше обидна към спортните клубове и вашето изказване. То беше чисто и ясно и просто. Има необходимост, има поставена задача и ние тука с действията си, не с думите, аз заявявам, че сме „за“. Какво означава заявявам, че сме „за“? Тука се заявява със зеления бутон, а не с приказки. Със зеления бутон, заявяваш, че си „за“. Няма зелен бутон, не си „за“. Нали това на най-ясен език. Дали сме щели външните лица сега да ги защитим, дали щели сега да могат да плуват? Ще могат да плуват, дори в момента в 17-метровия басейн има часове, които са за тренировки, часове които са за граждани. Дори в момента сме запазили, когато аз правих графика, правото на всеки русенец сутрин и на обед да отиде да плува. При огромен натиск от клубовете, те няма къде да тренират, сме запазили тези часове за гражданите да могат да отидат да плуват. Защо е инженеринг? Пак казвам. Ние имаме ремонт на открития басейн, разширяване на втория открит басейн и построяване върху него на конструкция. Не мисля, че строим изключително сложно съоръжение, но приемам и ви предлагам, заданието за проектиране да бъде обсъдено от Общинския съвет и ще ви го предложим. Ако прескочим през 2023 година. Това се случи с кредита изтеглен от господин Стоилов за улиците, които не възвръщат средства, но изтеглихме кредит. Не се изпълнява, предоговаря се, завършихме „Потсдам“, банката подписа с нас Споразумение след ваше съгласие аз съм го подписал и нищо страшно не стана. Ей това ще стане, ако не стане до 2023, ще се подпише Допълнително споразумение. Уговорката с банката е, че плащанията започват след завършване на обекта, защото иначе смисъла на господин Юнкер е обекта да се самоизплати. Те не искат да ни направят лошо, да кажа за всички. Не са лоши. Искат да ни направят съоръжение, с което да се самоизплаща. Средствата за издръжка щели да са много високи. Община Русе има узаконен каптаж воден до обекта. Умишлено ще искаме покрива на постройката да е плосък, да е съобразен с наклона, за да може да се изгради и фотоволтаик на покрива. Така че, мисля че ние имаме стратегическо предимство по отношение на първото нещо, което ви казах за водата. Казах, че леки конструкции, бетонни армировки и всякакви такива неща. Всичките такива неща са нашите неща. Трябва да има бетонни армировки, за да има дълго вечност и красива среда, за да е нещо което да остане. Обръщам се към всички ви да сме единни по тази тема. Подкрепял съм моя предшественик като общински съветник във всички големи проекти, моя глас е бил „за“. Когато съм имал въпроси съм ги задал, получавал съм отговори, сядал съм и съм го подкрепял. И за кръговото, и за ПУП долу на Дунава и за много други неща. Затова ви казвам, има теми за които трябва заедно да застанем. Моята сила е различна, ако точката е приета единодушно и различна, ако е с просто преброено мнозинство. Не искам по тази точка да броим мнозинството и дали ще стане или няма да стане. Затова ще кажа една дума, която сигурно двамата говорещи ще ги стресне, защото години наред въпроса се е отлагал. Аз смятам, че тази дума „отлагане“ е страшна в конкретния случай. Обаче, въпреки че имаше обществено обсъждане, на което обществено обсъждане при все всичките граждани от общинските съветници, които днес задават въпроси беше само господин Игнатов, действително го видях, ако друг е бил не съм го видял и се извинявам, но ги нямаше. Нямах въпроси на които да дам отговори. Има подаден писмен материал към всички съветници на всички въпроси, които бяха зададени, който от страна на правото и от страна на фактите отговаря към днешна дата. Всички въпроси, които бяха задавани по комисии. Въпреки това, именно защото искам въпроса да е абсолютно ясен и да сме единодушни в решението си, аз ще отложа гласуването на тези четири точки за следващата сесия. Ще отида на среща със съветниците, които имат въпроси, ще отговоря на всички въпроси, ще дадем картинките както го наричат проекта, ще дадем финансовия анализ. Това е един месец, след което точката ще се подложи на гласуване и който е „за“ го казва силно със зеления бутон, не с думи. Отлагам и моля господин Председателя по съответния ред на Общинския съвет точката да бъде разгледана на следващото ни заседание, точките. Няма смисъл така. Аз ви уважавам като хора избрани от моите съграждани, но трябва да бъдем единни другия месец. Благодаря ви.

**Г-н Иво Пазарджиев:** Благодаря. Благодаря на господин Кмета. Разбирам от неговото изказване, отлагаме за следващото заседание К.л. № 792, 811, 793 и 794. Правилно разбрах, господин Кмете, нали? Да, добре. Часът е 13:10, обявявам 1 час почивка. Моля всички съветници да бъдат в 14:10 на местата си.

***1 час почивка***

**Г-н Иво Пазарджиев:** Колеги, моля заемете местата си, стартираме проверка на кворума. Моля да се регистрирате в системата. Двадесет и седем души са се регистрирали по електронна система. Имаме необходимия кворум да подновим нашата работа.

**Точка 10**

**К.л. № 784 Внасяне на непарична вноска в капитала на „Общински пазари“ ЕООД**

**Г-н Иво Пазарджиев:** Госпожа Мирослава Маркова.

**Г-жа Мирослава Маркова:** Уважаеми колеги поддържаме предложението. По същество се отнася до одобреният от ваша страна, Община Русе да направи апортна вноска в капитала на търговското дружество. Надяваме се да ни подкрепите.

**Г-н Иво Пазарджиев:** Благодаря на госпожа Маркова. Не виждам заявки за изказване. Режим на гласуване, моля. Не, извинявайте, извинявайте, изказване ли? Господин Орлин Дяков за изказване.

**Г-н Орлин Дяков:** Уважаеми колеги, дисциплинирани колеги ще бъде много кратко моето изказване. Надявам се да има, както ние казваме, картинка, да видим едно проектно предложение, идейно предложение за промените. Разбира се всички искаме, в тази зала, да заработи, всички искаме да има атракциони в парка, но трябва да се сетим, че сме две хиляди двадесет и втора година и според мен към всичко това, което се случва в парка трябва да се подходи по друга линия. Надявам се това да се случи иначе, разбира се както казах, всички искаме да има атракциони в парка. Благодаря ви.

**Г-н Иво Пазарджиев:** Благодаря на господин Дяков. Някой от администрацията ще вземе ли отношение? Господин Иван Иванов, заповядайте.

**Г-н Иван Иванов:** Уважаеми дами и господа общински съветници, господин Дяков. Проектни предложения, господин Кунчев ще внесе след като му се апортира сградата в търговско дружество и тогава той ще прецени, какво и как ще развива като атракциони. Това мога да кажа.

**Г-н Иво Пазарджиев:** Господин Иван Петров Иванов, заповядайте.

**Г-н Иван Петров Иванов:** Уважаеми господин Председател, уважаеми колеги. Това, което току що чух е толкова несериозно, че дори не искам да го коментирам. Дайте ми еди какво си, а после аз ще видя, какво ще го правя, нямам думи. Относно изказването ми по тази точка, преди десетина години в Русе се проведе първият ритейл семинар относно управление на бизнес имоти. Там присъства, защо ви го казвам, защото пак ще се върна на моите идеи за концепции и за визии за определени неща. Защото тук по тази точка, клипчета в интернет как там имало пет огледала, които ние ще реновираме, пък ще сложим още пет и няколко машинки, и ще възстановим въртележката е толкова несериозно и некомпетентно, че тази инвестиция е предварително обречена на провал. Благодаря ви. Понеже залата все още не е настроена това, което предлагам и подкрепям колегата Дяков е дайте да видим един истински грамотен, смислен, разписан грамотно остойностен проект. Да, целият град и децата ни имат нужда и от скейт парк, да имат нужда и от атракциони, но не по този начин. Дайте ни го разписано, направено грамотно и ние ще го подкрепим. Това, което тук в момента се прави единствено, прозира да се смени собствеността и да се вкара в собствеността на Общински пазари въпросната зала и после безконтролно някой да се разпорежда с нея. Благодаря ви.

**Г-н Иво Пазарджиев:** Реплика за господин Александър Неделчев.

**Г-н Александър Неделчев /реплика/:** Благодаря, господин Пазарджиев. Уважаеми колеги, уважаеми господин Иванов, то е и към колега Дяков. Не виждам никакво място за притеснение. Общински пазари е сто процента Общинско търговско дружество. На който този същия орган вие същите, ние същите хора, сме принципал. И нищо там не може да се реши без нашето гласуване. Всяка година се правят балансови комисии, всяка година търговското дружество представя своя план. Естествено, че това което там ще се случи ще бъде обсъдено тук. Мога да ви уверя само в едно. Това, което там ще се случи ще бъде в пъти по-добро от това, което е в момента от десетилетия насам. От десетилетия насам пълно безхаберие към тази собственост, пълно! И сега започваме пак с ама то какво ще стане. Недейте така. Ние сме принципалът, както на собствеността Зала на смеха, така и на търговското дружество Общински пазари.

**Г-н Иво Пазарджиев:** Благодаря на господин Неделчев. Има ли други заявени изказвания? Не виждам. Режим на гласуване по точката, моля.

**КВОРУМ – 32. С 25 гласа „за”, 1 „против” и 6 „въздържали се”.**

**Г-н Иво Пазарджиев:** Колеги, правя искане за прегласуване на настоящата точка. Прегласуваме точката.

**Прегласуване на Точка 10**

**КВОРУМ – 32. С 25 гласа „за”, 1 „против” и 6 „въздържали се” не се прие предложението.**

**Точка 11**

**К.л. № 795 Откриване на процедура за продажба на общински недвижим имот, представляващ застроен урегулиран поземлен имот (УПИ) V-1666 в кв. 106, с адрес гр. Мартен, ЕКАТТЕ: 47336, Община Русе, ул. „Тулча“, по реда на чл. 35, ал. 3 от ЗОС**

**Г-н Иво Пазарджиев:** Заповядайте.

**Г-жа Мирослава Маркова:** Предложението касае стандартна процедура по откриване на продажба на общински имот. Имаме положително съгласие от кмета на Община Мартен. Ако има въпроси по материала, разгледан е от Комисията по общинска собственост. Тя изразява положително съгласие. Ако има въпроси?

**Г-н Иво Пазарджиев:** Не виждам заявки за изказване. Режим на гласуване по точката, моля.

**КВОРУМ – 38. С 38 гласа „за”, 0 „против” и 0 „въздържали се” се прие**

**РЕШЕНИЕ № 831**

На основание чл. 21, ал. 2, във връзка с чл. 21, ал. 1, т. 8 от Закона за местното самоуправление и местната администрация, във връзка с чл. 35, ал. 3, чл. 41, ал. 2 от Закона за общинската собственост, чл. 31, ал. 1 от Наредба №1 за общинската собственост на Общински съвет – Русе, Заявление вх.№ОИ-01-17/12.11.2021 г. и извлечение от Протокол №24/06.12.2021 г. на Комисията по общинска собственост, Общинският съвет реши:

Дава съгласие за продажба на общински недвижим имот, представляващ застроен урегулиран поземлен имот (УПИ) V-1666 в кв. 106 по Застроителния и регулационния план на гр. Мартен, ЕКАТТЕ: 47336, Община Русе, с площ от 666 кв.м., отреден за жилищно застрояване, с адрес гр. Мартен, ул. „Тулча“, предмет на АЧОС №4143/19.02.2004 г., вписан под №101, том VII, Н.Д. 1505, вх.рег.№2729 от 01.03.2004 г. по описа на Службата по вписвания – Русе, на Миглена Тодорова Станева на цена от 18328,00 лева, без включени дължими данъци и такси. Последните са за сметка на купувачите.

30% от постъпленията от продажбата да се използват за дейности, предвидени в чл.52, ал.5 на Закона за местното самоуправление и местната администрация, на територията на съответното населено място.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 12**

**К.л. № 796 Учредяване право на пристрояване за изграждане на обект: „Пункт за смяна и баланс на гуми“ към съществуваща жилищна сграда, построена в имот общинска собственост, находящ се в гр. Мартен, ул. „Ясна поляна“ №22, ЕКАТТЕ: 47336**

**Г-н Иво Пазарджиев:** Госпожо Маркова, заповядайте.

**Г-жа Мирослава Маркова:** Поддържаме предложението. Нямаше забележки по комисии.

**Г-н Иво Пазарджиев:** Благодаря. Не виждам заявки за изказване по точката. Режим на гласуване по точката, моля.

**КВОРУМ – 38. С 38 гласа „за”, 0 „против” и 0 „въздържали се” се прие**

**РЕШЕНИЕ № 832**

На основание чл.21, ал.2, във връзка с чл.21, ал.1, т.8 от ЗМСМА, чл.38, ал.2 и ал.4, чл.41, ал.2 от ЗОС, чл.26, ал.1, т.3 и чл.42, ал.2 от Наредба №1 за общинската собственост на Общински съвет – Русе, Общинският съвет реши:

Дава съгласие за учредяване на възмездно право на пристрояване за изграждане на едноетажна пристройка на допълващото застрояване, без сутерен, обект: „Пункт за смяна и баланс на гуми“, с размери 6 м./8 м. и застроена площ 48 кв.м., съобразно виза за проектиране от 19.11.2021 г. от Главния архитект на Община Русе и представен инвестиционен проект, към съществуваща полумасивна, едноетажна жилищна сграда, със застроена площ от 43 кв.м., разположена в общински поземлен имот, представляващ УПИ XXII-1062 в кв. 65 по регулационния план на гр. Мартен, ЕКАТТЕ: 47336, Община Русе, с адрес гр. Мартен, ул. „Ясна поляна“ №22, описан в АЧОС №6589/13.12.2011 г., вписан под №153, том 41, Н.Д. 8507, ДВР 15926, вх. рег. №16365 от 16.12.2011 г. по описа на Службата по вписванията – град Русе, на ПЛАМЕН ПЕТРОВ АТАНАСОВ срещу заплащане на цена в размер на 1 354,00 лв., без включени дължими данъци и такси, които се дължат от суперфициара.

30% от постъпленията от учредяване на правото на строеж да се използват за дейности, предвидени в чл. 52, ал. 5 на Закона за местното самоуправление и местната администрация, на територията на съответното населено място.

Решението подлежи на оспорване чрез Общински съвет - Русе пред Административен съд – Русе, по реда на АПК, в 14-дневен срок от съобщаването му.

**Точка 13**

**К.л. № 797 Съгласие за продажба на общински терен от 27 кв.м. по улична регулация, приобщен към УПИ XII-28 в кв. 8 по регулационния план на село Николово, Община Русе**

**Г-н Иво Пазарджиев:** Госпожо Маркова, заповядайте отново.

**Г-жа Мирослава Маркова:** Отново стандартна процедура. Общински терен от двадесет и седем квадрата, да се приложи регулацията.

**Г-н Иво Пазарджиев:** Благодаря. Моля системата в режим на заявки за изказвания. Деана Тонева, Елисавета Досева, заповядайте за изказване.

**Г-н Деана Тонева:** Не, обърках се. Съжалявам.

**Г-н Иво Пазарджиев:** Режим на гласуване, моля. Системата е активна, моля гласувайте колеги.

**КВОРУМ – 38. С 38 гласа „за”, 0 „против” и 0 „въздържали се” се прие**

**РЕШЕНИЕ № 833**

На основание чл.21, ал.1, т.8 и чл.21, ал.2 от ЗМСМА, чл.8, ал.9 от ЗОС, §22, ал.1, т.1, буква „б“ от ПЗР от ЗУТ, чл. 6, ал.1 и ал.3 и чл.41, ал.2 от ЗОС, Протокол №26/02.02.2022 г. на Комисията по общинска собственост, скица-предложение за придаваемо място по улична регулация, Общинският съвет реши:

1. Допълва годишната програма за управление и разпореждане с имотите – общинска собственост за 2022 г. с продажба на терен, общинска собственост, представляващ придаваема част от 27 кв.м. по улична регулация от поземлен имот №0.7138 – ул. „Чипровци“, село Николово, Община Русе, приобщен към УПИ XII-28 в кв. 8 по регулационния план на село Николово, ЕКАТТЕ 51679, Община Русе, с прогнозна цена в размер на 756,00 лева (седемстотин петдесет и шест лева), без дължими данъци и такси.

2. Обявява придаваем терен от 27 кв.м. по улична регулация от поземлен имот №0.7138 – ул. „Чипровци“, село Николово, Община Русе, придаван към УПИ XII-28 в кв. 8 по плана на село Николово, ЕКАТТЕ 51679, Община Русе, за частна общинска собственост.

3. Да се продаде терен, общинска собственост, представляващ придаваема част от 27 кв.м. по улична регулация от поземлен имот №0.7138 – ул. „Чипровци“, село Николово, Община Русе, приобщен към УПИ XII-28 в кв. 8 по регулационния план на село Николово, ЕКАТТЕ 51679, Община Русе, на „СОЛАР-Т 2020“ ЕООД, ЕИК 206097937, след заплащане на Община Русе цена в размер на 756,00 лева (седемстотин петдесет и шест лева) и дължимите данъци и такси.

30% от постъпленията от продажбата на посочения придаваем терен да се използват за дейности, съответно посочени в чл. 52, ал. 5, т. 1 и т. 2 от ЗМСМА, на територията на съответното населено място.

4. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**Точка 14**

**К.л. № 798 Съгласие за продажба на общински терен от 75 кв.м. по улична регулация, приобщен към УПИ XII-1081 в кв. 9 по регулационния план на град Русе**

**Г-н Иво Пазарджиев:** Госпожо Маркова, заповядайте.

**Г-жа Мирослава Маркова:** Поддържаме предложението.

**Г-н Иво Пазарджиев:** Благодаря. Не виждам заявки за изказване. Режим на гласуване, моля.

**КВОРУМ – 38. С 38 гласа „за”, 0 „против” и 0 „въздържали се” се прие**

**РЕШЕНИЕ № 834**

На основание чл.21, ал.1, т.8 и чл.21, ал.2 от ЗМСМА, §22, ал.1, т.1, буква „б“ от ПЗР от ЗУТ, чл. 6, ал. 1 и ал. 3 и чл. 41, ал. 2, чл. 8, ал. 9 от ЗОС, Протокол №26/02.02.2022 г. на Комисията по общинска собственост, скица-предложение за придаваемо място по улична регулация, във връзка със Заповед №РД-01-3954/17.12.2021 г. на Кмета на Община Русе за одобряване на ПУП-ИПУР о.т. 5582 през о.т. 5583 до о.т. 1558 и ПЗР на УПИ XII-1081 /поземлен имот с идентификатор 63427.2.1081/ в кв.9 по плана на град Русе, Общински съвет реши:

1. Допълва годишната програма за управление и разпореждане с имотите – общинска собственост за 2022 г. с продажба на терен, общинска собственост, представляващ придаваема част от 75 кв.м. по улична регулация от поземлен имот с идентификатор 63427.2.1197 – ул. „Света Петка“, град Русе, придаван към УПИ XII-1081 в кв. 9 по плана на град Русе, с прогнозна цена в размер на 10 125,00 лева (десет хиляди сто двадесет и пет лева), без дължими данъци и такси.

2. Обявява придаваем терен от 75 кв.м. по улична регулация от поземлен имот с идентификатор 63427.2.1197 – ул. „Света Петка“, град Русе, придаван към УПИ XII-1081 в кв. 9 по плана на град Русе, за частна общинска собственост.

3. Да се продаде терен, общинска собственост, представляващ придаваема част от 75 кв.м. по улична регулация от поземлен имот с идентификатор 63427.2.1197 – ул. „Света Петка“, град Русе, придаван към УПИ XII-1081 в кв. 9 регулационния план на град Русе, на Пламен Атанасов Владимиров, след заплащане на Община Русе цена в размер на 10 125,00 лева (десет хиляди сто двадесет и пет лева) и дължимите данъци и такси.

4. Решението подлежи на оспорване чрез Общински съвет – Русе пред Административен съд – Русе в 14-дневен срок от оповестяването му.

**Точка 15**

**К.л. № 800 Приемане на Наредба за изменение и допълнение на Наредба № 6 за условията и реда за установяване на жилищни нужди, настаняване под наем и продажба на жилища - общинска собственост/ Наредба № 6 за УРУЖНННРЖОС/**

**Г-н Иво Пазарджиев:** Заповядайте господин Кристиян Вълчев.

**Г-н Кристиян Вълчев:** Уважаеми господин Председател, уважаеми господин Кмет, уважаеми госпожи и господа общински съветници, уважаеми гости и граждани на град Русе. На петнадесети февруари изтече срока за подаване на заявления за закупуване на общински жилища. При разглеждане на подадените заявления е установено, че голяма част от жилищата получават еднакъв брой точки. В случая комисията не е определила четиридесет и осмото жилище за продажба, поради липса на ред за класиране на жилищата с еднакъв брой точки. Предлагаме класирането на жилища с еднакъв брой точки да се извършва чрез жребий, за провеждането на който да се уведомяват заявителите и да им се предоставя възможност да присъстват при извършването на жребия. Ще представя и справка на отразените, на получените становища от граждани и юридически лица от проведената обществена консултация. Като на първо място е получено заявление с входящ номер 185 от 10.03.2022 година от Цветелина Иванова. Гражданинът предлага да не се класира чрез жребий за жилища с еднакъв брой точки, тъй като звучи несериозно. В случая я е определил като тото. Предлага ако става въпрос за две, три заявления да се направи компромис и да се класират и трите жилища. Ако жилищата за последно място са повече, гражданина предлага да се добавят още критерии или да се променят съществуващите такива. Предлага да се предвиди критерий за лица работещи в администрацията. Вносителя не приема направените предложения. На първо място следва да отбележим, че правния статут на жребия се използва в редица производства като например чл. 135 от ГПК, в производство по делба чл. 134к от ДПК в процедура за разрешаване на спорове между държави членки на ЕС във връзка със спогодбите за избягване на двойно данъчно облагане или други международни договори със сходен характер. Следва да се отбележи, че жребия се среща като правен институт в 3 кодекса, 15 закона, 29 наредби и 29 международни акта. С оглед на това вносителя не приема, че използването на жребий е несериозно, напротив счита че това е единствения начин за уреждане на обществени отношения при започнала вече процедура. Това е по същество. Второто предложение с Вх. номер 196/19.03.2022г. на Деян Недков от групата общински съветници местна коалиция СДС. Предложението касае Параграф 1 от Проекта на наредба, който се предлага да бъде: „Когато няколко заявителя жилища са получили еднакъв брой точки и с тях се надхвърля максимално определения брой жилища за продажба, Комисията по чл. 6 ги подрежда по низходящ ред чрез жребий. Наемателите на жилища, за които се провежда жребия се уведомяват за датата и часа на жребия и им се предоставя възможност да присъстват при провеждането му. Жребия се провежда независимо дали заявители присъстват при провеждането му“. По същество вносителя приема предложението. Трето, предложение с Вх. номер 196/19.03.2022г. от Деян Недков, Елеонора Николова, Станимир Станчев и Иван Григоров. Общински съветници от групата на местна коалиция СДС. Предлага се определяне на жилища за продажба за календарната 2022г., т.е. да се допълнят още 46 броя жилища. Вносителя не приема предложението. Предложението не представлява предложение или становище по текста на предлагания проект на нормативен акт. То на практика е предложение за приемане на решение по чл. 33, ал. 3 от Наредба № 6 на Общински съвет – Русе. Това решение би сложило начало на нова процедура за продажба на жилища. Считаме, че такова решение следва да се приема от съвета едва след приемането на измененията на правната уредба на продажбата на общински жилища, касателно критериите и реда за нейното извършване. И четвъртото предложение с Вх. номер 211/23.03.2022г. от Асен Даскалов, общински съветник от групата на „Патриотите – ВМРО“. Предложението е да се добави нов Параграф 1а със следното съдържание: „Чл. 33 се допълва с нова ал. 7, както следва. Жребият по ал. 6 се провежда в присъствието на нотариус, удостоверяващ в протокол провеждането му“. Вносителят приема предложението. Благодаря ви.

**Г-н Иво Пазарджиев:** Благодаря на господин Кристиян Вълчев. Не виждам заявки за изказвания по точката. Режим на гласуване…Моля? Добре. Госпожа Елеонора Николова, господин Милко Костадинов. Заповядайте.

**Г-жа Елеонора Николова:** Уважаеми господин Кмет, уважаеми колеги. Случи се това, което очаквахме, че броя на желаещи да закупят жилища са много по-голям от предлаганите от общината и че ще се създаде напрежение между кандидатите, а когато кандидатите са много, а местата са ограничени това винаги създава предпоставка за неверни интерпретации, за натиск върху общинска администрация и т.н.. Ние много разсъждавахме и по предложения жребий. Дори се шегувахме, че една от заместник-кметовете на общината ще трябва да бъде „момичето на късмета“, защото ще трябва да даде някакъв шанс на един човек. Това за нас е несериозно, защото за хората това е съдба. Има семейства, които живеят там години наред, цели поколения. Там са се родили, там са се родили децата им, така че въпроса за това да закупят жилище, което те са превърнали в собствен дом с редица подобрения, с това че са се свързали. Там учат децата, там ходят на детска градина е важно. И затова ние предлагаме следното допълнение в чл. 33: „Класирането на жилищата и кандидатите за продажба на общински жилища за 2022г. да се извършва по досегашния ред, приета методика и изготвен списък. Кандидатите за закупуване на жилища на 2021г. с равен брой точки, се класират съобразно правилото на ал. 6 чрез жребий. Тези кандидати заемат първите места в списъка за 2022г.“ Какво имаме предвид. Така или иначе администрацията, в частност общинското предприятие е извършило огромна по обем работа, за да класират всички жилища и всички кандидати. Срещу тази работа няма възражения така че списъците са налице и кандидатите са налице. Аз мисля, че ще бъде много по-лесно и за администрацията и за хората, класирането за 2022г. да продължи по този начин, така че и тези които са останали под чертата да намерят своя шанс в новия списък за 2022г. и подобряването на ред, приемането на нова методика да бъде отложено за следващата година. Благодаря.

**Г-н Иво Пазарджиев:** Благодаря, госпожо Николова. Реплика за Траян Тотев, след него Александър Неделчев.

**Г-н Траян Тотев /реплика/:** Уважаеми господин Кмете, уважаеми господин Председател, госпожо Николова. Според мен не можем да си позволим с лека ръка да загубваме голям брой общински жилища, които както казвате вие използват се от поколения русенци. Те се използват от поколения русенци, но освен това има още 250 души, разбира се това са семейства. Това са други съдби, които също искат да се възползват от тази услуга на общинските жилища. Ако си позволим така с лека ръка да отмятаме, да продаваме общински жилища, тези хора никога няма да получат своя шанс техните съдби да могат да се възползват от общинските жилища. Така че апелирам да внимаваме когато се разпореждаме с общинските жилища, защото има много хора които също чакат, за да се възползват от такова. Да не намаляваме общинския фонд с лека ръка.

**Г-н Иво Пазарджиев:** Втора реплика за Александър Неделчев.

**Г-н Александър Неделчев /реплика/:** Благодаря, господин Председател. Уважаеми колеги, уважаема госпожо Николова. Не мога да приема предложението Ви, тези които не са спечелили при жребия автоматично да заемат първите места за следващата година. Точно така казахте. Точно така, при класирането на следващата година. Това за мене е абсурдно, защото означава да зачеркнем тотално всички критерии, по които за следващата година ще се класира. Много е вероятно при новообявените жилища да има кандидати, които да са с много повече точки пред тези, които не са успели през жребия. Но ние априори ги слагаме най-отпред погазвайки всички критерии, които сме приели. Така че, тази част от предложението ви аз не мога да я приема.

**Г-н Иво Пазарджиев:** Дуплика за госпожа Николова. Заповядайте.

**Г-жа Елеонора Николова /дуплика/:** Уважаеми господин Неделчев, радвам се на Вашата реплика, защото ми давате възможност за дуплика. Първо, аз смятам, че трябва в това предложение на администрацията да се запише, че с парите получени от продажбата общината се ангажира да започне строителство на нов жилищен блок. Така въпроса, който вълнува господин Тотев ще бъде решен. От друга страна, аз искам да обясня на господин Неделчев, каква е логиката. Значи ние за всяка година сме казали, че ще се извършва продажба и тя е 3% от съществуващия общ брой жилища. Досегашното класиране и продажба касаят списък за 2021г., ние сме вече 2022г., почваме втората третина от годината, така че няма никаква пречка да се извърши класиране и тъй като са класирани всички желаещи, това са около 500 човека. Няма никаква пречка по този списък, по тази методика да се продължи класирането. Идеята, господин Неделчев е, че тези които са останали под линия сега, те са трима или четирима. Не са повече. Те отговарят на тези критерии. Те просто да бъдат подредени помежду си, както предлага Деян Недков с жребий. Кой ще е първи, кой ще е втори, кой ще е трети. Те са трима-четирима, не знам точно. Така че при новото класиране, което ще продължи по тази методика, по този списък, това е нашето предложение, те ще си заемат първите места.

**Г-н Иво Пазарджиев:** Колеги, моля без реплики от място.

**Г-жа Елеонора Николова /дуплика/:** Затова ни беше предложението, ако го приемете разбира се, но мисля че хората ще бъдат в много по-голяма степен удовлетворени, защото те са извървяли един тур на напрежение. Явявали са се, класирани са и сега само очакват да получат „да“, не „не“.

**Г-н Иво Пазарджиев:** Благодаря. Милко Костадинов.

**Г-н Милко Костадинов:** Колеги, не знам, аз ще дам едно предложение, може би една идея на общината. На администрация, общинска администрация да го обмислят това нещо. Онзи ден го споделих с господин Кмета, но така се поизбистри моята идея, която ще удовлетвори всички мисля, не знам. Може би аз така си мисля. Нека си остане класирането. Класирали сме четиридесет и няколко човека. От там насетне да приемем процедура, който иска, защото аз примерно имам познати, които са на 270-то място. Който иска да направи замянка, да отиде да закупи жилище, което ще се определи или от нас комисия съответна в същия район, долу-горе на същите пари. Какво ще се получи? Ще се освободят тези жилища, нали ще има жилища за новите хора, които примерно нямат възможност да си купят. Ще има едни пари в общината от продажбата на тези, които не искат да се занимават с глупости да ходят, да търсят, да купуват и т.н.. Ще има възможност да се ремонтират жилища на най-бедните, нали както ми беше отговорено, но ще има възможност и тези хора, които искат да си останат в тези жилища, които са ги нали там са живели 20-30 години. Като иска отива, купува си, няма нужда да чака ред и т.н.. Мисля, че това е някакво компромисно решение, не знам. Нека да го обсъдят. Беше ми отговорено, аз един път го споменах, че не може такива заменки да се правят, но мисля че може сега юридически да се обсъдят нещата и да се видят. Просто като добавка към нашата, това което сме приели като местен закон да го кажа, хайде така. Не знам, просто предлагам го като идея да се обсъди. Благодаря ви.

**Г-н Иво Пазарджиев:** Благодаря. Реплика за Станимир Станчев.

**Г-н Станимир Станчев /реплика/:** Уважаеми господин Председател, уважаеми господин Кмет, уважаеми колеги. Уважаеми господин Борисов, нещо не можахме да хванем логиката, простете ни за невежеството в дясната част на залата. Човек, който е бил на 270 и еди си кое място да има право да купи апартамент. Ами той закона никой не го ограничава да си купи апартамент. Купува си апартамент, освобождава общинското жилище, ние настаняваме това което каза господин Тотев други, които са в картотеката и т.н.. Второто което е, ние сме създали едни правила, които да, видяхме, че към този момент има пропуски, което е безспорно и доколкото виждам към този момент общинска администрация и ние Общинския съвет има воля за коригиране на тези пропуски. Така че да се извърви тази процедура, която също и ние предлагаме с добавката за 2022г., през 2022г. до края на 2022г. примерно имаме време да коригираме, да направим една работеща наредба, на база опита който все пак имаме и да вървим напред, но сега трябва да се връщаме пак като едно много добро известно време със заменките. В 2022г. мисля, че не отива на град като Русе. Благодаря.

**Г-н Иво Пазарджиев:** Благодаря на господин Станчев. Дуплика за Милко Костадинов.

**Г-н Милков Костадинов /дуплика/:** Може би нещо не съм аз ли обяснил добре, не сте ме разбрали ли. Значи става дума това да си остане, аз не искам сега да се променя, дали ще е тази година или другата. Давам го като идея. Значи, тези които искат да си останат както Вие го казахте, госпожо Николова, да си остане в неговото жилище, да има тази възможност като закупи и направи замяна с общината на равностойност. А така, никакво предимство не му даваме пред останалите хора, които нали нямат възможност примерно или не искат да ходят да се занимават с тия неща и са напред в класирането. По този начин ще се освободят жилища, нали, да кажем 20 човека ще направят заменки, ето ви 20 не нови стари да кажем стари жилища, в които ще могат да се настанят нови семейства. Това ни беше идеята. Да я допълним. Ама не сега, не е казано тази година или догодина, даже може…Това искам да ви кажа.

**Г-н Иво Пазарджиев:** Господин Асен Даскалов.

**Г-н Асен Даскалов:** Благодаря, господин Председател. Уважаеми колеги, считам че предложението направено в зала от госпожа Николова не е много съобразено с ал. 4 на чл. 33 от Наредба 6, която гласи, че броя на жилищата за продажба по ал. 3, не може да бъде повече от 110% от придобитите през календарната година жилища от Община Русе чрез наследяване или правна сделка. Ние към настоящия момент нямаме яснота, дали ще има придобити жилища така че да оставим едно класиране, което е неясно дали ще го има изобщо. Считам, че не е много разумно. Благодаря.

**Г-н Иво Пазарджиев:** Благодаря на господин Даскалов. Колеги, моля без реплики от място. Продължаваме. Има ли други изказвания? Кмета на Община Русе господин Милков. Заповядайте. Господин Койнов, изказване ли искате? Добре, заповядайте. Кмета накрая да отговори, да.

**Г-н Тодор Койнов:** Уважаеми господин Председател, уважаеми господин Кмете. Тъй като стана въпрос тук за заменки, аз искам просто да направя едно предложение към администрацията…

**Г-н Иво Пазарджиев:** Господин Вълчев, господин Станчев, моля ви за тишина. Благодаря.

**Г-н Тодор Койнов:** Към администрацията на общината. Има много млади хора, които имат перспектива за повече деца да имат и т.н., живеят в гарсониери. Да се предвиди за следващата година да им се даде възможност, те са собственици на тия гарсониери, но имат нужда да се разширят. Да кажем вече имат две деца и т.н. за това че може да се прави замянка с доплащане за общинско жилище, където да бъдат удовлетворени много повече млади хора, които в действителност от разширяване на жилището си. Благодаря.

**Г-н Иво Пазарджиев:** Кмета…Искрен Илиев ми дава знак нещо. Кмета на Община Русе ще вземе отношение и Искрен Илиев, ако трябва нещо да го…

**Г-н Пенчо Милков:** Уважаеми господин Председател, уважаеми колеги. Точката отново събуди дебати. Искам да кажа точно какъв е смисъла. Явно както на моя приемна, така и на приемна с колегите съветници са стигнали много граждани, които имат желание да закупят ползваните от тях имоти под наем. Аз съм против продажбата на общински жилища. Когато ви го предложих, беше изключителна мярка и го направих абсолютно аналогия с приказката, в която героят си е отрязал част от прасеца, за да може да продължи да върви. Ние имаме стотици жилища в безобразно състояние на крайно бедни хора. Желанието ни е да придобием стойността на мъничка част, затова казахме един път 3% с ресурса който се придобие да бъдат ремонтирани и вече тука пред Общинския съвет, пред вас като колеги стои и пред администрацията много по-важни правила. Как ще определим жилищата, които да бъдат ремонтирани. Това трябва да се съберем ида го решим. Но в Наредбата е записано, че могат да се правят наново предложения. Аз не мисля за тази година да се правят повече предложения. Отделно имаше предложение прието от Общинския съвет от ВМРО да се обвържат евентуални нататък прехвърляния, което аз пак казвам, че не влиза в моите виждания с придобитите имоти. В резултат на този ваш дебат и приемането на това предложение по Наредбата, следващите три имоти за отстъпване право на строеж ви ги предлагахме с обезщетение. Те минаха на Общински съвет и това е била волята ми, за да се задоволи желанието на общинските съветници като пак обяснявам, това е изключителна мярка. Налага се поради нашето желание, вашето и моето да се направи ремонт на жилищата на най-бедните нуждаещи се хора. Да, това е в моето виждане. Аз не предвиждам тази година да ви правим повече предложения. Искам да се усвоят средствата и да започне процес по правила, които Общинския съвет ще приеме, за избор, за ремонт вече на жилищата. Това е по-важния въпрос, да не се почувства никой ощетен, защото няма да може всичките да се ремонтират, но ще могат много жилища да се ремонтират с парите от тези няколко десетки. Благодаря ви.

**Г-н Иво Пазарджиев:** Благодаря на господин Кмета. Няма други заявени изказвания. Първо гласуваме предложението на госпожа Елеонора Николова. То касае следното: „В чл. 33 се добавя нова ал. 7, класирането на жилища и кандидатите за продажба на общински жилища за 2022г. се извършва по досегашния ред, приета методика и изготвен списък. Кандидатите за закупуване на жилища за 2021г. с равен брой точки под черта, се класират съобразно правилото на ал. 6 чрез жребий. Тези кандидати заемат първите места в списъка за 2022г.“ Гласуваме предложението на госпожа Николова. Да, гласуваме.

**Гласуване по предложението на госпожа Елеонора Николова.**

**КВОРУМ – 40. С 13 гласа „за”, 8 „против” и 19 „въздържали се” не се прие предложението.**

**Г-н Иво Пазарджиев:** Гласуваме основното предложение. Да, както Искрен Илиев представи точката. Има приети предложения от общинските съветници Деян Недков мисля и Асен Даскалов. Да. Така че гласуваме основното предложение с тези корекции. Системата е в режим на гласуване.

**Гласуване по основното предложение.**

**КВОРУМ – 38. С 32 гласа „за”, 1 „против” и 5 „въздържали се“ се прие**

**РЕШЕНИЕ № 835**

На основание чл.79 от Административнопроцесуалния кодекс, чл.8 от Закона за нормативните актове, чл.21, ал.2, във връзка с чл.21, ал.1, т.8 от Закона за местното самоуправление и местната администрация (ЗМСМА), чл.47, ал.3, във вр. с чл.45а, ал.1 от Закона за общинската собственост, Общински съвет – Русе реши:

Приема Наредба за изменение и допълнение на Наредба №6 за условията и реда за установяване на жилищни нужди, настаняване под наем и продажба на жилища - общинска собственост, както следва:

**§ 1.** В чл. 33 се допълва нова ал. 6, както следва:

(6) Когато няколко заявителя (жилища) са получили еднакъв брой точки, и с тях се надхвърля максимално определения брой жилища за продажба, комисията по чл. 6 ги подрежеда в низходящ ред чрез жребий. Наемателите на жилищата, за които се провежда жребия се уведомяват за датата и часа на жребия и им се предоставя възможност да присъстват при провеждането му. Жребият се провежда независимо дали заявителите присъстват при провеждането му.

**§ 1а** Чл. 33 се допълва с нова ал. 7, както следва:

(7) Жребият по ал. 6 се провежда в присъствието на нотариус, удостоверяващ в протокол провеждането му.

**§ 2.** В чл. 36, ал. 5 се допълва изречение второ със следния текст: „В тези случаи, комисията по чл. 6 от наредбата, определя следващото/ите жилище/а за продажба от утвърдения списък за класиране на жилищата за продажба.

**ЗАКЛЮЧИТЕЛНА РАЗПОРЕДБА**

**§ 3.** Настоящата наредба влиза в сила, считано от датата на публикуването й в интерет страницата на Общиннски съвет Русе.

**Точка 16**

**К.л. № 809 Предоставяне безвъзмездно за управление върху имоти – публична общинска собственост, за нуждите на Детска градина Радост**

**Г-н Иво Пазарджиев:** Господин Енчо Енчев, заповядайте.

**Г-н Енчо Енчев:** Благодаря, господин Председател. Уважаеми общински съветници, настоящото предложение касае предоставяне безвъзмездно за управление на два имота на ДГ „Радост“, която предстои да съборим и да почнем строителство на новата градина. Едното помещение е в ДГ „Чучулига“, описан е адреса. Другото помещение е в ДГ „Иглика“, също е посочено в предложението адреса. Двете помещения са реновирани, извършен е ремонт, в тях настаняваме деца от двете подготвителни групи на ДГ „Радост“. Срокът за предложението е 30.06.2022г. като до тогава се предполага, че децата от подготвителните групи ще са завършили вече учебната година. Благодаря. Предлагам да подкрепите направеното предложение.

**Г-н Иво Пазарджиев:** Благодаря на господин Заместник-кмета. Не виждам заявки за изказване. Режим на гласуване по точката, моля.

**КВОРУМ – 36. С 36 гласа „за”, 0 „против” и 0 „въздържали се“ се прие**

**РЕШЕНИЕ № 836**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 12, ал. 1 и ал. 4 от ЗОС, във връзка с чл. 10, ал. 2 от Наредба №1 за общинската собственост на Общински съвет – Русе, Общински съвет – Русе реши:

Дава съгласие за предоставяне безвъзмездно за управление на Детска градина „Радост“, БУЛСТАТ: 827144641, представлявана от директора Светла Цанева Илиева, за срок до 30.06.2022 г. включително, следните недвижими имоти – публична общинска собственост:

1. СОС с идентификатор 63427.1.140.7.1 по Кадастралната карта и кадастралните регистри (КККР) на гр. Русе, със застроена площ от 107 кв.м., с предназначение на самостоятелния обект: За детско заведение, с административен адрес гр. Русе, кв. „Възраждане“, ул. „Доростол“ №26, бл. „Рубин“, вх. 1, ет. 1, описан в АПОС №7048/02.09.2013 г. вписан под №182, том 32, Н.Д. 6392, ДВР 12688, вх.рег. №12931 от 09.09.2013 г. по описа на Службата по вписвания – Русе.

2. СОС с идентификатор 63427.2.2601.7.27 по КККР на гр. Русе, със застроена площ от 113 кв.м., с предназначение на самостоятелния обект: За детско заведение, с административен адрес гр. Русе, ул. „Борисова“ №91, вх. 1, ет. 0, описан в АПОС №4036/30.09.2003 г. вписан под №58, том XXIX, Н.Д. 320, ДВР 6648, вх.рег. №11262 от 10.10.2003 г. по описа на Службата по вписвания – Русе.

**Точка 17**

**К.л. № 779 Решение за даване на съгласие Община Русе да кандидатства с проектно предложение по Фонд „Социална закрила“ към Министерство на труда и социалната политика**

**Г-н Иво Пазарджиев:** Заповядайте, господин Заместник-кмет.

**Г-н Енчо Енчев:** Уважаеми общински съветници, Министерството на труда и социалната политика е публикувало обявление за набиране на проектни предложения за финансиране от Фонд „Социална закрила“. До 31.03 се провежда кампания за набиране на кандидати за участие по Компонент 1. Допустимите кандидати са общини, доставчици на социални услуги. Проектните предложения може да включват: „Придобиване на дълготрайни активи и текущо поддържане на материалната база за предоставяне на социални услуги, както и за изграждане на нова или за реконструкция и модернизация на съществуваща материална база за предоставяне на социални услуги". Община Русе е в процес на подготовка на проектно предложение за преместване на кухнята на Домашен социален патронаж (ДСП) от Дом за възрастни хора „Възраждане", в освободените помещения, в които се е помещавала кухнята на детска градина „Ралица" в кв. Тракция. Предложението е продиктувано и от факта, че приготвянето на храна се реализира в една регистрирана кухня в много голям обем - за трикратни хранения в ДСХ за 234 потребителя и за обедно хранене за 555 потребителя в ДСП. Финансирането е от два различни източника, от държавния бюджет и от местният бюджет. Общият бюджет на проекта възлиза на 103 500 лева, в това число финансиране от Фонд „Социална закрила" – 50 000 лева (48,3%) и съфинансиране от Община Русе в размер на 53 500 лева. Предлагам ви да подкрепите настоящото предложението. Благодаря.

**Г-н Иво Пазарджиев:** Благодаря, господин Енчев. Не виждам заявки за изказвания по точката. Режим на гласуване, моля.

**КВОРУМ – 38. С 38 гласа „за”, 0 „против” и 0 „въздържали се“ се прие**

**РЕШЕНИЕ № 837**

На основание чл.21, ал.2 от ЗМСМА, във връзка с чл. 21, ал.1, т.23 от ЗМСМА и изискванията за кандидатстване по Фонд „Социална закрила“, Общинският съвет реши:

1. Дава съгласие Община Русе да кандидатства с проектно предложение по Фонд „Социална закрила“ към Министерство на труда и социалната политика.

2. Дава съгласие Община Русе да осигури 53500 лева (51.7%) съфинансиране на проектното предложение.

**Точка 18**

**К.л. № 780 Партньорско споразумение, по одобрен за финансиране проект BGCULTURE-1.002-0022 „Опазване и популяризиране на културното наследство чрез дигитално съхранение и предоставяне“, Финансиран по Финансовия механизъм на Европейското икономическо пространство 2014-2021 г., Програма PA14 „Културно предприемачество, наследство и сътрудничество“**

**Г-н Иво Пазарджиев:** Господин Ивайло Кадишев, заповядайте.

**Г-н Ивайло Кадишев:** Благодаря. Уважаеми общински съветници, настоящото предложение е във връзка със спечеления проект от Община Русе за опазване и популяризиране на културното наследство чрез дигитализирането му. Подписано е партньорско споразумение с Националния музей на Лихтенщайн, които са партньори по проекта и следва това споразумение да бъде утвърдено от Общински съвет. Благодаря.

**Г-н Иво Пазарджиев:** Благодаря. Не виждам заявки за изказване. Режим на гласуване по точката, моля.

**КВОРУМ – 37. С 37 гласа „за”, 0 „против” и 0 „въздържали се“ се прие**

**РЕШЕНИЕ № 838**

На основание чл. 21, ал.1, т. 23, във връзка с чл. 21, ал.2 и чл. 61, ал. 1 от ЗМСМА, Общинският съвет реши:

Утвърждава подписаното на 7.03.2022г., партньорско споразумение между Община Русе и Националния музей на Лихтенщайн за целите на проект BGCULTURE-1.002-0022 „Опазване и популяризиране на културното наследство чрез дигитално съхранение и представяне“, по първа покана за набиране на проектни предложение по резултат 1 „Подобрено управление на културното наследство“, подрезултат 1.2 „Дигитално достъпни обекти на културното наследство“ BGCULTURE-1.002, по Финансовия механизъм на Европейското икономическо пространство 2014-2021 г.

**Точка 19**

**К.л. № 781 Партньорско споразумение, по одобрен за финансиране проект BGCULTURE-1.002-0022 „Опазване и популяризиране на културното наследство чрез дигитално съхранение и представяне“, Финансиран по Финансовия механизъм на Европейското икономическо пространство 2014-2021 г., Програма PA14 „Културно предприемачество, наследство и сътрудничество“**

**Г-н Иво Пазарджиев:** Заповядайте, господин Кадишев.

**Г-н Ивайло Кадишев:** Благодаря. Уважаеми общински съветници, аналогично е предложението на предходното. То касае партньорското споразумение с българските партньори по проекта, които са Кукления театър, Драматичния театър, Художествената галерия, Национално училище по изкуства, Държавна опера, Регионална библиотека, РИМ и Читалище „Зора“. Необходимо е да потвърдите това партньорско споразумение. Благодаря.

**Г-н Иво Пазарджиев:** Благодаря. Не виждам заявки за изказване. Режим на гласуване по точката, моля.

**КВОРУМ – 34. С 34 гласа „за”, 0 „против” и 0 „въздържали се“ се прие**

**РЕШЕНИЕ № 839**

На основание чл. 21, ал.1, т. 23, във връзка с чл. 21, ал.2 и чл. 61, ал. 1 от ЗМСМА, Общинският съвет реши:

Утвърждава подписаното на 7.03.2022г., партньорско споразумение между Община Русе и Куклен театър-Русе, Драматичен театър „Сава Огнянов“ - Русе, ОбКИ „Художествена галерия“ - Русе, Държавна опера - Русе, Национално училище по изкуствата „Проф. Веселин Стоянов“ – Русе, Регионална библиотека „Любен Каравелов“ - Русе, Регионален исторически музей - Русе, Възрожденско читалище „Зора 1866г.“ – Русе за целите на проект BGCULTURE-1.002-0022 „Опазване и популяризиране на културното наследство чрез дигитално съхранение и представяне“, по първа покана за набиране на проектни предложение по резултат 1 „Подобрено управление на културното наследство“, подрезултат 1.2 „Дигитално достъпни обекти на културното наследство“ BGCULTURE-1.002, по Финансовия механизъм на Европейското икономическо пространство 2014-2021 г.

**Точка 20**

**К.л. № 802 Решение за даване на съгласие Община Русе да кандидатства с проект „Извършване на строително-ремонтни дейности и благоустрояване на гребна база Лесопарк „Липник“ в с. Николово, Община Русе по Наредба № 4 от 08.07.2019 г. за финансово подпомагане на изграждането и обновяването на спортни обекти – държавна и общинска собственост на Министерството на младежта и спорта**

**Г-н Иво Пазарджиев:** Господин Енчо Енчев, заповядайте.

**Г-н Енчо Енчев:** Благодаря, господин Председателю. Уважаеми общински съветници, става въпрос за кандидатстване по Наредба № 4 на Министерството на младежта и спорта за осигуряване на финансов ресурс за укрепване на два хангара, където се съхраняват тренировъчните и състезателни лодки по кану-каяк и за обновяване на санитарните възли. Предлагаме да подкрепите.

**Г-н Иво Пазарджиев:** Благодаря. Господин Евгени Игнатов, госпожа Елеонора Николова след него. Само че…Колеги, моля включете системата в режим на изказвания. Господин Игнатов, натиснете си само ако обичате, за да може да Ви стартират. Благодаря.

**Г-н Евгени Игнатов:** Уважаеми господин Председател, господин Кмете, колеги. Приветствам тази проява на заангажираност от общинска администрация да може да използва всички възможности, които се предоставят. Да може да кандидатства към Министерството на спорта за реновиране на спортната инфраструктура. Касае се за лесопарка, за доизграждане на добра база за гребните спортове, само не ми стана ясно докладната на каква стойност е и в какво време ще бъде реализиран този проект, защото както всички знаем наближава 2024-2025 година, където Русе ще бъде домакин на много добри спортни мероприятия, които касаят гребните спортове.

**Г-н Иво Пазарджиев:** Благодаря на господин Игнатов. Не виждам…

**Г-н Енчо Енчев:** Ще кандидатстваме, дано да ни одобрят, 96 000 лева е общата стойност.

**Г-н Иво Пазарджиев:** Благодаря. Не виждам други заявки за изказвания. Режим на гласуване по точката, моля. Системата е стартирана, моля.

**КВОРУМ – 35. С 35 гласа „за”, 0 „против” и 0 „въздържали се“ се прие**

**РЕШЕНИЕ № 840**

На основание чл. 21, ал.1, т.23, във връзка с чл.21, ал.2 от ЗМСМА, Общинският съвет реши:

Дава съгласие за кандидатстване на Община Русе с проект по Наредба № 4 от 08.07.2019 г. за финансово подпомагане на изграждането и обновяването на спортни обекти-държавна и общинска собственост на Министерство на младежта и спорта за обект: „Извършване на строително-ремонтни дейности и благоустрояване на гребна база Лесопарк „Липник“ в с. Николово, Община Русе, и одобрява проекта за „Извършване на строително-ремонтни дейности и благоустрояване на гребна база Лесопарк „Липник“ в с. Николово, Община Русе, находящ се в с. Николово, м. „Дрибака“, в имот с идентификатор 51679.173.477 и площ 6550 кв.м. и сгради с идентификатор 51679.173.477.2 и площ 297 кв.м. и идентификатор 51679.173.477.3 и площ 448 кв.м., описани в АПОС №9874/17.11.2020 г.

**Точка 21**

**К.л. № 803 Кандидатстване на Община Русе за целева финансова подкрепа от Министерството на културата за извършване на консервационно-реставрационни дейности на сградата на ул. „Иван Вазов“ №15 (Семизовата къща) град Русе**

**Г-н Ивайло Кадишев:** Уважаеми общински съветници, настоящото предложение е във връзка с публикувана покана от Министерството на културата за консервация и реставрация на обекти със статут на национална културна ценност. В случая сме избрали да кандидатстваме за консервация и реставрация на така наречената Семизова къща, тъй като там имаме проект на готовност. Съответно проекта е съгласуван с …, имаме положително становище от тях. Не е необходимо собствени средства от Бюджета на Община Русе да бъдат осигурени, кандидатства се на база КСС, което е неразделна част от проектната документация, която ще подадем. Благодаря.

**Г-н Иво Пазарджиев:** Благодаря на господин Кадишев. Доктор Теодора Константинова за изказване.

**Д-р Теодора Константинова:** Много моля, до скоро в някои от документите, се отбелязваше с това, което е истината за къщата, за строителя и за собственика й и много моля да си отбележи администрацията и да спре да назовава тази къща Семизовата къща. Това не е къщата на Семизов. Това е къщата на Стефан Симеонов и Семизов няма нищо общо с това. Семизов е бил зет в тази къща и по политически причини след 9-ти септември се нарича Семизова къща, защото е бил звенар, а хората, които са дарили толкова много на Русе им построили толкова много, тъй като са били виновни за това е било почти забранено да се говори за тях, да не говорим какво са наследниците им, какво са изтърпели. Това е къщата на Стефан Симеонов.

**Г-н Иво Пазарджиев:** Благодаря Ви, доктор Константинова. Господин Владислав Атанасов.

**Г-н Владислав Атанасов:** Уважаеми господин Кмет, уважаеми колеги. Този път ще бъда далеч по-кратък, ще отместя погледа от архитектурата. Разбира се, че подкрепям това предложение. Тъй като господин Милков ни припомни, че материята върви с духа, въпроса ми е какви са намеренията относно тази сграда. Ето, до някъде е в унисон с изказването на госпожа Константинова. Тъй като всяка подобна сграда, а тя е изключителна като архитектура и като история, има своя собствен живот, какви са намеренията на Община Русе да оживи това място след реконструкцията.

**Г-н Иво Пазарджиев:** Благодаря, господин Атанасов. Кмета на Община Русе господин Пенчо Милков.

**Г-н Пенчо Милков:** Уважаеми господин Председател, уважаеми колеги. Доктор Константинова, благодаря Ви от сърце. Крайно време беше доста ясно някой да каже, защо се бърка името на сградата. И за мен, и аз съм правил грешка и администрацията, написано е дори неправилно в самата докладна, за което първо благодаря за това. Тук ще направя следното уточнение. Моето решение като кмет е сградата да бъде ремонтирана. Средства са осигурени в проекта за бюджет. След това възникна възможност за финансиране на нов обект от Министерството на културата, с което сме в непрекъснати връзки и тук имаме най-висока проектна готовност. Това че се кандидатства по този проект, това искам да обясня, не означава че ние в случай че не бъдем избрани, няма да извършим ремонт на сградата. Това исках да ви обясня. Просто тук имаме много висока степен на абсолютна яснота, осъвременен проект по ремонта и възможност да почнем след одобряването на проектите за КДК и Доходното здание, мисля че тази къща е следващата, която трябва. Какви са ни идеите, не мога в момента да ги формулирам. Има една основна идея. Тази къща трябва да остане общинска собственост. Тя е изключително емблематична, репрезентабилна, тя е била дом на кметовете на град Русе, които аз не съм бил свидетел и са имали възможност да приемат в нея гости. Така знам, приемна. Не съм бил свидетел на това. Аз заварих къща опасна за обитателката, която беше наш служител там и съответно я обезопасихме и затворихме. Сега се надявам да намерим с колегите възможност да я ремонтираме, след това Общинския съвет ще реши какво точно да направим. Благодаря ви.

**Г-н Иво Пазарджиев:** Благодаря на кмета. Само искам да попитам, приемате ли в диспозитива в скобите където пише, да се замени Семизовата със Симеоновата къща. Да (шум от зала). Добре, нека да остане както е до момента, за да се случат нещата, но…Уважаеми колеги, считам че след днешния дебат, който беше изключително ползотворен, няма да се получи занапред такава грешка, така че нека да гласуваме проекта за решение. Иван Костадинов Иванов, за изказване ли? Стартираме гласуването. Колеги, заповядайте.

**КВОРУМ – 38. С 38 гласа „за”, 0 „против” и 0 „въздържали се“ се прие**

**РЕШЕНИЕ № 841**

На основание чл.21, ал.2 от ЗМСМА, във връзка с чл.21, ал.1, т.23 от ЗМСМА, Общинският съвет реши:

Дава съгласие Община Русе да кандидатства пред Министерството на културата за предоставяне на целева финансова подкрепа за извършаване на консервационно-реставрационни дейности на сградата на ул. „Иван Вазов“ №15 (Семизовата къща) гр. Русе.

**Точка 22**

**К.л. № 782 Провеждане на публичен търг с явно наддаване за отдаване под наем за срок от пет години на части от терени – публична общинска собственост за разполагане на рекламно-информационни елементи с площ над 3,00 кв.м на територията на гр. Русе**

**Г-н Иво Пазарджиев:** Госпожа Мирослава Маркова, заповядайте.

**Г-жа Мирослава Маркова:** Стандартна процедура по провеждане на публичен търг. Договорите са изтекли. Предлагаме да бъде открита нова процедура. Става въпрос за 13 позиции.

**Г-н Иво Пазарджиев:** Благодаря Ви. Не виждам заявки за изказвания. Режим на гласуване по точката, моля.

**КВОРУМ – 37. С 37 гласа „за”, 0 „против” и 0 „въздържали се“ се прие**

**РЕШЕНИЕ № 842**

На основание чл. 21, ал. 1, т. 8, във връзка с чл. 21, ал. 2 от ЗМСМА, чл. 14, ал. 2 и 7 от ЗОС, във връзка с чл. 57, ал. 1 и ал. 3 от ЗУТ, във връзка с чл. 11, ал. 1 и ал. 2 от Наредба №1 за общинската собственост на Общински съвет - Русе, във връзка с чл. 1, т. 1, чл. 2, ал. 1, т. 32, чл. 3 и чл. 5 от Наредба №2 на Общински съвет - Русе за началните цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да бъде проведен публичен търг с явно наддаване за отдаване под наем, за срок от пет години, на части от терени – публична общинска собственост, за разполагане на рекламно-информационни елементи на територията на гр. Русе, с изобразителна площ над 3,00 кв.м, с начална тръжна месечна наемна цена 18,98 лв. за един кв.м изобразителна площ, без включен ДДС, както следва:

1. Част от терен – публична общинска собственост, за поставяне на РИЕ, позиция №30 от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 4.00/3.00 м, в гр. Русе, бул. бул. ,,България“, в разделителната ивица;
2. Част от терен – публична общинска собственост, за поставяне на РИЕ, позиция №126 от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 4.00/3.00 м, в гр. Русе, бул. ,,Христо Ботев“, вдясно на ската, по посока гр. Варна;
3. Част от терен – публична общинска собственост, за поставяне на РИЕ, позиция №135 от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 4.00/3.00 м, в гр. Русе, бул. ,,Мидия Енос“, пред Централна ж. п. гара;
4. Част от терен – публична общинска собственост, за поставяне на РИЕ, позиция №144 от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 4.00/3.00 м, в гр. Русе, бул. ,,Христо Ботев“, срещу ,,Симовата мелница“;
5. Част от терен – публична общинска собственост, за поставяне на РИЕ, позиция №187 от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв. м, с размери 4.00/3.00 м, в гр. Русе, бул. „Липник“, посока КАТ, вляво на ската, преди ж. п. надлез;
6. Част от терен – публична общинска собственост, за поставяне на РИЕ, позиция №129 от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 4.00/3.00 м, в гр. Русе, бул. ,,Мидия Енос“, в разделителния триъгълник срещу бл. ,,Тотлебен“;
7. Част от терен – публична общинска собственост, за поставяне на РИЕ, позиция №113 от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 4,00/3,00 м, в гр. Русе, бул. ,,Христо Ботев“, вход от гр. Варна, в тревната площ пред бл. 113, ж.к. ,,Чародейка“;
8. Част от терен – публична общинска собственост, за поставяне на РИЕ, позиция №146 от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 4,00/3,00 м, в гр. Русе, бул. ,,Цар Освободител“, и бул. ,,Христо Ботев“, срещу ,,Симовата мелница“, пред Тухлен блок;
9. Част от терен – публична общинска собственост, за поставяне на РИЕ, позиция №150-А от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв. м, с размери 4,00/3,00 м, в гр. Русе, ,,Кръгово движение“, бул. ,,Цар Освободител“ и бул. ,,Липник“;
10. Част от терен – публична общинска собственост, за поставяне на РИЕ, позиция №174 от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 4,00/3,00 м, в гр. Русе, ул. ,,Стефан Стамболов“, ул. ,,Николаевска“;
11. Част от терен – публична общинска собственост, за поставяне на РИЕ, позиция №130 от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 4,00/3,00 м, в гр. Русе, бул. ,,Мидия Енос“, вдясно, преди кръстовището с ул. ,,Стефан Стамболов“, по посока пътен възел ,,Охлюва“;
12. Част от терен – публична общинска собственост, за поставяне на РИЕ, позиция №170 от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 4,00/3,00 м, в гр. Русе, бул. ,,Трети Март“, в разделителната ивица по посока център;
13. Част от терен – публична общинска собственост, за поставяне на РИЕ, позиция №171 от Общата схема за разполагане на рекламно-информационни елементи по чл. 57 от ЗУТ на територията на гр. Русе с рекламна площ над 3 кв.м, с размери 1.80/2.50 м, в гр. Русе, бул. ,,Трети Март“, в разделителната ивица по посока център;

**Точка 23**

**К.л. № 783 Допълване на обща схема за разполагане на преместваеми обекти по чл.57 от Закона за устройство на територията**

**Г-н Иво Пазарджиев:** Госпожа Маркова, заповядайте.

**Г-жа Мирослава Маркова:** Става въпрос за допълване на общата схема или по-точно за една позиция, която ще послужи за поставяне на рие билборд от страна на Община Русе с оглед поставяне на реклама на град Русе на предстоящите събития в града ни. Благодаря.

**Г-н Иво Пазарджиев:** Благодаря на госпожа Маркова. Не виждам заявки за изказвания. Режим на гласуване по точката, моля.

**КВОРУМ – 37. С 37 гласа „за”, 0 „против” и 0 „въздържали се“ се прие**

**РЕШЕНИЕ № 843**

На основание чл. 21, ал. 2, във връзка с чл. 21, ал. 1, т. 23 от ЗМСМА, във връзка с чл. 14, ал. 1 от Наредба №7 на Общински съвет-Русе, за реда и условията за разполагане на преместваемите обекти, на рекламно-информационните и монументално-декоративните елементи, и за осъществяване на рекламната дейност на територията на Община Русе, Общински съвет – Русе реши:

1. Одобрява допълнение в действащата „Обща схема за разполагане на рекламно-информационните елементи по чл. 57 от ЗУТ и Наредба №7 на Общински съвет – Русе на територията на гр. Русе“, с позиция №255, представляваща част от терен, находящ се в гр. Русе, кв. „Чародейка Г-юг“, по бул. „Христо Ботев, срещу бензиностанция ОМВ, за поставяне на РИЕ-билборд тип „Пиза“ с рекламна площ над 3,00 кв.м, с размери до 4,00/3,00 м., за двустранно РИЕ, в ПИ с идентификатор 63427.6.171 по КККР на гр. Русе.

**Точка 24**

**К.л. № 785 Отдаване под наем на обособена част от имот - публична общинска собственост, предоставена за управление на ЦПЛР – Средношколско общежитие – Русе**

**Г-н Иво Пазарджиев:** Госпожа Маркова, заповядайте.

**Г-жа Мирослава Маркова:** Поддържаме материала, във вида в който е внесен.

**Г-н Иво Пазарджиев:** Благодаря Ви. Заявки за изказвания не виждам. Режим на гласуване по точката, моля.

**КВОРУМ – 37. С 37 гласа „за”, 0 „против” и 0 „въздържали се“ се прие**

**РЕШЕНИЕ № 844**

На основание чл. 21, ал. 1, т. 8, във връзка с чл. 21, ал. 2 от Закона за местното самоуправление и местната администрация (ЗМСМА), във връзка с чл. 14, ал. 2 и 7 от Закона за общинската собственост (ЗОС), чл. 11, ал. 3 от Наредба №1 за общинската собственост на Общински съвет - Русе, чл. 1, т. 1, чл. 2, ал. 1, т. 18, чл. 3, чл. 4 и чл. 5 от Наредба №2 на Общински съвет - Русе, за началните цени за отдаване под наем на общински обекти със стопанско и административно предназначение, Общински съвет – Русе реши:

Дава съгласие да бъде проведен публичен търг с явно наддаване, за отдаване под наем за срок от пет години, като общежитие, на помещение, с площ от 60,00 кв.м., разположено на партерния етаж на масивна шестетажна сграда с идентификатор по КККР на гр. Русе 63427.8.1307.1, в дясно от централния вход и в ляво от аварийния северен вход на сградата, цялата сграда със застроена площ – 845,00 кв. м, с предназначение – общежитие, находяща се в поземлен имот с идентификатор по КККР на гр. Русе 63427.8.1307, с административен адрес: гр. Русе, кв. „Източна промишлена зона“, бул. „Липник“, описана в Акт за публична общинска собственост (АПОС) №7295/04.07.2014 г., предоставена за управление на ЦПЛР – Средношколско общежитие, с начална тръжна месечна наемна цена – 16,00 лв. (Шестнадесет лева) без включен ДДС.

**Точка 25**

**К.л. № 791 Провеждане на публичен търг с явно надаване за отдаване под наем на недвижим имот - публична общинска собственост, предоставен за управление на ОП „Спортни имоти”**

**Г-н Иво Пазарджиев:** Господин Енчев.

**Г-н Енчо Енчев:** Благодаря, господин Председател. Уважаеми общински съветници, става въпрос за провеждане на търг с явно наддаване на имот публична общинска собственост, предоставен за управление на ОП „Спортни имоти” при начална тръжна месечна цена в размер на 253 лева. Става въпрос за заведение за продажба на кафе, закуски, безалкохолни напитки, без продажба на алкохол като част от Спортна зала „Дунав“. Това е много важно за децата, които в момента няма от къде да си купят нито една закуска, нито една водичка, така че мисля че това е важно за тях. Предлагам ви да подкрепите проекта за решение.

**Г-н Иво Пазарджиев:** Благодаря Ви, господин Заместник-кмет. Не виждам заявки за изказвания. Режим на гласуване по точката, моля.

**КВОРУМ – 38. С 38 гласа „за”, 0 „против” и 0 „въздържали се“ се прие**

**РЕШЕНИЕ № 845**

На основание, чл.21, ал. 1, т. 8 от ЗМСМА, чл.14, ал. 7 във връзка с ал. 2 от ЗОС, чл.49, ал.1, т. 1 и ал. 2 от Наредба № 1 за общинската собственост на Общински съвет – Русе; раздел I, чл. 2, ал. 1, т. 3 и раздел II, чл.3, чл. 4 и чл. 5 от Наредба № 2 на Общински съвет – Русе, за начални цени за отдаване под наем на общински обекти със стопанско и административно предназначение, Общински съвет - Русе реши:

1. Дава съгласие да бъде проведен публичен търг с явно наддаване за отдаване под наем за срок от десет години на самостоятелен обект, с предназначение „За търговска дейност“, представляващ заведение за продажба на закуски, кафе и безалкохолни напитки, без продажба на алкохол, с идентификатор 63427.7.754.7.782.6.4, с площ 55.00 кв. м., находящ се в сграда с идентификатор 63427.7.754.7.782.6, публична общинска собственост, описана в АПОС № 9521/01.11.2019 г., с предназначение „Спортна сграда“, находяща се в гр. Русе, ж.к. Родина, ул. Околчица № 6, в Спортен комплекс Дунав.
2. Определя начална тръжна месечна наемна цена от 253,00 /двеста петдесет и три/ лв., без ДДС, определена съгласно Раздел I, чл. 2, ал. 1, т. 3, Раздел ІІ, чл. 3, чл. 4 и чл. 5 от Наредба № 2 на Общински съвет – Русе.
3. Упълномощава Кмета на Община Русе, след влизане в сила решението на Общинския съвет, да създаде организация за провеждане на публичен търг с явно наддаване, да издаде заповед и сключи договор за наем с лицата, спечелили публичния търг.

**Точка 26**

**К.л. № 772 Приемане на механизъм за разпределение на субсидии между транспортните дружества, изпълняващи превози по междуселищни линии от транспортните схеми на Община Русе**

**Г-н Иво Пазарджиев:** Господин Димитър Недев. Заповядайте, господин Заместник-кмет.

**Г-н Димитър Недев:** Уважаеми господин Председател, уважаеми дами и господа общински съветници. Предлагам да приемете Решение относно механизъм за разпределение на субсидии между транспортните дружества, които изпълняват превози от междуселищните линии от транспортната схема на Община Русе. Също се налага, предвид постановление на МС 326/12.10.2021г. където бяха отпуснати допълнителни средства във връзка с преодоляване последиците от Ковид-пандемията.

**Г-н Иво Пазарджиев:** Благодаря Ви, господин Недев. Заявки за изказвания не виждам. Режим на гласуване по точката, моля.

**КВОРУМ – 37. С 37 гласа „за”, 0 „против” и 0 „въздържали се“ се прие**

**РЕШЕНИЕ № 846**

На основание чл.21, ал.2, във връзка с чл.21, ал.1, т.23 от Закона за местното самоуправление и местната администрация и чл.57 от Наредбата за условията и реда за предоставяне на средства за компенсиране на намалените приходи от прилагането на цени за обществени пътнически превози по автомобилния транспорт, предвидени в нормативни актове за определени категории пътници, за субсидиране на обществени пътнически превози по нерентабилни автобусни линии във вътрешноградския транспорт и транспорта в планински и други райони и за издаване на превозни документи за извършване на превозите, приета с ПМС № 163 от 29.06.2015 г., във връзка с чл.2, ал.1 и ал.5 от Постановление № 326 от 12.10.2021 г. и Указания за разпределение на средствата, дадени с писмо рег. № 10-03-224/22.11.21г. на Министерство на транспорта, информационните технологии и съобщенията, Общински съвет- Русе реши:

1. Приема механизъм за предоставяне на предвидената субсидия за междуселищен пътнически превоз между операторите от транспортните схеми на Община Русе, с които има сключени договори за превоз, при следните показатели:

1.1. Подлежащ на субсидиране пробег, съответно приведен пробег на база пътнико-вместимост **(П1)** – показателят отчита пътнико-вместимостта на превозните средства, вписани в свидетелството за регистрация, като данните за всяко превозно средство, което участва в транспортния процес ще се вземат от справките на превозвачите подадени за извършване на дейността. Изчислява се съобразно действително изминатия пробег в пътнико-километри, съгласно справките за съответния отчетен период за извършените курсове, по следната формула:

**П1 = Приведения пробег на съответния превозвач \* 100**

**Сбор от приведения пробег на всички превозвачи**

Приведеният пробег се изчислява по следния начин:

Ппп = Пип \* Псп, където

**Ппп** е приведения пробег на съответния превозвач

**Пип** е реално изминатия пробег на съответния превозвач

**Псп** е средната пътнико-вместимост на превозните средства на съответния превозвач. Средната пътнико-вместимост на превозните средства се изчислява като общия брой места (седящи и правостоящи) се дели на общия брой превозни средства, а именно:

Средна пътнико вместимост = Общ брой места

Общ брой МПС

При изчисленията полученият резултат се закръгля до втория знак след десетичната запетая.

1.2. Реализирана загуба в резултат от изпълнението на задължението за извършване на обществена услуга **(П2)** – показателят отчита реализираната за отчетния период загуба на един километър пробег в лева на километър. Представя се от операторите, съгласно Справката за финансовите резултати от извършените междуселищни превози през съответния отчетен период. Показателят се изчислява по следната формула:

**П2 = ЗКП на съответния превозвач \*100,** където

**Сумата от ЗКП на всички превозвачи**

ЗКП е загуба на километър пробег на съответния превозвач. Тя се изчислява по следния начин:

**ЗКП = Загуба \* 100**

**Изминат пробег**

При изчисленията полученият резултат се закръгля до втория знак след десетичната запетая.

1.3. Равнище на превозната цена **(П3)** - показателят, отчита тарифната ставка на база пътникокилометър. Представя се от операторите, съгласно Справката за финансовите резултати от извършените междуселищни превози през съответния отчетен период. Показателят се изчислява по следния начин:

**П3 = К*п/км* / ∑ К*п/км* \*100**, където:

К*п/км* – коефициент пътникокилометър на съответния превозвач

∑ К*п/км* – сумата от коефициентите за пътникокилометър на всички превозвачи

|  |  |  |  |  |  |  |
| --- | --- | --- | --- | --- | --- | --- |
| П*п/км* | До 1,00 лв/км  (вкл.) | До 1,50 лв/км  (вкл.) | До 2,00 лв/км  (вкл.) | До 2,50 лв/км  (вкл.) | До 3,00 лв/км  (вкл.) | Над 3,00 лв/км |
| К*п/км* | 2,00 | 1,80 | 1,60 | 1,40 | 1,20 | 1,00 |

При изчисленията полученият резултат се закръгля до втория знак след десетичната запетая.

1.4. Експлоатационни условия **(П4)** – отчита реално изпълнените курсове по съответната линия. Показателят се изчислява по следния начин:

**П4 = ∑рик \*100**

**∑срик**

**∑рик** е сборът от реално изпълнените курсове по всички линии на съответния превозвач

**∑срик** е сборът от реално изпълнените курсове по всички линии на всички превозвачи

Курс е пробегът на автобуса в едната посока по маршрута на линията от началната до крайната спирка.

При изчисленията полученият резултат се закръгля до втория знак след десетичната запетая.

1.5. Екологично въздействие върху околната среда (**П5**) - отчита екологичното съответствие на двигателите на използваните превозни средства, вписано в свидетелството за регистрация, като данните за всяко превозно средство, което участва в транспортния процес ще се вземат от справките на превозвачите подадени за извършване на дейността. Изчислява се съобразно броя на превозните средства на съответния оператор, умножен по съответния коефициент за екологичност.

Показателят се изчислява по следната формула:

**П5 = КЕК1\*n + КЕК2\*n + КЕК3\*n + КЕК4\*n + КЕК5\*n + ….КЕКn\*n** , където:

КЕК е коефициент за екологосъобразността на двигателя

КЕК1 – за двигател с ЕВРО 2 – 0,5 т.

КЕК2 – за двигател с ЕВРО 3 – 1,00 т.

КЕК3 – за двигател с ЕВРО 4 – 1,50 т.

КЕК4 – за двигател с ЕВРО 5 – 2,00 т.

КЕК5 – за двигател с ЕВРО 6 – 3,00 т.

За всяка следваща категория ЕВРО се прибавя 1 т. (EВРО 7- 4,00 т. и т.н.)

За превозни средства, които са с ЕВРО 1 или без сертификат за екологичност не се полагат точки.

**n** – брой превозни средства на съответния оператор, в чиито свидетелства за регистрация има отразена еврокатегория.

При изчисленията получения резултат се закръгля до втория знак след десетичната запетая.

2. Разпределение на субсидията – Субсидията се разпределя на база получените коефициенти за всеки от превозвачите, както следва:

2.1. За всеки един от превозвачите се сумират показателите:

**Превозвач = П1 + П2 + П3 + П4 + П5**

2.2. Сумират се показателите на всички превозвачи:

**∑ П = Превозвач 1 + Превозвач 2 + …. Превозвач n**

2.3. Изчислява се Коефициент (процентния дял) на всеки от превозвачите:

**К% = Превозвач \* 100**

**∑ П**

При изчисленията получения резултат се закръгля до втория знак след десетичната запетая.

Субсидията не трябва да надвишава реализираната от съответния превозвач загуба.

3. Субсидии за пътнически превози се предоставят на превозвачите до размер, който не превишава сумата, съответстваща на нетния финансов ефект.

4. Когато превозвачите дължат суми за неустойки или обезщетения по сключените с общината договори за обществен превоз на пътници, дължимите суми се превеждат в съответствие с предвиденото в договорите.

**Точка 27**

**К.л. № 773 Приемане на годишен план за ползване на дървесина в горски територии-общинска собственост за 2022 год.**

**Г-н Димитър Недев:** Уважаеми господин Председател, уважаеми общински съветници. Предлагам да приемете точка във вида, в който е представена предварително. Ако имате въпроси съм на разположение.

**Г-н Иво Пазарджиев:** Благодаря Ви, господин Заместник-кмет. Заявки за изказвания, моля. Не виждам. Режим на гласуване по точката.

**КВОРУМ – 37. С 37 гласа „за”, 0 „против” и 0 „въздържали се“ се прие**

**РЕШЕНИЕ № 847**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 7, ал. 1, ал.3 и ал. 4 от НУРВИДГТДОСПДНГП и чл. 90 от Наредба № 1 за общинската собственост на Общински съвет - Русе, Общинският съвет реши:

Приема Годишен план за ползване на дървесина в гори, собственост на Община Русе за 2022 година, както следва:

1. В гори, попадащи в териториалния обхват на ДЛС „Дунав“:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
| **ГОДИШЕН ПЛАН ЗА ПОЛЗВАНЕ НА ДЪРВЕСИНА**  **2022 Г., СЪГЛАСНО ПЛАН-ИЗВЛЕЧЕНИЕ** | | | | | **ОТ ОБЩИНСКИ ГОРСКИ ФОНД** | | | |
| №  **по**  **ред** | **Кметство** | **Подотдел ио ГСП** | **Площ**  **на**  **подотдела**  **/ха/** | **Вид гора** | **Запас**  **мЗ**  **/ха/** | **Общ**  **запас**  **/мЗ/** | **Предвидено ползване по ГСП /м3/** | **Забележка** |
| 1 | Червена вода | 179-т | 1.0 | Шир. Нискост. | 80 | 80 | 80 | ак |
| 2 | Червена вода | 179-я | 1.9 | Шир. Нискост. | 68 | 130 | 130 | ак |
| 3 | Червена вода | 179-г1 | 7.7 | Шир. Нискост. | 58 | 450 | 450 | ак |
| 4 | Николово | 195-б | 7.5 | Шир. Нискост. | 36 | 270 | 270 | ак |
| 5 | Николово | 196-е | 1.8 | Шир. Нискост. | 44 | 80 | 80 | ак |

**Точка 28**

**К.л. № 775 Разходване на месечните обезпечения и отчисления по чл. 60, ал. 2, т. 1 и 2 и чл. 64, ал. 1 от Закона за управление на отпадъците (ЗУО) за периода 01.01.2021 г. - 31.12.2021 г., съгласно разпоредбите на § 60, ал. 2 от Преходни и заключителни разпоредби на Закона за изменение и допълнение на Данъчно-осигурителния процесуален кодекс, приети със Закон за изменение на Закона за корпоративното подоходно облагане**

**Г-н Иво Пазарджиев:** Заповядайте, господин Недев.

**Г-н Димитър Недев:** Уважаеми господин Председател, уважаеми общински съветници. Във връзка с последните изменения на преходните и заключителни разпоредби на Закона за изменение и допълнение на Данъчно-осигурителния процесуален кодекс за изразходването на месечните обезпечения и отчисления по чл. 60 и чл. 64 от Закона за управление на отпадъци, моля да дадете вашето съгласие Община Русе да заяви пред РИОСВ – Русе желание за възстановяване на преведените неусвоени отчисления и обезпечения за 2021г., които са на стойност 4 359 798 лева. Като същите ще се използват за финансиране и обезпечаване на дейностите по събиране на битови отпадъци, транспортирането им до инсталации, третиране, както и осигуряване на съдове за битови отпадъци.

**Г-н Иво Пазарджиев:** Благодаря на господин Недев. Госпожа Кръстева, заповядайте за изказване.

**Г-жа Наталия Кръстева:** Уважаеми господин Председател, уважаеми господин Милков, уважаеми колеги. Имам известно притеснение, ако точката я приемем във вида, в който ни се предлага. Ще ви кажа какво имам предвид. Видно от страницата на Агенцията за обществени поръчки на 20.03.2020г. Община Русе е обявила процедура по ЗОП по две позиции, особено Позиция 1 и 2 касаеща събиране на смесените битови отпадъци в Зона 1 и Зона 2. Съответно на 16.07.2020г. е сключен Договор по закона за обществените поръчки със съответния избран изпълнител за срок 4 години, който е на обща стойност 11 240 000 лева с ДДС. Именно тук е моето притеснение, че при все че има подписан договор по реда на ЗОП, Вие в момента предлагате да възстановим суми от отчисления и да финансиране дейности на Община Русе, за които вече има сключен такъв договор. Това е моето притеснение, че в Бюджета на Община Русе за следващите 4 години логично е да е така, поне за тази година и предходната е така, са заложени тези средства. Те са над 11 млн., ще бъдат разходвани именно за тази дейност и тука за мен е притеснителния въпрос какво налага да дофинансираме и то именно с пари от отчисленията. Пак казвам, ако решението бъде прието в този вид, в който предлагате, не само че ще е налице дублиране на дейност, но и възстановените суми от отчисленията. Аз поне считам, че ще бъдат изразходвани неправомерно. До тук е моя въпрос, за да съм конструктивна имам и предложение. Разбира се, че имаме тази правна възможност да се възползваме от възстановяване на отчисленията, но аз предлагам следното нещо. С възстановените суми да изградим по подобие на Белгия и Дания клетки за разделно събиране на отпадъци, които да бъдат изградени в междублоковите пространства. Това преди години мисля, че съм го дискутирала с господин Милков, когато той беше депутат, аз работех в администрацията. По този начин, с тези клетки представете си колеги междублокови пространства, прави се едно заграждение, в него се поставят, който е пътувал е виждал, съдове за разделно събиране на отпадъци. Много по-лесно всеки живущ в района може да излезе, да си хвърли отпадъка и така да помогнем за приобщаване на гражданите към законосъобразното и правилно изхвърляне. Това е едното ми предложение. Привършвам, господин Председател. Второ предложение имам, сумите от отчисленията могат да бъдат използвани и за закупуване и допълнително разполагане на съдове за разделно събиране на отпадъци, именно при търговски, производствени или административни сгради. Така също ще подпомогнем сметосъбирането правилното. И последното ми предложение, алтернативно на първите две е за закупуване на още техника, Общинска администрация купи такава, която вече е в действие посредством която да увеличим обема на дейности за почистване на териториите за широко обществено ползване като по този начин ще подобрим градската среда. Включително тази техника може да се използва в кварталите на град Русе, а именно като допълнително миене или допълнително машинно метене на улиците. Това са моите предложения. Благодаря.

**Г-н Иво Пазарджиев:** Благодаря на госпожа Кръстева. Реплика за господин Милков.

**Г-н Пенчо Милков /реплика/:** Уважаеми господин Председател, уважаема госпожо Кръстева. Използвам именно формата на реплика, за да мога конкретно да отговоря на въпросите. Първо ние сме в ситуация, която не е типичната ситуация по Закона за управление на отпадъците, при която ние имаме право да искаме от РИОСВ – Русе да ни даде възможност да ползваме средствата за посочените в закона неща. Има Решение на НС за втора поредна година за възстановяване на тези суми. Това е първото, да уточним на колегите, които нямат представа сигурно в детайли на Закона за управление на отпадъците. Тоест тук става дума за изключително Решение на НС в преходните и заключителните разпоредби на данъчните закони, в което чрез отчисленията за отпадъците и възстановяването им към общините ги финансира допълнително Правителството и НС по повод претърпените загуби от Ковид-а, а сега вече и новата криза. Тоест тук трябва да ни е ясно, че това не е искане, което ние правим към РИОСВ, защото сме решили нещо екстремно да правим, а е решение на държавата да възстанови на всички общини тези средства. Сега, на госпожа Кръстева е известно, аз казвам за вас, че план-сметката за отпадъците всяка година я финансираме с 4 500 000 лева допълнително над тези, които събираме от хората, защото тя не е пипана от 2008 година поради според мен политически причини на всички бивали след това отговорни да я увеличават. Защото това ще има изключителен резонанс в обществото, но трябва да сме ясни като общински съветници и кмет да кажем на хората, че ние събираме от тях 4 500 000 лева всяка година и това не е от моите години, а много назад и се дофинансира с всякакви други приходи на общината, от продажби, от такси, от данъци, от всякакви приходи. Това е било факт назад във времето. Сега с тези средства ще се дофинансира план-сметката за отпадъци. Много важно нещо друго искам да кажа. По проекта за кръговата икономика, аз бях болен, но ви слушах по интернет. Когато водихте спор, дали той съдържа само меки мерки. Не, съдържа скъпи общински съветници 5 мобилни центъра за разделно събиране в различни квартали на града, което го казаха тогава колегите, аз го гледах по компютъра. Пет мобилни центъра и 15 центъра за строителни отпадъци, които ще бъдат разположени в кварталите плюс техника за тяхното извозване. На стойност 800 000 лева е проекта.

**Г-н Иво Пазарджиев:** Времето на репликата изтече обаче.

**Г-н Пенчо Милков /реплика/:** Така че ние сме предвидили средства, начин, абсолютно основателна е бележката да има мобилни центрове за разделно събиране по кварталите. Ние виждаме, че тези съдове цветни не стигат на хората и трябва да има такива. Отделно сме предвидили и за строителни отпадъци. Така че сумите, които си вървят по договора, който вие цитирахте, той е с уникално ниска цена. Значи в Русе цената, която сме постигнали през 2020г. е по-ниска от цената през 2015г. и два пъти по-ниска от цените в момента, за които се сключват договори за обществени поръчки. Факт, който може да проверите, на стойност 50 лева/тон. Няма такъв договор. Най-важното обаче, което искам да ви кажа по повод на точката, която виждате. Вижте колко лева искате да ни възстановят, колко лева сме дали за отчисления - 4 500 000 лева. В проекта за бюджет за миналата година, ние ви казахме, че от отчисленията за отпадъци трябва да са 6 100 000 лева, 6 100 000 лева за 2021, а те са 4 500 000. За тази година ще видите в проекта за бюджет са 3 800 000. И за първи път те спадат, не просто спадат, а спадат много заради мерките, които сме предприели.

**Г-н Иво Пазарджиев:** Господин Кмет, има ограничение при репликите във времетраенето.

**Г-н Пенчо Милков /реплика/:** И тези пари остават за нас за разходване на други дейности за хората. Благодаря.

**Г-н Иво Пазарджиев:** Благодаря на кмета. Госпожо Кръстева, ще правите ли…Господин Дауд Ибрям. Реплика на господин Милков ли правите или изказване? Реплика на кого искате да направите? Господин Милков обаче правеше реплика на госпожа Кръстева, така че може ли само да помоля господин Джелил да Ви натисне за изказване (шум от зала).

**Г-н Дауд Ибрям:** Исках да спечеля малко време още, но сега в началото само искам да уточня, че специално това, което господин Милков току що спомена колегите от Комисията по екология знаете, точно това го дискутирахме. И още нещо ще добавя, в два поредни бюджета от тази трибуна, аз персонално заявих, че на мен лично и на нас ни е омръзнало тази дейност в Община Русе да бъде … от порядъка на 3-4 милиона. Този път ситуацията явно отива към същия финал, само че формата за четирите милиона е от отчислената по чл.60 и чл.64 от Закона за управление на отпадъците. За ваша информация, мисля че е полезно за всички тук в залата, за да направите разграничение за това какво е отчисление по чл.60 и чл.64 и за какво се използва и считам целта на въведените изчисления по чл.64 от ЗУО да се намали количеството на депонираните отпадъци и да се насърчи тяхното рециклиране и оползотворяване. Натрупаните средства от тези отчисления се изразходват за изграждане на нови съоръжения за третиране на битови и строителни отпадъци и осигуряване на изпълнението на програмите на общините. Следващото по чл.60 гласи, че се определят размера на отчисленията са обезпеченията за изискванията за депониране на отпадъци и разходват се само за закриване и рекултивация на съоръжения т.е. има разлика между двете групи отчисления и за какво могат да се използват и по този повод казах, че искам реплика на госпожа Кръстева, защото средствата, които са заверени в тази посока, те не могат да се променят, а да се използват за точно определени тези цели. Така че във връзка с проектите, които има Община Русе и във връзка с това, което се спомена в залата по отношение на управление на отпадъците, ние ясно и категорично заявихме още преди в началото на този мандат и на комисията също го дискутирахме миналата седмица. Нашето виждане е, че Община Русе трябва да спре с порочната практика и ако погледнете и последната Програма за управление на отпадъците, да се преписват едни програми, да се прехвърлят в бъдеще и отново и отново да не се получава нищо. Защо, защото сега вече взехме да говорим за клетки между блоковете и т.н.. Имахме предложение в тази насока още в началото, даже преди този мандат за една цялостно нова система, реогранизацията по събиране, сметосъбиране и депониране на отпадъците, което ще рече коренно различно от това състояние, в което се намира днес и като система и като технология, т.е. абсолютно и аз и мисля, че в полза на всички граждани на Русе, това което загатна и госпожа Кръстева да бъде реализирано, само че по различен начин.

**Г-н Иво Пазарджиев:** Времето изтече.

**Г-н Дауд Ибрям:** Добавете от група, господин Председател.

**Г-н Иво Пазарджиев:** Добавяме 5 минути от група. Само ще помоля да не се отклоняваме от темата.

**Г-н Дауд Ибрям:** Не се отклоняваме от темата, защото се касае за изцяло нова система за събиране, съхранение и депониране на отпадъци. Което ще рече, че всеки блок или всеки комплекс в по-малък мащаб, трябва по отделен начин предварително да рециклира отпадъците, да ги отделя и да ги слага ако щеше в клетки или от където камиони с GPS системи да могат да извозят тези отпадъци до определената сепарираща инсталация и да може да се държи отговорност на всяко лице, на всяко семейство, на всеки блок, защото ако няма отговорност, ако няма ако щеше и наказания, ние никога няма да можем да реализираме за това, което говорим. Независимо под формата, която аз казвам или госпожа Кръстева предлага или кмета на общината предлага, защото ако няма изградена такава система, ние не говорим само за битовите отпадъци, също и за промишлените, строителните и биоразградимите отпадъци, които са част от тази система и също стана въпрос на комисия, ние не можем да говорим за система за събиране и съхранение и депониране на отпадъци. Всичко друго граничи с това, което ще направим тази година и ще искаме това нещо да бъде променено и в бюджета, т.е. добавяне на едни 3-4 милиона, които постоянно всяка година не ни стигат. Разбира се, естествено и ние като общински съветници сме, ще гласуваме „за“ тези отчисления да може наистина Община Русе да разполага с такива средства особено в такъв период, но не ни е все еднакво за какво ще се използват. Да, за покриване на определени разходи, но включително и за това, което споменаваме наистина да се вземат мерки в това отношение и разчитаме това да стане с помощта на Общинска администрация. Благодаря.

**Г-н Иво Пазарджиев:** Реплика за господин Милков.

**Г-н Пенчо Милков /реплика/:** Уважаеми господин Ибрям, ще бъда много кратък. Съобразно Закона за управление на отпадъците, две години след приключване на официалното преброяване на Републиката, на гражданите, трябва да се въведе нова система за изчисляване на отпадъка, това е системата съобразно количеството отпадък. В момента да напомним е съобразно абсолютно несправедливо данъчните оценки. Така че тази нова методика, която ще разработи държавата ние ще приложим на ниво Русе. Обаче за малките населени места поръчката, която сме пуснали, там сме предвидили за всяка къща отделен съд за отпадъци със сензор и теглилка на камионите, за да започне Община Русе да събира мета данни и да може да знаем, когато се въведе системата съобразно количеството отпадъци поне за малките населени места, ние трябва да знаем предварително иначе не можем да си направим бюджета. За догодина какво е било количеството от предните години, което излиза от селата, т.е. тази система ще се въведе макар, че първоначално няма да им се изчислява данъка на хората в къщи въз основа на тегло. И пак напомням, въпреки непълнотата на закона и архаизма в нашата страна, не въведеното правило, че замърсителя плаща. Община Русе през последните две години и половина е намалила отчисленията от 6,1 на 4,5. Тази година очаквания размер е 3,8 милиона. Това са намаление в тоновете отпадъци, които влизат на депо и беше нещо, което съм си поставил за цел, защото първо струва пари на русенци, второ - ужасно много замърсява света и ние трябва да намалим тези отпадъци. Благодаря ви.

**Г-н Иво Пазарджиев:** Благодаря Ви, господин Милков. Не виждам други заявки за изказвания, реплики, дуплики…А, господин Ибрям. Дуплика ли желаете? Заповядайте. В рамките на две минути дуплика.

**Г-н Дауд Ибрям /дуплика/:** Уважаеми господин Кмете, аз абсолютно се присъединявам към това, което казвате, но все още в България, макар че е разписано може би от 15 години в нормативните документи на Министерството на околната среда и водите „замърсителя плаща“ не винаги е така. Примери в Русе особено колкото искате. Метастазата, за която Вие говорите е очаквана от може би най-малко 5-6 години и все още не се случва и не се знае дали в рамките на това НС някой или по-скоро Правителството ще предприеме такива мерки за изчисляване на такса смет по отношение не на данъчната оценка, а на количеството на отпадъците, които се отделят или се депонират. Сега, как това нещо ще изглежда във времето аз не знам, но при всички случаи Община Русе като полезен ход може да има и дадохме и пример в някои от общините където има такива практики е да използва начина за сепариране, за да се придържа към приоритета на Министерството на околната среда и водите, приоритет номер 1, който казва, че максимум 10% от отпадъците трябва да се депонират в депата, което значи трябва да се направи всичко възможно, организационно най-вече да може на предварителен етап да има сепариране и възможно най-малко отпадъци да стигат и да се депонират на депата, защото в края на краищата това са парите, които ние, аз и всички вие плащаме. Мисля, че Вашите намерения са добри и предполагам от тук нататък ще имате и нашата подкрепа.

**Г-н Иво Пазарджиев:** Благодаря на господин Ибрям. Не виждам други заявки за изказвания по точката. Моля за режим на гласуване.

**КВОРУМ – 39. С 31 гласа „за”, 0 „против” и 8 „въздържали се“ се прие**

**РЕШЕНИЕ № 848**

На основание чл. 21, ал. 2, във връзка с чл. 21, ал. 1, т. 6 от ЗМСМА, § 60, ал. 2 от Преходни и допълнителни разпоредби на Закона за изменение и допълнение на Данъчно-осигурителния процесуален кодекс, приет със Закон за изменение на Закона за корпоративното подоходно облагане /Обн. ДВ, бр. 17 от 01.03.2022 г./, общинският съвет реши:

1. Дава съгласие за възстановяване на преведените и неусвоени обезпечения и отчисления от РИОСВ-Русе за 2021 г. по чл. 60, ал. 1, т. 1 и 2 и чл. 64, ал. 1 от ЗУО, в размер на 4 359 798 лв., за финансиране на планираните разходи за дейност „Събиране на битови отпадъци и транспортирането им до инсталации и съоръжения за третирането им, както и осигуряване на съдове за събиране на битовите отпадъци“ в размер на 4 355 053 лв. и частично финансиране на дейност „Мониторинг на рекутивирани депа“ в размер на 4 745 лв., от план-сметка по чл. 66 от ЗМДТ за 2022 г.

**Точка 29**

**К.л. № 776 Годишен отчет за 2021 г. за изпълнение на Програма за опазване на околната среда на Община Русе**

**Г-н Иво Пазарджиев:** Господин Димитър Недев, заповядайте.

**Г-н Димитър Недев:** Уважаеми господин Председател, уважаеми дами и господа общински съветници. В изпълнение на чл. 79, ал. 4 от ЗООС, Община Русе чрез кмета е задължена да внася ежегодно в Общинския съвет информация относно изпълнението на Програма за опазване на околната среда. Ние сме ви предоставили в отчета на вашето внимание за 2021г. и актуализираната Програма за управление на отпадъци, Програмата за качеството на атмосферния въздух, актуализиран План за действие за стратегически карти за шум и околна среда. Всичките тези документи представляват неразделна част от Програмата за опазване на околна среда на Община Русе. Само да ви кажа, че точката е за сведение и за информация. Тя не подлежи на гласуване и понеже на комисията госпожа Тонева имаше въпрос относно запълването на Клетка № 3, искам малко информация допълнително да внеса. Клетка № 1 е с депонирани отпадъци от порядъка на 664 878 тона, клетка 2 е 621 235 тона, съответно те са запълнени за 8 и 7 години, изпълнили са проектния си капацитет за периода 2013-2014 година, за една година, това е от месец декември до месец декември са депонирани общо 157 752 тона. В клетка № 3, която работи от средата на месец април 2020 година до края на декември 2021 година са депонирани общо 140 136 тона. Тоест, това е за сравнение. Почти същото количество сме депонирали почти за две години. И още малко информация, която може би ще представлява интерес тъй като е свързана и с отпадъците и сметосъбирането. За периода ноември 2019 – февруари 2020 година са сепарирани 1% от отпадъците, около 1%. За периода ноември 2020 - февруари 2021 година са отсепарирани 8% за количеството на отпадъците, които са приети за предварително третиране, а за периода ноември 2021 – февруари 2022 година, при положение, че инсталацията новата беше въведена реално в експлоатация в месец ноември тъй като бяха пуснати всички мощности са отсепарирани общо 21% от количеството на постъпилите отпадъци. Ако имате въпроси сме на разположение да отговорим.

**Г-н Иво Пазарджиев:** Благодаря. Госпожа Наталия Кръстева за изказване. Заповядайте.

**Г-жа Наталия Кръстева:** Господин Недев, чудесно е, че отговаряте на въпрос поставен от госпожа Тонева, но комисиите на които аз съм член даже не удостоявате с внимание. За сетен път апелирам от тази трибуна, по постоянните комисиите независимо какъв е предмета на комисия, коя е водещата комисия, бъдете на разположение на съветниците, за да не се налага да излизаме тук на трибуната, въпреки че моите въпроси искам да ги отнеса към господин Милков, защото обикновено става добър дебат и се получават адекватни отговори. Та, по същество, на комисията на която аз съм член беше обърнато внимание, че това е отчет, който не се гласува и се свежда само до нашето внимание, но аз считам, че е изключително важна материята, както виждаме докладната е достатъчно обемна като материал и е важно самите наши граждани да чуят отговори на въпроси, които са от изключителна важност за нашата общественост като цяло. Ще бъда пунктуационна, карам по Приложение 1. Системно машинно метене и миене на основната улична мрежа в града касае то. Господин Милков, аз ще Ви помоля и апелирам от тази трибуна да обърнете внимание на отговорните под Вас лица и по-конкретно на ОП „Паркстрой“ извършващо дейността по машинно метене и ръчно метене по улиците. Особено, когато се използва новата техника, която купихте. Нека да пускат вода. Нееднократно съм била свидетел на това, че вървейки по улиците камиончетата им е вдигната четката или четката върви отдолу, но запрашва. Това не е разбира се само по време на Вашия мандат на управление и по време на нашия мандат имаше сходни случаи, даже имаше прожектирани клипчета на сесия на Общински съвет, как Иво Пазарджиев ме погледна и си спомни.

**Г-н Иво Пазарджиев:** Владо Владов беше.

**Г-жа Наталия Кръстева:** Владо ли беше? Към нас. Тук пак казвам, изключително съм конструктивна. Моля Ви, обърнете внимание, който осъществява контрол. Купихте хубава техника. На сесия нееднократно казахте, че е оборудвана с дезинфекциращи средства, използвате и вода от кладенци, т.е. тя не струва и специално водата от кладенците не е някакъв ресурс, който да е скъп. Моля Ви, от името на група искам наистина да обърна, да зачекна няколко важни (не се чува).

**Г-н Иво Пазарджиев:** Няма проблем, продължете.

**Г-жа Наталия Кръстева:** Така, това е по отношение на контрола. По отношение на новата закупена станция за измерване на качеството на атмосферния въздух с анализатор на органични съединения. Господин Милков, доколкото помня от юли месец миналата година, ако не ме лъже паметта, Русе разполага с тази автоматизирана станция за измерване на органичните съединения на въздуха и аз считам, че, аз лично също не знам, не знам дали и русенци са наясно, т.е. тази станция реално мери ли органични съединения. Спомням си, че на сесия на Общинския съвет беше казано, че тя ще бъде дооборудвана, за да може да мери бензини и други отровни за организма вещества, но моя въпрос, дооборудвана ли е тази станция от Белене. Тук говоря за втория вид станция, не тази която закупихте, а тази която вземахме от Белене под наем. Непрекъснато отчита ли бензини…(шум от зала). Много ви моля, колеги да се уважаваме.

**Г-н Иво Пазарджиев:** Да. Колеги, моля за тишина.

**Г-жа Наталия Кръстева:** Очевидно всички се изморихме, ако трябва ще излезем малко почивка, но изключително важна е темата, касае екология. Нека да запазим малко тишина в залата, защото отговорите на тези въпроси са важни. Та, дали е дооборудвана станцията, дали мери бензини и за мен лично, господин Милков, е интересно, тази станция свързана ли е към ИАОС и към МОСВ, за да може реално ние да виждаме тя какво мери. Това е съществено важен въпрос. Последващия пункт подобряване качеството на атмосферния въздух чрез закупуване и доставка на електрически превозни средства, не искам да влизаме…

**Г-н Иво Пазарджиев:** Господин Станчев, моля Ви за тишина.

**Г-жа Наталия Кръстева:** …в излишна полемика, но много моля да бъдат финализирани процедурите по ЗОП и русенската общественост така в най-скоро време да има транспортни средства, които да подобават на нашите съграждани. Следващия пункт е интегрирания проект. Българските общини работят заедно за подобряване на качеството на атмосферния въздух. Моят прочит, господин Милков, изключително в момента съм така добросърдечна е, че информационна кампания липсваше по този проект, а този проект е изключително хубав и в подкрепа на всички пет общини, които работят по него. Аз започнах работа по този проект. Спомням си всички обучения, спомням си всички срещи в Столична община. Беше предвидено, давахме интервюта и русенци чуха, че 1 388 домакинства ще бъдат оборудвани с тези нови устройства, с които ще могат да се топлят. В отчета обаче пише, че са одобрени 324. В същото време в медии, вчера прочетох или онзи ден, че реално са 151. Много Ви моля, всъщност не е толкова важно какво е числото, господин Милков. Обърнете внимание на хората, които в момента нямам представа кой работи от администрацията по този проект. Публичността липсваше. За мене ние не си свършихме като общинска администрация, дали Общинския съвет можеше да е проводник да привлечем хората да се възползват от тази чудесна възможност. Но публичността по този проект, ако все още може да бъде развита, апелирам Ви да свършите това. Следващия пункт е Временната комисия за проучване на всички факти и обстоятелства свързани със замърсяването на въздуха. Тук апелирам не за първи път, че имаме взето Решение на Общински съвет – Русе, че на всеки три месеца тази комисия трябва да се отчита пред Върховния колективен орган, с това което върши. Да, много работа върши тази комисия. Ние сме свидетели и се информираме от публичното пространство или от това, което изнасят медиите или Вие на страницата на общината. Но аз считам, че когато Върховния колективен орган е взел едно такова решение, най-малко от уважение към колегите на три месеца трябва да имаме един отчет какво се прави. Привършвам, господин Пазарджиев. По Приложение 2 имам две неща, които искам да попитам. По мярка 1 „Предотвратяване и намаляване образуването на отпадъци“, какво точно се направи, за да се намали размера на заплащаните към РИОСВ – Русе отчисления, може би няма смисъл да ми отговаряте, тъй като засегнахме този въпрос от предния контролен лист. По мярка 2 „Повторна употреба и рециклиране на хартия, метали и пластмаса“, касае въвеждане в експлоатация на инсталация за предварително третиране на отпадъците преди депонирането им. Тук, господин Милков, с голяма тревожност за мен искам да припомня един голям дебат, който имахме в началото на пандемията. Сесията бяхме провели в „Канев център“, когато бяхме свидетели на прекратяването на Договора сключен между „Топлофикация“ Русе и Община Русе за сепариране на битови отпадъци, който беше безвъзмезден. Тогава си спомням, че след прекратяването се сключи възмезден договор с „Д Консей“. Разгледах таблиците, които са в отчета и ще ви кажа какво ме притесни, защо задавам този въпрос. Видно от приложената таблица количеството постъпили отпадъци е 38 655 тона. Неоползотворяемата фракция постъпила на Регионално депо Русе е 36 317 тона. Тоест, оползотворени са само малко над 2 тона. Изключително малко количество разбира се, може би има логично обяснение на това, аз знам, говорили сме с Вас как когато в общия битов отпадък попадне негоден отпадък, който се намокри, не е годен да отиде на сепарация. Господин Пазарджиев, малко в конкретика навлязохме, но знам, че господин Милков разбира какво говоря. Въпроса ми е, какво доведе и ефективно ли беше това, че прекратихме договора с „Топлофикация“ безвъзмездния и сключихме договор с „Д Консей“? И не на последно място, преди малко в последната точка, Вие сам зачекнахте въпроса със сметосъбирането в малките населени места. Отново искам да Ви попитам, какво доведе до това? Пак влизах в АОП и виждам, че на два пъти сте обявили обществена поръчка за сметосъбирането в 13 населени места. На два пъти е обявена, на два пъти е прекратявана. Вие сам ли установихте, че, примерно нещо, което администрацията е разработила е некоректно, нереално…

**Г-н Иво Пазарджиев:** Времето…

**Г-жа Наталия Кръстева:** …и това искам да Ви питам, какво се случва. Организационен или административен капацитет липсва, за да доведе до два пъти обявявана и прекратявана процедура? Благодаря за търпението.

**Г-н Иво Пазарджиев:** Благодаря на госпожа Кръстева. Изказване ли? Кмета на Община Русе за изказване. Заповядайте.

**Г-н Пенчо Милков:** Уважаеми колеги, бяха поставени важни въпроси по отношение Програмата за околна среда и аз искам да дам ясна информация за всички. Новата станция за въздуха не е закупувана, тя е взета под наем. Да си спомним едно управление държавно, което когато Община Русе заяви, че има проблем с въздуха, ни казват да се оправяме сами. Това държавно управление вече го няма, но ние започнахме да се оправяме сами и намерихме такава станция, която и към момента мери органични замърсители, но я дооборудваме, избран е изпълнител и тя се намира в двора на училище ‚Петър Берон“. Сега ще може да мери повече органични замърсители, тези които са основно болезнени за гражданите. Информацията е видна на сайта. Но по време на служебните правителства и през цялата минала година, в Община Русе беше най-модерната държавна станция замерваща всички възможни органични замърсители. Това беше факт. Така че още през миналата година в Община Русе за много дни беше най-модерната държавна станция. Въпреки това ние си дооборудваме нашата, която също ще ползваме. По Програма „Лайф“ и печките за отопление. С огромен ентусиазъм започна екипа работа. Имаше всички мерки по публичност и прозрачност, които са предвидени в проекта, който вие сте започнали. Каквито мерки сте предвидили, такива са направени включително и шатри по центъра и по кварталите. С огромен ентусиазъм започнаха русенци, пилотната фаза беше 80 печки и искам да ви кажа, че напрежението при усвояването на тези 80 уреда беше огромно, също както днес за жилищата в „Жилфонд“. Какво се случи обаче? Почва основаната фаза, 1 460 са общо уредите в този Проект „Лайф“. Във втората фаза след тези 80, цената на тези 80 стана в пъти по-голяма. Ние какво отговорихме. Разширихме територията на целия град, вече и кварталите, които не влизаха преди това, за да може още повече хора да се включат, Това беше реакцията ни на покачването, но действително се забеляза отдръпване, защото хората видяха, че това гориво стана скъпо. Права сте в този момент, но мисля че всички мерки, които са заложени в публичност и прозрачност, ние ги правим. Питат ме по улицата за това. Който иска явно е разбрал. Временната комисия за въздуха. Абсолютно сте права, на всеки три месеца тя трябва да отчита дейността си. Аз съм свидетел, че екологичния кадастър в голяма си част е готов, събрана е информация от предприятията, качва се в интернет, хората ще могат да я виждат онлайн. По отношение безвъзмездния договор с „Топлофикация“, който заварих. Това беше договор, който е подписан във време, в което „Топлофикация“ Русе е вярвала, че ще гори РДЕ в Русе, това е безвъзмездността на този договор. Че ще гори РДЕ в Русе и срещна едно друго управление. Договора беше прекратен, а по времето на неговото действие бяха намалени отпадъците с 0,018%. По време на безвъзмездния договор.Е това е бутиково количество. Тука някой е пробвал, може. Там нямаше нищо друго освен 96 ръчника, работника заровени в отпадъка. В момента там има техника по договор за милиони и през януари от сепарираните отпадъци са 29% за месец януари. Реално техниката работи от ноември, затова първите месеци им наложихме и неустойка, защото не постигнаха количествата, които сме й заложили, защото дооборудваха. Сега вече количествата са 29% намаляване на отпадъците в резултат на договора за сепариране. Защо поръчката в малките населени места е прекратявана два пъти. Първия път, защото съвпадна с рязко покачване на цените във връзка с електричеството на всички поръчки, които се пуснаха тогава. Бяха пуснали поръчката на 50 лева, ако не ме лъже паметта, а поръчките вървяха на 117 в АОП към него момент и имаше реална опасност целия срок да се изсрочи и никой да не кандидатства. Следващия път беше прекратена, защото ние бяхме включили искане, което, това е мое, ако е грешка е лично моя, не на екипа, аз исках в малките населени места, съдове, освен индивидуалните съдове по къщите на хората, да има на няколко места във всяко село и в град Мартен общи съдове за отпадъци, както в града, но изрично исках да бъдат оградени с преграда, която да не дава вид това нещо, което трупат хората да се вижда. Но понеже не сме уточнили вида на преградата, височина, материал и това създаде въпроси в участниците и аз тогава казах това нещо като изискване, което аз лично бях поставил да отпадне, защото щеше да доведе до още по-голямо забавяне. Определено участниците бяха прави да ни питат, защо не сте го уточнили това нещо. Така че не е някаква драма или нещо. И тук още един път да го кажа на всички. Аз съм горд, че във времето в което съм кмет, едно нещо е факт. Фирмите кандидатстват в много свободни обществени поръчки. Поръчки, които в други градове абсолютно еквивалентни имат по 1-2 участника, тук имат по 8, по 12 фирми. Фирми печелят без значение дали техния собственик е член на ГЕРБ, член на БСП, на когото си ще. Абсолютно свободно. Затова и имат чувството и свободата да жалят, че няма нещо това да им се случи, затова не мисля, че ако някой обжалва процедурата или се (не се чува). Това е право, което закона е допуснал, но действително в Община Русе към момента поръчките са свободни. Не се правят за някого или против някого. Благодаря ви. Ще взема бележката Ви за овлажняване при метене. Мисля че тука има определени правила във връзка със сезона, които се спазват, но ще кажа когато метат да пускат вода. Станцията е свързана с нашия сайт. Станцията не е част от единната система държавна, защото това не е необходимо. В Закона за чистотата на атмосферния въздух има два вида системи. Едната е национална, другата е местна. Така че въпрос на наш избор е дали ще купим и с наши пари ще осъвременяваме националната система. Изрично съм взел решение „не“, защото тази национална власт тогава ни каза по телевизията да си гледаме работата и сами да си вземем станцията и аз тогава счетох, че няма да я включваме в националната система, което не я прави нелегитимна, защото тя е сертифицирана и уредите, които сега ще я дооборудваме са сертифицирани и въз основа на нея може да се установи това. Друг е много по-важния въпрос, че нивата на химичните съединения в България нормативно, според мен ние можем за територията на Русе да направим по-строги нива и аз съм го поискал от Министъра на екологията да разреши в Русе да са по-строги нормите. И другото е, другия проблем, който вече всеки който е в тази материя го знае. Нормите се замерват на 1 час, а някой път има (не се чува) замърсявания, изпускания, ние не знаем какви са. Затова, ако примерно се учестят честотата на замерване да е на по-кратък период евентуално може да се установи и има ли замърсяване или не. Този един час период създава изключителна невъзможност да се установи при залпа, има ли замърсяване или не. Благодаря ви.

**Г-н Иво Пазарджиев:** Благодаря на Кмета на Община Русе. Господин Дауд Ибрям за изказване.

**Г-н Дауд Ибрям:** По една или друга причина темата за екология винаги остава накрая, когато сме изтощени. Уважаеми колеги, за нас които сме се занимавали малко повече време с тази материя е изключително важно това, за което става въпрос в момента и може би трябва да го изясним пак. Ние като общински съветници приемаме Програма за опазване на околната среда, в частност нали и Кмета на Община Русе, която гласуваме и тя е за период от три години и това, което правим в момента всяка година кмета на общината прави отчет за изпълнението на тази програма с този три годишен период. Но тук трябва да отворим и една скоба, при необходимост, господин Кмете, тази програма подлежи и на актуализация. Включително и по Ваше усмотрение. Няма да се спирам, тя се състои от три основни части – Програма за управление на отпадъци, за чистота на атмосферния въздух и за шум, стратегическата карта. И поради малкото време, с което разполагам, аз ще се спра на основния проблем. За отпадъците стана въпрос. Спомням си заседанието, което имахме онлайн тогава за наемането включително на станцията от Свищов. Аз ви казах, че целесъобразно е Русе, разбира се това съмнение, Русе има такава станция, сертифицирана подчертавам и при необходимото дооборудване от страна на ИАОС може да свърши същата работа, която се надяваме да свърши и тази станция, която сме я наели и все още трябва да видим резултатите от дейността й. Кога ще стане това, да се надявам в много скоро обозримо бъдеще. Става въпрос за тъй наречените полицептични водороди, както ние ги наричаме, които са основния проблем на Русе и се създават от определен брой предприятия и това, което съм абсолютно съгласен с господин Кмета, че стават в определени часове на денонощието, не бих казал непреднамерено или неподдържане на пречиствателните съоръжения, защо и как, това е вече въпрос на други институции, които би трябвало да си гледат съответно работата и не Общинския съвет постоянно да се занимава как и по какъв начин този проблем да бъде спрян или предотвратен, за да нямат проблем гражданите на Русе. Другото, което може би е свързано основно с този въпрос е едно проектно предложение или наше виждане, което беше гласувано от Общинския съвет, една мониторингова система, която ние гласувахме, беше прието и втора година неизпълнено. Съгласихме се това тогава да бъде…

**Г-н Иво Пазарджиев:** Времето изтече.

**Г-н Дауд Ибрям:** Още малко, мисля че ще ми позволите още минутка. Съгласихме се това да бъде отложено във времето, като идеята на тази система беше да идентифицира видовете замърсители и местата на замърсяване. Това, което исках и като реплика към госпожа Кръстева за комисията, която трябва да дава отчет на три месеца. Аз не знам коя комисия имате предвид, госпожа Кръстева. Ние нашата работа я приключихме, остана само кадастъра и има и становище, което е изложено на страницата на Община Русе, може да го видите. Ясно и точно само там са казани нещата, които сме установили и мерките, които трябва да се вземат. Що се отнася до кадастъра, защото и с тази тема трябва да сме наясно. Имаше такава идея предполагам от години на проф. Владимиров, която е в етап на реализиране и това, което беше част от работата на тази наша първа комисия и все още остава като един минус, защото там се попълват данните от предприятията, но в проекта, който ние предложихме, вие приехте и не реализирахме, първата част е именно такава, разработването на там сме я нарекли дисперсионна система или моделиране, което се извършва…

**Г-н Иво Пазарджиев:** Господин Ибрям, времето Ви изтече отдавна.

**Г-н Дауд Ибрям:** …от фирма, няма да назова името на софтуера по обясними причини и дава данни за цялата информация на основата на ГИС-система за информация на източниците на замърсяване, видовете замърсяване и местата на замърсяване. Така че наистина има едно преплитане, но ние го предложихме под формата на проект, а тук се извършва по линия на общината и със съдействието мисля, че на Русенския университет. Ако греша, нека госпожа Кръстева да ме поправи, но сега работата на тази комисия, която е нова, няма нищо общо с това, което ние направихме тогава. Благодаря, ако има някакви въпроси.

**Г-н Иво Пазарджиев:** Благодаря на господин Ибрям. Реплика за госпожа Кръстева.

**Г-жа Наталия Кръстева /реплика/:** Господин Ибрям, много набързо, защото много утежнихме залата. Именно кадастъра имам предвид. Да, аз помня, че Вие направихте отчет на сесия на Общинския съвет, но и господин Милков ми даде преди това отговор на този въпрос. Да, помним, че още 2018 или 2019, ако не ме лъже паметта, общинска администрация тръгна и прие това Ваше предложение, което дай Боже да получи своята реализация.

**Г-н Иво Пазарджиев:** Господин Кмете. Кмета на Община Русе за изказване. Заповядайте.

**Г-н Пенчо Милков:** Значи две важни уточнения. Уважаеми господин Ибрям, уважаема госпожо Кръстева. Първо, тази система, която беше включена в Проекта за бюджет 2019 година, който заварих и с господин Ибрям сме говорили много пъти, е поредица от сензори в града, които не са сертифицирани. Не може въз основа на тях да се предприемат нито санкции, нито принудителни административни мерки. Второ нещо много важно, което се изпусна тук от коментарите. Миналата година беше първата освен с много голямо намаление на отдепонираните отпадъци, първата година при която замърсяването с фини прахови частици. Затова отговарят кметовете на общини. Бяха 28 дни от допустими 35, когато станах кмет бяха 61 дни 2019 година. Миналата година бяха 28 дни от допустими 35. Мерките бяха кладенци, миене, санкции на фирми, които изцапват с това оросяване, където има необходимост да се оросява дадени предписания, санкциониране на горене на нерегламентирани отпадъци. Така че това исках да добавя. Мисля, че е много важно да го знаете, че миналата година действително русенци успяха поне с този въпрос да влезем под нивото на допустимите дни. Благодаря ви.

**Г-н Иво Пазарджиев:** Благодаря на кмета. Какво желаете? Каква процедура? Господин Кмета направи изказване, ако желаете направете му реплика.

**Г-н Дауд Ибрям /реплика/:** Добре, благодаря. Пак няма и да отнемам много време. Да, съгласен съм, уважаеми господин Милков и госпожа Кръстева. За съжаление проекта ни е го подадохме и втори път 2020 година и нали това е вече съвсем отделен въпрос. Инсталациите за които говорим или измервателните станции са сертифицирани. Русенската е включително акредитирана за всички показатели, които измерва, така че и тази система, която ние ви предложихме става въпрос също за сертифицирани сензори, фирми които пак няма да им съобщим имената, които са лидери на световния пазар. Модела, който окомплектовахме или ви го предложихме, той е един примерен, подлежи на пренастройване и нагласяне според условията, които са необходими в съответното населено място. Благодаря ви.

**Г-н Иво Пазарджиев:** Благодаря. Няма други заявени изказвания. Точката е за информация. Не се гласува. Обявявам почивка. Моля всички общински съветници да бъдат по местата си в 16:25ч.

***15 минути почивка***

**Г-н Иво Пазарджиев:** Моля общинските съветници да заемат местата си. Моля да поканим колегите в коридора, които са, да бъдат така любезни да заповядат на заседание на Общински съвет – Русе. Стартираме проверка на кворума. Двадесет и девет общински съветници са се регистрирали по електронна система. Имаме необходимия кворум да продължим нашата работа. Продължаваме по дневния ред.

**Точка 30**

**К.л. № 778 Изменение на Наредба №26 за притежаване, отглеждане и контрол на животни на територията на Община Русе, приета от Общински съвет Русе**

**Г-н Иво Пазарджиев:** Господин Недев, заповядайте да докладвате.

**Г-н Димитър Недев:** Уважаеми господин Председател, уважаеми дами и господа общински съветници. Спомняте си месец декември миналата година приехме промяна в Наредба № 26. Тогава по време на дебатите възникнаха предложения на самото заседание. Приехме един нов чл. 16 с параграф 1а. Текстовете, които ние тогава въведохме, това беше свързано с хранене на животните в близост до жилищни блокове, входове, детски заведения, училища, детски градини и ясли, съответно до детски площадки. Въведохме глоби в размер на 200-500 лева първоначално и след това от 500-1000 и определянето за непосредствена близост по смисъла на чл. 16а от 30 метра. Тези текстове индиректно водят до нова забрана за храненето на животни и за да въведем наредбата в съответствие с нормативните актове от по-висока степен, ние предлагаме да отпадне чл. 16а и това е нашето предложение, което ние предлагаме да вземем за решение.

**Г-н Иво Пазарджиев:** Благодаря на господин Недев. Първо заявено изказване на Траян Тотев.

**Г-н Траян Тотев:** Уважаеми господин Заместник-кмет, само да попитам, имаше ли наказани за този период, в който наредбата беше действаща? (отговор от зала, че няма) Ами тогава дали ще е приета една наредба или не, ние тук очевидно просто, когато няма контрол гласуваме без значение дали „за“ или „против“, контрола всъщност значи липсва в цялата работа.

**Г-н Иво Пазарджиев:** Благодаря на господин Тотев. Асен Даскалов.

**Г-н Асен Даскалов:** Благодаря, господин Председател. Господин Тотев без да сме се разбирали зададе моя въпрос и в тази връзка аз ще задам друг. Не сме си го уточнявали това нещо. Господин Заместник-кмет, в последните години се наблюдава проблем с уличните котки, с кучетата мисля, че по време на предходната администрация беше решен проблема (смях от зала). Нещо смешно ли казах? Но с котките наистина има проблем. Използвам тази точка, за да попитам Община Русе предприема ли някакви действия за намаляване популацията на котки, бездомните имам предвид.

**Г-н Иво Пазарджиев:** Благодаря на господин Даскалов. Извинявайте, господин Заместник-кмет. Реплика за госпожа Наталия Кръстева.

**Г-жа Наталия Кръстева /реплика/:** Господин Даскалов, използвам способа реплика, тъй като казахте нещо много важно, че предходната администрация овладя бездомните кучета и домашни любимци всъщност, които се намираха на територията, както на централната градска част, така и в кварталите. Аз се надявам, че това нещо ще продължи от настоящата администрация, въпреки че много често с нас се срещат граждани, които са обезпокоени от нарастващата популация в момента и на кучетата. Вие зададохте за котките въпроса и аз считам, че с това решение, което в момента бихме приели ще станем свидетели точно на това, което буди притеснение в съгражданите ни.

**Г-н Иво Пазарджиев:** Благодаря на госпожа Кръстева. Деница Иванова за реплика.

**Г-жа Деница Иванова /реплика/:** Уважаеми господин Председател, уважаеми колеги общински съветници. Господин Даскалов, предполагам сте започнати, че от 01.03.2022г. Приюта за безстопанствени животни вече кастрира и котки. До сега това нещо не беше уредено, единствено само Немския център имаше право на кастрация. Сега от 01.03.2022г. вече има ангажимента да кастрира и животни, имам предвид и котки, така че не мисля, че популацията към този момент ще бъде овладяна със съответните мерки. Общинския приют започна и съответно закупи техника, която е за изследвания кръвни, за болести, но най-важното е че вече започва кастрация, от 01.03 е започнала. Така че, мисля че е уредено. Благодаря.

**Г-н Иво Пазарджиев:** Дуплика за господин Даскалов.

**Г-н Асен Даскалов /дуплика/:** Благодаря, госпожо Иванова. Нали аз очаквах този отговор, господин Недев, но Вие го изпреварихте и се радвам, че са започнали, тъй като всяка година гласуваме едни пари за този приют, когато няма кучета и не кастрират котки, аз не знам какво са правили (шум от зала).

**Г-н Иво Пазарджиев:** Колеги, моля без реплики от място.

**Г-н Асен Даскалов /дуплика/:** Да, благодаря господин Станчев за идеята, ще предложа. Благодаря.

**Г-н Иво Пазарджиев:** Господин Недев, заповядайте.

**Г-н Димитър Недев:** За миналата година, директно на въпросите, има санкциониране. Мисля, че за тази година все още няма такива, става въпрос за хранене на животни, но според мен това е отговорност на всеки един, защото не може да се чака само на общината, инспекторите от КООРС или петимата инспектори от „Екология“ да ходят и да съставят актове, да дебнат кой ще нахрани някое животно, кой не. Опира въпроса и до съзнание. Госпожа Иванова ми отне възможността да се похваля със започналата кастрация на котки. Ние продължихме това, което беше направила предишната администрация. Мисля, че го надграждаме. Тази година ще купуваме още оборудване за приюта, така че да може да увеличим дейностите там. Мога като информация да ви кажа, макар че се отклоняваме от точката, около 700 домашни животни, между които има и котки са осиновени миналата година в чужбина и в България. За съжаление забелязваме една тенденция. Преди една седмица подписахме писма на кмета на Сливо поле, тъй като заловихме животни с марка от Община Сливо поле в Община Русе. Нали това са рутинни дейности, които ги осъществяваме.

**Г-н Иво Пазарджиев:** Реплика на господин Недев. Госпожа Кръстева, заповядайте.

**Г-жа Наталия Кръстева /реплика/:** Господин Недев, целия Общински съвет ще е изключително удовлетворен, ако финансовите средства, които се съсредоточват върху Общинския приют за безстопанствени животни отиват по предназначение. Пак казах, че нас като общински съветници, както и нашите съграждани изключително ни тревожи факта, че вече сме свидетели на разхождащи се кучета в централната градска част, дали са с ушни марки, т.е. кастрирани, обезпаразитени, върнати по закон от средата, в която са изведени, но това беше едно от нещата, с които бяхме много горди. Не допускайте в централна градска част да се разхождат кучета от приюта с ушни марки, защото и дразнят и плашат съгражданите ни. Не допускайте също в дворове на детски градини и детски ясли по същия начин да става така един приют, ама на живо, не там където му е мястото на такива животни. Просто осъществявайте контрол.

**Г-н Иво Пазарджиев:** Благодаря на госпожа Кръстева. Няма други заявени изказвания. Моля за режим на гласуване по точката. Системата е стартирана.

**КВОРУМ – 34. С 23 гласа „за”, 1 „против” и 10 „въздържали се“ се прие**

**РЕШЕНИЕ № 849**

На основание чл. 21, ал. 2 във връзка с чл. 21, ал. 1, т. 13 и т. 23 от Закона за местното самоуправление и местната администрация, на чл. 133, ал. 1 от Закона за ветеринарномедицинската дейност, чл. 8 и чл. 11, ал. 3 от Закона за нормативните актове и чл. 79 от Адмнистративнопроцесуалния кодекс, Общински съвет – Русе реши:

Приема Наредба за изменение и допълнение на Наредба №26 за притежаване, отглеждане и контрол на животни на територията на Община Русе, както следва:

§ 1. Чл. 16а се отменя.

§ 2. Параграф 1а от ДР на Наредба №26 за притежаване, отглеждане и контрол на животни на територията на Община Русе се отменя.

**Точка 31**

**К.л. № 777 Приемане на Наредба за изменение на Наредба №16 за определянето и администрирането на местните такси, цени на услуги и права на територията на Община Русе**

**Г-н Искрен Илиев:** Аз ще докладвам, господин Председател.

**Г-н Иво Пазарджиев:** Да, заповядайте.

**Г-н Искрен Илиев:** Уважаеми общински съветници, на вашето внимание е едно изменение на Наредба №16, с което се отменят всички разпоредби от Наредбата касаещи местната такса за ползване на детски градини и детски ясли. Промяната е във връзка с приетите изменения в началото на този месец от държавата като с преходните заключителни разпоредби на ЗКПО бяха направени промени и в ЗМДТ, където вече такава такса за ползване на детски ясли наистина не съществува. Тъй че това е едно естествено продължение на държавната политика. Няма как да останат такива текстове в нашата Наредба.

**Г-н Иво Пазарджиев:** Благодаря на господин Илиев. Господин Асен Даскалов.

**Г-н Асен Даскалов:** Благодаря, господин Председател. От „Патриотите – ВМРО“ сме изключително щастливи от това нещо, тъй като това е стара идея и на ВМРО и на НФСБ още от 44-то НС, народните ни представители го бяха предложили. За съжаление нашите партньори тогава не го подкрепиха. Нашето гласуване в момента ще бъде чисто формално, тъй като няма как нашата Наредба да противоречи на нормативен акт от по-висша степен. Затова ще го подкрепим. Благодаря.

**Г-н Иво Пазарджиев:** Благодаря на господин Даскалов. Господин Орлин Дяков.

**Г-н Орлин Дяков:** Уважаеми колеги, на комисиите казах, че предложението е прекрасно. Да, формално е, ще го подкрепим. Моят въпрос е, тъй като разбрах, че сумата е 84 млн. лева, моя въпрос е…и няма гаранции, че догодина бюджета пак ще влезе или има такива гаранции? Това не е ясно, поне от материала, който имаме. Моят въпрос е какъв процент от таксите, общо от издръжката на тези детски заведения са тези такси? И ако някое друго правителство каквото и да е то, реши да прехвърли тази отговорност на нас, какво долу-горе ще се стовари върху нашия бюджет? Това искам да попитам, ако някой може да отговори. Благодаря.

**Г-н Искрен Илиев:** Уважаеми общински съветници, както измененията за в ЗМДС където този вид такса вече е отменена, да. Ако бяха измененията в параграф към ЗДБ, тогава щяхме да предположим, че е само за тази година това, което държавата ще финансира. Финансирането става по стандарт. Така ме увериха от „Образованието“. Сега, ако в един момент държавата реши отново хората да си плащат таксите за детски ясли и детски градини, ще предприеме пак изменение в закона в следствие на което пък ние ще си приемем пак едно допълнение изменение на нашата Наредба и ще създадем таксите отново като направим калкулация както е според закона, тъй че да се покрият разходите. Ако се случи и когато се случи.

**Г-н Иво Пазарджиев:** Благодаря на господин Илиев. Не виждам други заявени изказвания. Режим на гласуване по точката, моля.

**КВОРУМ – 35. С 35 гласа „за”, 0 „против” и 0 „въздържали се“ се прие**

**РЕШЕНИЕ № 850**

На основание чл. 79 от Административнопроцесуалния кодекс, чл. 8 и чл. 15, ал. 1 от Закона за нормативните актове, чл. 21, ал. 2, във връзка с чл. 21, ал. 1, т. 7 от Закона за местното самоуправление и местната администрация и във връзка с чл. 9 от Закона за местните данъци и такси и § 5, § 6, § 7 и § 9 от Преходните и Заключителни разпоредби на Законаза изменение на Закона за корпоративното подоходно облагане /обнародван ДВ бр. 17 от 01 март 2022 г./, Общински съвет – Русе реши:

Приема Наредба за изменение на Наредба №16 на Общински съвет - Русе, за определянето и администрирането на местните такси, цени на услуги и права на територията на Община Русе, както следва:

§ 1. В чл. 2, ал. 1, т. 3 изразите „детски ясли“ и „детски градини“ се заличават.

§ 2. В заглавието на Раздел III от Глава 2 изразите „детски ясли“ и „детски градини“ се заличават.

§ 3. Чл. 27 се отменя.

§ 4. Чл. 27а се отменя.

§ 5. Чл. 28 се отменя.

§ 6. Чл. 29 се отменя.

§ 7. Чл. 30а се изменя, както следва: „При незаплащане на дължимата такса по чл.30 за два поредни месеца в рамките на една учебна година, учениците се отстраняват от съответното общежитие.“

§ 8. §29 от ПЗР се отменя.

ЗАКЛЮЧИТЕЛНИ РАЗПОРЕДБИ

§ 9. Настоящата Наредба за изменение на Наредба №16 на Общински съвет - Русе, за определянето и администрирането на местните такси, цени на услуги и права на територията на Община Русе влиза в сила от 01.04.2022 година.

**Г-н Иво Пазарджиев:** Следващата точка ще води госпожа Кръстева.

**Точка 32**

**К.л. № 801 Приемане на Наредба за изменение на Наредба № 16 на Общински съвет – Русе за определянето и администрирането на местните такси, цени на услуги и права на територията на Община Русе**

**Г-жа Наталия Кръстева:** Заповядайте, господин Пазарджиев.

**Г-н Иво Пазарджиев:** Уважаеми колеги, вносители на предложението сме аз и колегата Луиза Попова. Настоящия Проект за решение касае цените за ползване на тенис кортовете в Парка на младежта. Тенис кортовете в Парка на младежта са с настилка клей, която е най-скъпо струващата за поддръжка и най-добрата за практикуване на тенис на корт. Тези цени, които са въведени в настоящата редакция на Наредба № 16 са от 2013 година, когато Община Русе започна да стопанисва сама тенис кортовете чрез ОП „Спортни имоти“. От тогава до сега не са променяни. Както знаете много от цените на горива, на услуги и на суровини бяха повишени, така че се налага и тази цена да бъде повишена за ползването на тенис кортовете. Разбира се, както сте забелязали, когато сте чели предложението, повишението е символично като надеждата с това повишение е да се инвестират в значителни средства в тенис базата като говорим за зимната подготовка на състезателите и на любителите, които посещават тенис кортовете, а именно да се изгради балон, който да покрие два или три корта по примера на кортовете в Парка на възрожденците. Както виждате, дори и след увеличението, което бихме гласували сега, цените за ползване на тенис кортовете отново ще бъдат най-ниски в България. От табличката, която има в Проекта за решение виждате на сходните на Русе градове, умишлено не съм дал София, Пловдив, Варна и Бургас. Както виждате има и за Плевен, за Велико Търново, за Стара Загора, Шумен, като пак повтарям дори и след повишението на цените нашите цени ще бъдат по-ниски от тези в другите градове. Разговарял съм с много хора в тенис обществеността във връзка с Проекта на решение. Ползващите тенис базата нямат против да плащат малко повече, но да видят по-добро управление, което считам, че през тази година се получава. С директора на „Спортни имоти“ многократно полагаме усилия базата да се приведе в по-добър вид и през тази година да посрещне турнири от висок ранг. Благодаря ви. Ако има въпроси ще отговоря.

**Г-жа Наталия Кръстева:** Моля системата да е в режим на изказвания. Станимир Станчев е заявил. Заповядайте. Заповядайте, господин Станчев.

**Г-н Станимир Станчев:** Уважаеми господин Председател, уважаеми господа Заместник-кметове, уважаеми колеги. Аз по групи, по комисии не съм го задавал този въпрос, но тъй като днес се постави малко така въпроса на принципа кой спорт е по-по и най. И аз много пъти съм говорил за двойния аршин. Всеки един може да си направи съпоставка за какво иде реч, как един спорт така друг спорт така. Та въпроса ми в този ред на мисли е следния. Колко…Вие трябва да имате справка, тъй като вие двамата, в смисъл говоря за вносителите са много добре запознати с ползвателите на тенис кортовете като бройка, като ползване на ден в смисъл запълняемост и т.н.. Да ми кажете колко са ползвателите на тази услуга и ми направи впечатление нещо, което казахте преди малко, господин Председател, че когато вдигнете цените ще искате по-добро управление. Преди 30 секунди го казахте. Това означава ли, че към този момент не сте доволни от управлението? И когато слагаме, когато изискваме по-високи такси, какво очакваме освен от доброто управление и добри услуги, само че няма да забравя колко пъти от тука намалявахме такси на всевъзможни неща. И това предложение малко е в противовес. Значи, няма проблем, ще подкрепим това предложение, но тука едни въпроси сега изплуваха в мен. Благодаря.

**Г-жа Наталия Кръстева:** Няма заявени други изказвания. Ако искате, господин Пазарджиев.

**Г-н Иво Пазарджиев /реплика/:** Благодаря на господин Станчев за въпросите. Господин Станчев, нямам информация в момента. Ако трябва ще направим почивка, ще звъннем, за да питаме колко точно са ползващите тенис кортовете, но аз считам, че бройката не е толкова важна, колкото дали има пълняемост ежедневно. Не е от значение дали има хора, които ходят един път в седмицата или има такива, които ходят всеки ден. Това имам предвид. Кортовете са натоварени предимно вечер. Тогава спортуват и аматьорите и групите с най-малките деца, които родителите им водят след работно време. По отношение на това, което казахте дали базата е в добро състояние. Въпроса Ви беше риторичен. Лично на мен не ми харесва в какво състояние се намира базата и то откакто се управлява от „Спортни имоти“. Това не е критика към господин Рачев, нито към господин Богданов, който е предходния директор на общинското предприятие. Поддръжката на един тенис корт е изключително така да я нарека „пипкава работа“. През годините и по времето на господин Стоилов и по времето на господин Милков са осигурявани всички ресурси, за да има добро поддържане на тенис кортовете, но за съжаление до тази година нямаше добре обучени лица, които да извършват тази дейност. През тази година това, което казвам и се надявам, работим наистина с господин Борислав Рачев в тази посока е да се привлекат хора от други градове, които да помогнат сега в началото на сезона при въвеждането в експлоатация на тенис кортовете (въпрос от зала, не се чува). Не, не от Тутракан. За Пловдив говорим, Пловдив или София. Човекът, с когото сме разговаряли във вчерашния ден, се казва Димитър Войнов. Кореняк русенец е и сподели, че ще го направи безвъзмездно за града си. Така че, надявам се наистина след като кортовете бъдат приведени в това добро състояние, хората да получат една по-добра услуга. Мисля, че отговорих на това, което питахте, нали? Добре. Благодаря.

**Г-жа Наталия Кръстева:** Благодаря на господин Пазарджиев. Няма заявени други изказвания (шум от зала). Мисля, че няма необходимост, господин Рачев. Процедура на гласуване, моля.

**КВОРУМ – 34. С 33 гласа „за”, 0 „против” и 1 „въздържали се“ се прие**

**РЕШЕНИЕ № 851**

На основание чл.79 от АПК, чл.11, ал.3 от ЗНА, чл.21, ал.2, във връзка с ал.1, т.23 и чл.17, ал.1, т.10 от Закона за местното самоуправление и местната администрация, във връзка с чл.6, ал.2 и чл. 9 от Закона за местните данъци и такси, Общински съвет - Русе реши:

1. Приема Наредба за изменение на Наредба № 16 на Общински съвет – Русе за определянето и администрирането на местните такси, цени на услуги и права на територията на Община Русе, със следното съдържание:

§ 1. В глава трета, в чл. 59, ал. 1 се правят следните изменение:

1. В т. 51.1в вместо „6.67 лв. на час”, да се чете „10.00 лв. на час“;
2. В т.51.2в вместо „5.00 лв. на час“, да се чете „8.34 лв. на час“;
3. В т.51.3в вместо „10.00 лв. на час“, да се чете „12.50 лв. на час“;
4. В т. 51.4в вместо „5.00 лв. на час“, да се чете „6.67 лв. на час“.

§ 2. Настоящата наредба влиза в сила от момента на разгласяването й чрез публикуване на интернет-страницата на Общински съвет - Русе, съгласно чл.78, ал.3 АПК.

**Г-жа Наталия Кръстева:** Заповядайте за водене, господин Пазарджиев.

**Г-н Иво Пазарджиев:** Благодаря, госпожо Кръстева.

**Точка 33**

**К.л. № 804 Предоставяне на информация за отчет на Плана за изпълнение на Националната стратегия за младежта (2010-2020) за 2021 г.**

**Г-н Иво Пазарджиев:** Заместник-кмета господин Енчо Енчев. Заповядайте.

**Г-н Енчо Енчев:** Благодаря, господин Председател. Уважаеми общински съветници, на предишна сесия поехме ангажимент да внесем при вас отчет на Плана за изпълнение на Националната стратегия за младежта. Вие го имате, разгледахте го по време на постоянните комисии. Виждате колко много дейности са извършени въпреки условията на пандемия, които ни ограничиха. Предлагам да подкрепите материала.

**Г-н Иво Пазарджиев:** Благодаря на Заместник-кмета. Не виждам заявки за изказвания. Режим на гласуване, моля.

**КВОРУМ – 33. С 33 гласа „за”, 0 „против” и 0 „въздържали се“ се прие**

**РЕШЕНИЕ № 852**

На основание чл. 21, ал. 2, във връзка с чл. 21, ал. 1, т. 23 от Закона за местното самоуправление и местната администрация (ЗМСМА), Общински съвет – Русе реши:

Приема отчет за изпълнението на дейностите, насочени към младежите на територията на община Русе за 2021 година по Плана за изпълнение на Националната стратегия за младежта (2010-2020) за 2021 г. (Приложение №1).

**Точка 34**

**К.л. № 810 Дарение за нуждите на Държавна опера – Русе**

**Г-н Иво Пазарджиев:** Господин Енчо Енчев. Заповядайте.

**Г-н Енчо Енчев:** Уважаеми общински съветници, настоящото предложение е относно дарение за нуждите на Държавна опера – Русе. Държавна опера – Русе е заявила нужда от пет броя компютърни конфигурации, които общината може да им предостави. Те са втора употреба, описани са тук при вас. Предлагам ви да подкрепите Проекта за решение, както е предоставен.

**Г-н Иво Пазарджиев:** Благодаря на Заместник-кмета. Не виждам заявки за изказвания. Режим на гласуване по точката, моля.

**КВОРУМ – 35. С 35 гласа „за”, 0 „против” и 0 „въздържали се“ се прие**

**РЕШЕНИЕ № 853**

На основание чл. 21, ал. 2, във връзка с чл. 21, ал. 1, т. 8 от ЗМСМА, чл. 8, ал. 1 и чл. 34, ал. 4 от ЗОС, чл. 26, ал. 2, т. 4 и чл. 46, ал. 8 от Наредба № 1 на ОбС-Русе, Общински съвет – Русереши:

1. Дава съгласие Община Русе да дари на Държавна опера - Русе следните движими вещи частна общинска собственост:

* Lenovo ThinkCentre M73z – Сериен № PC047MZ6 Инвентарен № 80
* ………………………………………………….... на стойност 80.30 лв.
* Lenovo ThinkCentre M73z – Сериен № PC047MUM Инвентарен № 81
* ………………………………………………….... на стойност 80.30 лв.
* Lenovo ThinkCentre M73z – Сериен № PC047MTW Инвентарен № 82
* ………………………………………………….... на стойност 80.30 лв.
* Lenovo ThinkCentre M73z – Сериен № PC047MUR Инвентарен № 83
* ………………………………………………….... на стойност 80.30 лв.
* Lenovo ThinkCentre M73z – Сериен № PC047MRX Инвентарен № 84
* ………………………………………………….... на стойност 80.30 лв.

1. Възлага на Кмета на Община Русе да извърши необходимите действия и да подпише договор за дарение при условията на точка 1 от настоящото решение.

**Точка 35**

**К.л. № 786 Даване на Разрешение за изработване на проект за Подробен устройствен план – Изменение на Общ устройствен план на гр. Русе, в частта относно поземлен имот (ПИ) с идентификатор 51679.85.4, находящ се в местност „Липата“, землището на с. Николово, община Русе, като се предвижда устройствена зона- „Жм“**

**Г-н Иво Пазарджиев:** Главният архитект Ениманев, заповядайте.

**Арх. Иван Ениманев:** Уважаеми господин Председател, уважаеми господин Кмет, уважаеми общински съветници. Съгласно Общият устройствен план, поземлен имот с идентификатор 51679.85.4 попада извън строителните граници на село Николово, в територия определена за пасище. Предвижда се частично изменение на Общия устройствен план от пасище, в устройствена зона „Жм“, което ще бъде основание за последващо изработване на подробен устройствен план. План за застрояване за промяна предназначението на същия по Закона за опазване на земеделските земи. Благодаря.

**Г-н Иво Пазарджиев:** Благодаря Ви. Не виждам заявки за изказване. Режим на гласуване по точката, моля.

**КВОРУМ – 34. С 34 гласа „за”, 0 „против” и 0 „въздържали се” се прие**

**РЕШЕНИЕ № 854**

На основание чл. 21, ал. 2 от ЗМСМА, във връзка с чл. 21, ал. 1, т. 11 от ЗМСМА, чл. 124, ал. 1 и ал.3 и чл. 124б, ал. 1, чл. 127, ал. 9 от ЗУТ, във връзка с чл. 125, ал. 1 от ЗУТ и чл. 134, ал. 1, т. 1 от ЗУТ и във връзка с чл. 63, ал. 3, т. 6 от Раздел 9 от Правила и нормативи за прилагане на ОУПО- Русе и искане с вх. №УТ-27-11 от 28.01.2022 г. от „Земеделска компания Агрозем“ ЕООД, представлявана от Свилен Руменов Максимов, чрез упълномощено лице- Ангел Савов Тинков, с Пълномощно №12062 от 19.10.2021 г. от Нотариус с Рег. №217, собственик на ПИ с идентификатор 51679.85.4, м-ст „Липата“, землището на с. Николово за разрешаване изработването на Частично изменение на Общ устройствен план на гр. Русе, в частта относно поземлен имот (ПИ) с идентификатор 51679.85.4, находящ се в местност „Липата“, землището на с. Николово, община Русе, като се предвижда устройствена зона- „Жм“, Общински съвет – Русе реши:

1. Одобрява задание и разрешава изработването на проект за частично изменение на ОУПО- Русе в частта относно поземлен имот (ПИ) с идентификатор 51679.85.4, находящ се в местност „Липата“, землището на с. Николово, община Русе, като се предвижда устройствена зона- „Жм“
2. Проектът за изменение на ОУПО - Русе да се изработи в две фази- предварителен и окончателен проект. След изготвянето на предварителния проект да се уведомят всички заинтересовани лица, които ще бъдат засегнати от промените. При липсата на обосновани възражения, да се пристъпи към изработване на окончателния проект. Окончателният проект да се съобрази с постъпилите основателни предложения или възражения.
3. Всички разходи по изработката на проекта, съгласуване и одобряване на изменението на ОУПО - Русе, относно посочения имот, следва да се поемат от заинтересованото лице, инициирало изменението.
4. Частичното изменение на ОУПО е предмет на преценяване на необходимостта от извършване на екологична оценка. Същото по смисъла на Закона за устройство на територията, попада в обхвата на разпоредбата на чл. 85, ал. 2 във връзка с ал. 1 от ЗООС и в позиция на т. 9.1. от Наредбата за условията и реда за извършване на екологична оценка на планове и програми /“Наредба за ЕО”/. Общите устройствени планове и техните изменения са включени в обхвата на приложения №1 и 2 на Наредбата за условията и реда за извършване на екологична оценка на планове и програми, “Наредба за ЕО”.
5. На основание чл.124б, ал.2 ЗУТ решението на общинския съвет, като акт по чл. 124 ЗУТ да се разгласи с обявление, което се поставя на определените за това места в сградата на общината, района или кметството, както и на други подходящи места в съответната територия - предмет на плана, и се публикуват на интернет страницата на общината. Настоящият акт да се изпрати на Областния управител на област Русе в 7-дневен срок от приемането му.

Съобразно чл.124б, ал.4 ЗУТ решението по чл. 124 ЗУТ не подлежи на оспорване.

**Точка 36**

**К.л. № 787 Даване на Разрешение за изработване на проект за подробен устройствен план – план за застрояване на ПИ с идентификатор 63427.181.14 по КККР на гр. Русе, находящ се в м. „Над линията“**

**Г-н Иво Пазарджиев:** Архитект Ениманев, заповядайте.

**Арх. Иван Ениманев:** Съгласно Общият устройствен план, поземлен имот с идентификатор 63427.181.14 попада извън строителните граници на град Русе. Предвидено е за строителният план да се определи „Смесена функционална зона - разновидност 2“ (Смф 2), като се спазят следните изисквания:

* плътност на застрояване (П застр.) - до 50 %;
* интензивност на застрояване (К инт.) - до 2;
* озеленена площ (Позел.) - от 20%;
* височина на застрояване - 15 м.

**Г-н Иво Пазарджиев:** Благодаря Ви, архитект Ениманев. Не виждам заявки за изказване. Режим на гласуване по точката, моля.

**КВОРУМ – 33. С 33 гласа „за”, 0 „против” и 0 „въздържали се” се прие**

**РЕШЕНИЕ № 855**

На основание чл. 21, ал. 2 от ЗМСМА, във връзка с чл. 21, ал. 1, т. 11 от ЗМСМА, чл. 124а, ал. 1 и чл. 124б, ал. 1 от ЗУТ, във връзка с чл. 125, ал. 1 от ЗУТ и чл. 110, ал. 1, т. 3 от ЗУТ и искане с вх. №30-372-1#3 от 31.01.2022 г., вх. №30-372-1#1 от 16.12.2021 г., №УТ-27-87 от 15.09.2021 г., от „МАСТЕР“ ООД, за разрешаване изработването на Подробен устройствен план – План за застрояване (ПУП-ПЗ) на ПИ с идентификатор 63427.181.14по КККР на гр. Русе, находящ се в м-ст „Над линията“, община Русе, Общински съвет – Русе реши:

1. Одобрява задание за проектиране на Подробен устройствен план (ПУП) – План за застрояване (ПЗ) на ПИ с идентификатор 63427.181.14 по КККР на гр. Русе, находящ се в м. „Над линията“, община Русе, като се изпълнят изискванията на чл. 108, ал. 2 от ЗУТ. С проекта за ПЗ се определя „Смесена многофункционална зона – разновидност 2“ (Смф2), отговарящо на предвижданията на Общ устройствен план на община Русе, като се спазят изискванията за параметрите за устройствената зона. С ПЗ се предвижда ново застрояване в рамките на ограничителни линии разположени на по 3м от имотните граници и съобразени със сервитута на преминаващия водопровод. Достъпът до ПИ с идентификатор 63427.181.14 по КККР на гр. Русе се предвижда през ПИ 181.25- собственост на „МАСТЕР“ ООД, като се учреди право на преминаване.
2. Разрешава изработването на ПУП – ПЗ за ПИ с идентификатор 63427.181.14 по КККР на гр. Русе, находящ се в м. „Над линията“, община Русе, в съответствие с одобреното в т. 1 задание.

**Точка 37**

**К.л. № 788 Даване на Разрешение за изработване на проект подробен устройствен план – план за застрояване за ПИ с идентификатор 47336.62.2 по КККР на гр. Русе, находящ се в местност „Оранжерията“, землището на гр. Мартен, община Русе**

**Г-н Иво Пазарджиев:** Заповядайте.

**Арх. Иван Ениманев:** Съгласно Общият устройствен план, поземлен имот с идентификатор 47336.62.2 попада извън строителните граници на град Мартен. Предвидено е за строителният план нов поземлен имот с проектен идентификатор 47336.62.186, да се отреди за складови нужди и да се определи „Предимно производствена зона“, като се спазят изискванията на Наредба № 7, чл. 25, а именно:

* плътност на застрояване (Пзастр.) - до 80%;
* интензивност на застрояване (К инт.) - до 2,5;
* озеленена площ (П озел.) - от 20%, като минимум 1/3 от нея трябва да бъде осигурена за озеленяване с дървесна растителност.

Благодаря.

**Г-н Иво Пазарджиев:** Благодаря. Няма заявки за изказвания. Режим на гласуване по точката, моля.

**КВОРУМ – 34. С 34 гласа „за”, 0 „против” и 0 „въздържали се” се прие**

**РЕШЕНИЕ № 856**

На основание чл.21, ал.2 от ЗМСМА, във връзка с чл.21, ал. 1, т.11 от ЗМСМА, чл.124а, ал.1 и чл.124б, ал. 1 от ЗУТ, във връзка с чл.125, ал.1 от ЗУТ и чл.110, ал.1, т.3 от ЗУТ и искане с вх. №УТ-27-20 от 16.02.2022 г., от Росен Оскаров Калинов, Общински съвет – Русе реши:

Одобрява задание за проектиране на Подробен устройствен план (ПУП) – План за застрояване (ПЗ) на нов ПИ с проектен идентификатор 47336.62.186, образуван след разделянето на ПИ 47336.62.2, находящ се в местност „Оранжерията“, гр. Мартен, община Русе, като се изпълнят изискванията на чл. 108, ал. 2 от ЗУТ. С проекта за ПУП-ПЗ се определя зона „Предимно производствена зона“ (Пп), отговаряща на предвижданията на Общ устройствен план на община Русе, като се спазят изискванията за параметри на устройствените показатели за зоната, имотът се отрежда за складови нужди. Определят се ограничителни линии за ново свободно застрояване съобразени с разпоредбите на чл. 35 от ЗУТ.

Разрешава изработването на ПУП – ПЗ за нов ПИ, образуван след разделянето на ПИ 47336.62.2, с проектен идентификатор 47336.62.186, по КККР на гр. Русе, находящ се в местност „Оранжерията“, гр. Мартен, община Русе, в съответствие с одобреното в т. 1 задание.

**Точка 38**

**К.л. № 789 Даване на Разрешение за изработване на проект за Подробен устройствен план – изменение план за застрояване за ПИ с идентификатор 63427.107.38, местност „Гарван бюлюк“, землището на гр. Русе, община Русе**

**Г-н Иво Пазарджиев:** Архитект Ениманев, заповядайте.

**Арх. Иван Ениманев:** Благодаря.Съгласно Общият устройствен план, поземлен имот с идентификатор 63427.107.38 попада извън строителните граници на град Русе, в устройствена зона „Предимно производствена“. Предвидено е с изменението на застроителния план да се определи устройствена зона „Предимно производствена“ като се спазят изискванията на член 25 от Наредба номер 7, а именно:

* плътност на застрояване (П застр.) - до 80 %;
* интензивност на застрояване (К инт.) - до 2,5;
* озеленена площ (П озел.) - от 20%, като мин. 1/3 от озеленената площ трябва да е с дървесна растителност.

Благодаря ви.

**Г-н Иво Пазарджиев:** Благодаря Ви, архитект Ениманев. Не виждам заявки за изказване. Режим на гласуване по точката, моля.

**КВОРУМ – 35. С 35 гласа „за”, 0 „против” и 0 „въздържали се” се прие**

**РЕШЕНИЕ № 857**

На основание чл. 21, ал. 2 от ЗМСМА, във връзка с чл. 21, ал. 1, т. 11 от ЗМСМА, чл. 124а, ал. 1 и чл. 124б, ал. 1 от ЗУТ, във връзка с чл. 125, ал. 1, чл. 135, ал. 1 и ал. 4 и чл. 110, ал. 1, т. 3 от ЗУТ и искане с вх. №УТ-27-88 от 16.09.2021 г., от „ДАР-80“ ООД, представлявана от Цветан Диков Върбанов, Общински съвет – Русе реши:

1. Одобрява задание за проектиране на Подробен устройствен план (ПУП) – Изменение план за застрояване (ИПЗ) на ПИ с идентификатор 63427.107.38, находящ се в местност „Гарван бюлюк“, землището на гр. Русе, община Русе, като се изпълнят изискванията на чл. 108, ал. 2 от ЗУТ. С проекта за ПУП-ИПЗ се променя предназначението на цялата площ на имота ( 14 003 кв. м.) и се определя устройствена зона „Предимно производствена“ (Пп), съгласно предвижданията на Общ устройствен план на Oбщина Русе, като се спазят изискванията за параметри на устройствените показатели за зоната. Определят се нови ограничителни линии на застрояване отстоящи на по 3м от имотните граници и съобразени със сервитута на преминаващия въздушен електропровод. Сграда с Разрешение за строеж №186 от 20.05.2020 г. се запазва като елемент на плана, като същата е била предвидена с предходния застроителен план. Представени са становища с №К-2915#1 от 12.10.2021г. от „ВиК“ ООД-Русе и №К-EDN-5390#1 от 04.10.2021г. от „ЕРП Север“ АД.
2. Разрешава изработването на ПУП – ИПЗ на ПИ с идентификатор 63427.107.38, находящ се в местност „Гарван бюлюк“, землището на гр. Русе, община Русе, в съответствие с одобреното в т. 1 задание.

**Точка 39**

**К.л. № 790 Одобряване на ПУП – изменение на действащи подробни устройствени планове за квартали: „Цветница“, „Родина“, „Здравец“ и „Възраждане“ и одобряване на план-схеми на електронните мрежи за обект: „Разширение на тръбна канална мрежа на БТК ЕАД, посредством пасивна оптична мрежа на територията на гр. Русе - квартали: „Цветница“, „Родина“, „Здравец“ и „Възраждане“ – етап 3“**

**Г-н Иво Пазарджиев:** Архитект Ениманев, заповядайте.

**Арх. Иван Ениманев:** Относно тази точка поддържаме предложението. Приложени са схеми по части, геодезия и технология, които ще бъдат изменени за последващи действия.

**Г-н Иво Пазарджиев:** Благодаря Ви. Не виждам заявки за изказване. Режим на гласуване по точката, моля.

**КВОРУМ – 34. С 34 гласа „за”, 0 „против” и 0 „въздържали се” се прие**

**РЕШЕНИЕ № 858**

На основание чл.21, ал.1, т.11 от ЗМСМА, чл.136, ал.1, във връзка с чл.129, ал.1, чл.134, ал.2, т.8, чл.108, ал.2 от ЗУТ и чл.50, ал.1 от ЗЕСМФИ, във връзка с искане с вх. № УТ-31-44/02.12.2021 г. от БТК ЕАД, чрез упълномощен представител – инж. Диана Иванова (Пълномощно рег. № 24100,24106 от 04.11.2020г. на нотариус с №622 с район на действие СРС), Общински съвет – Русе реше:

Одобрява ПУП – изменение на действащи подробни устройствени планове за квартали: „Цветница“, „Родина“, „Здравец“ и „Възраждане“ и одобряване на

план-схеми на електронните мрежи за обект: „Разширение на тръбна канална мрежа на БТК ЕАД, посредством пасивна оптична мрежа на територията на гр. Русе - квартали: „Цветница“, „Родина“, „Здравец“ и „Възраждане“ – етап 3“.

Обявление за решението да се изпрати за обнародване в „ Държавен вестник“ в 7-дневен срок от приемането му от Общински съвет – Русе.

Решението може да се обжалва в 14–дневен срок от обнародването му в „Държавен вестник“ чрез Общински съвет - Русе пред Административен съд - Русе.

**Точка 40**

**К.л. № 805 Даване на Разрешение за изработване на проект подробен устройствен план – план за застрояване за ПИ с идентификатор 47336.9.26, находящ се в местност „До село“, землището на гр. Мартен, община Русе**

**Г-н Иво Пазарджиев:** Заповядайте.

**Арх. Иван Ениманев:** Съгласно Общият устройствен план, поземлен имот с идентификатор 47336.9.26 попада извън строителните граници на град Мартен, в устройствена зона „Предимно производствена“. Предвидено е за строителният план да се определи устройствена зона „Предимно производствена“, като също се спазят изискванията на член 25 от Наредба 7, а именно:

* плътност на застрояване (П застр.) - до 80 %;
* интензивност на застрояване (К инт.) - до 2,5;
* озеленена площ (Позел.) - от 20%, като минимум 1/3 от нея трябва да бъде осигурена за озеленяване с дървесна растителност.

Благодаря.

**Г-н Иво Пазарджиев:** Благодаря Ви. Не виждам заявки за изказване. Режим на гласуване по точката, моля.

**КВОРУМ – 35. С 35 гласа „за”, 0 „против” и 0 „въздържали се” се прие**

**РЕШЕНИЕ № 859**

На основание чл.21, ал. 2 от ЗМСМА, във връзка с чл.21, ал.1, т.11 от ЗМСМА, чл.124а, ал.1 и ал.5 и чл.124б, ал.1 от ЗУТ, във връзка с чл.125, ал.1 от ЗУТ и чл.110, ал.1, т.3 от ЗУТ и искане с вх. №УТ-27-18 от 07.02.2022 г., от „Владислав Боянов ТРАНС“ ЕООД представлявано от Владислав Боянов, чрез упълномощено лице - Пламен Маринов с Пълномощно №386 от 17.01.2022 г. от Нотариус с №221, Общински съвет – Русе реши:

1. Одобрява задание за проектиране на Подробен устройствен план (ПУП) – План за застрояване (ПЗ) на ПИ с идентификатор 47336.9.26, находящ се в местност „До село“, землището на гр. Мартен, община Русе, като се изпълнят изискванията на чл. 108, ал. 2 от ЗУТ. С проекта за ПУП-ПЗ се определя зона „Предимно производствена зона“ (Пп), отговаряща на предвижданията на Общ устройствен план на община Русе, като се спазят изискванията за параметри на устройствените показатели за зоната. Застрояването се предвижда в рамките на ограничителните линии на застрояване съобразно чл. 35, ал. 2 от ЗУТ и съобразени със сервитута на преминаващия електропровод. Представено е становище с рег. изх.№K-EDN-917#1 от 23.02.2022 г. от „ЕРП Север“ АД.
2. Разрешава изработването на ПУП – ПЗ за ПИ 47336.9.26, находящ се в местност „До село“, землището на гр. Мартен, община Русе, в съответствие с одобреното в т.1 задание.
3. Решението да се разгласи с обявление по реда на чл. 124б, ал. 2 от ЗУТ.

**Точка 41**

**К.л. № 806 Даване на Разрешение за изработване на проект за Подробен устройствен план – План за застрояване (ПУП- ПЗ) на ПИ с идентификатор 63427.146.127 по КККР на гр. Русе, находящ се в местност „Хаджигенова чешма“, землището на гр. Русе, община Русе**

**Г-н Иво Пазарджиев:** Заповядайте.

**Арх. Иван Ениманев:** Съгласно Общ устройствен план на Община Русе, поземлен имот с идентификатор 63427.146.127 попада извън строителните граници на град Русе, в зона за рекреационни дейности „Вилна зона“. Предвидено е с плана за застрояване да се определи зона за рекреационни дейности, като се спазят изискванията за параметри чл. 29 от Наредба 7, а именно:

* плътност на застрояване (П застр.) - до 40 %;
* интензивност на застрояване (К инт.) - до 0,8;
* озеленена площ (П озел.) - минимум от 50%;
* височината на вилната сграда- до 7м, а до билото на покрива - 10м

Благодаря.

**Г-н Иво Пазарджиев:** Благодаря. Не виждам заявки за изказване. Режим на гласуване по точката, моля.

**КВОРУМ – 35. С 35 гласа „за”, 0 „против” и 0 „въздържали се” се прие**

**РЕШЕНИЕ № 860**

На основание чл. 21, ал. 2 от ЗМСМА, във връзка с чл. 21, ал. 1, т. 11 от ЗМСМА, чл. 124а, ал. 1 и ал. 5 и чл. 124б, ал. 1 от ЗУТ, във връзка с чл. 125, ал. 1 от ЗУТ и чл. 110, ал. 1, т. 3 от ЗУТ и искане с вх. №УТ-27-19 от 08.02.2022 г. от Таня Иванова Аръшева, Общински съвет – Русе реши:

1. Одобрява задание за проектиране на Подробен устройствен план (ПУП) – План за застрояване (ПЗ) на ПИ с идентификатор 63427.146.127 по КККР на гр. Русе, находящ се в местност „Хаджигенова чешма“, землището на гр. Русе, община Русе, като се изпълнят изискванията на чл. 108, ал. 2 от ЗУТ. С проекта за ПУП-ПЗ се определя зона за рекреационни дейности - „Вилна зона“ (Ов), съгласно предвижданията на ОУПО- Русе, като се спазят изискванията за параметри на устройствените нормативи за зоната. Със скицата-предложение се предвижда ново свободно застрояване в рамките на ограничителните линии на застрояване. Към настоящия момент в ПИ с идентификатор 63427.146.127 няма съществуващи постройки. Представено е становище с изх. №К-EDN-918#1 от 23.02.2022 г. от „ЕРП Север“ АД.
2. Разрешава изработването на ПУП – ПЗ на ПИ с идентификатор 63427.146.127 по КККР на гр. Русе, находящ се в местност „Хаджигенова чешма“, землището на гр. Русе, община Русе, в съответствие с одобреното в т. 1 задание.
3. Решението да се разгласи с обявление по реда на чл. 124б, ал. 2 от ЗУТ.

**Точка 42**

**К.л. № 807 Даване на Разрешение за изработване на проект за подробен устройствен план – План за застрояване на поземлен имот с идентификатор 80460.285.469, местност „Баламата“ по Кадастралната карта и кадастралните регистри за землището на с. Червена вода, Община Русе**

**Арх. Иван Ениманев:** Съгласно одобрения Общ устройствен план на Община Русе, поземлен имот с идентификатор 80460.285.469 попада извън строителните граници на село Червена вода в зона „Предимно производствена“. Със заданието се предвижда постигане на устройствени показатели:

* плътност на застрояване - до 80%;
* интензивност на застрояване - Кинт - до 2.5;
* минимална озеленена площ - до 20%;
* височина на застрояване - до 15м.

Благодаря.

**Г-н Иво Пазарджиев:** Благодаря, архитект Ениманев. Не виждам заявки за изказване. Режим на гласуване по точката, моля.

**КВОРУМ – 35. С 35 гласа „за”, 0 „против” и 0 „въздържали се” се прие**

**РЕШЕНИЕ № 861**

На основание чл. 21, ал. 2 и чл. 21, ал. 1 т. 11 от ЗМСМА, чл. 124а, ал. 1 и ал. 5 и по реда на чл. 124б, ал. 1 от ЗУТ, във връзка с чл. 110, ал. 1, т. 3 и чл. 125, ал. 1 от ЗУТ и искане с вх. № УТ-27-16/04.02.2022г. от Свилен Руменов Максимов – управител на „Нетсолар“ ЕООД, чрез упълномощен представител Андрей Желязков Желязков, Общински съвет – Русе реши:

Одобрява задание и дава разрешение за изработване на ПУП - ПЗ за ПИ 80460.285.469, местност „Баламата“ по Кадастралната карта и кадастралните регистри за землището на с. Червена вода, Община Русе, като се изпълнят изискванията за зона „Предимно производствена“ (Пп) и чл. 108, ал. ал. 2 от ЗУТ, при условията на чл. 50 от Правилника за прилагане на Закона за опазване на земеделските земи.

ПУП-ПЗ да отговаря на изискванията на чл. 25 от Наредба № 7/2003 г. за правила и нормативи за устройство на отделните видове територии и устройствени зони, Наредба № 8/2001 г. за обема и съдържанието на устройствените планове. ПУП - ПЗ да се съгласува със заинтересуваните централни и териториални администрации, а при необходимост – и със специализираните контролни органи на основание чл. 128, ал. 6 от ЗУТ.

Решението да се разгласи с обявление по реда на чл. 124б, ал. 2 от ЗУТ.

**Точка 43**

**К.л. № 808 Даване на Разрешение за изработване на проект за Подробен устройствен план – План за застрояване (ПУП- ПЗ) на ПИ с идентификатор 63427.149.303 по КККР на гр. Русе, находящ се в местност „Касева чешма“, землището на гр. Русе, община Русе**

**Г-н Иво Пазарджиев:** Заповядайте.

**Арх. Иван Ениманев:** Съгласно Общият устройствен план на Община Русе, поземлен имот с идентификатор 63427.149.303 попада извън строителните граници на град Русе, в зона за рекреационни дейности „Вилна зона“. Предвидено е със застроителния план да се определи зона за рекреационни дейности, като се спазят следните за параметри:

* плътност на застрояване (П застр.) - до 40 %;
* интензивност на застрояване (К инт.) - до 0,8;
* озеленена площ (П озел.) - от 50%;
* височината на вилната сграда- до 7м, а до билото на покрива- 10м.

Благодаря за вниманието.

**Г-н Иво Пазарджиев:** Благодаря Ви, архитект Ениманев. Не виждам заявки за изказване. Режим на гласуване, моля.

**КВОРУМ – 35. С 35 гласа „за”, 0 „против” и 0 „въздържали се” се прие**

**РЕШЕНИЕ № 862**

На основание чл. 21, ал. 2 от ЗМСМА, във връзка с чл. 21, ал. 1, т. 11 от ЗМСМА, чл. 124а, ал. 1 и чл. 5 и чл. 124б, ал. 1 от ЗУТ, във връзка с чл. 125, ал. 1 от ЗУТ и чл. 110, ал. 1, т. 3 от ЗУТ и искане с вх. №УТ-27-12 от 01.02.2022 г. от Яница Атанасова Иванова чрез упълномощено лице- Мартин Димитров с Пълномощно №632 от 17.01.2022 г. от Нотариус с рег. №440, Общински съвет – Русе реши:

1. Одобрява задание за проектиране на Подробен устройствен план (ПУП) – План за застрояване (ПЗ) на ПИ с идентификатор 63427.149.303 по КККР на гр. Русе, находящ се в местност „Касева чешма“, землището на гр. Русе, община Русе, като се изпълнят изискванията на чл. 108, ал. 2 от ЗУТ. С проекта за ПУП-ПЗ се определя зона за рекреационни дейности - „Вилна зона“ (Ов), съгласно предвижданията на ОУПО- Русе, като се спазят изискванията за параметри на устройствените нормативи за зоната. Със скицата-предложение се предвижда ново свободно застрояване в рамките на ограничителните линии на застрояване. Към настоящия момент в ПИ с идентификатор 63427.146.303 няма съществуващи постройки. Представено е становище с изх. №К-EDN-926#1 от 23.02.2022 г. от „ЕРП Север“ АД.
2. Разрешава изработването на ПУП – ПЗ на ПИ с идентификатор 63427.149.303 по КККР на гр. Русе, находящ се в местност „Касева чешма“, землището на гр. Русе, община Русе, в съответствие с одобреното в т. 1 задание.
3. Решението да се разгласи с обявление по реда на чл. 124б, ал. 2 от ЗУТ.

**Точка 44**

**Приемане на Наредба за изменение и допълнение на Наредба №18 за обществения ред при ползване на превозни средства на територията на Община Русе**

**Г-н Иво Пазарджиев:** Господин Деян Недков ще докладва. Заповядайте, господин Недков.

**Г-н Деян Недков:** Благодаря, господин Председател, господин Кмет, колеги. Нашето предложение за промяна на Наредба №18 касае само член 19, алинея 2, който в момента действаща наредба гласи, че се забранява движението на товарни автомобили, над два тона и половина, и специализирана строителна техника в зона „Център“, с изключение тези снабдени с пропуск от общината. Понеже в самият текст на алинеята не пише допустима максимална маса или тегло на автомобила, ние предлагаме леко и да облекчим товарните автомобили категория Н1. И члена да придобие следния текст: „Движението на товарни автомобили с техническа допустима максимална маса над 3,5 тона и специализирана строителна техника в зона „Център“, с изключение тези снабдени с пропуск от общината“. Благодаря.

**Г-н Иво Пазарджиев:** Благодаря на господин Недков. Господин Траян Тотев.

**Г-н Траян Тотев:** Да поздравя колегите от СДС, ние също си мислехме, с колегата Владо Владов за подобно предложение. Само тук ми хрумва нещо, контрола дали ще бъде същия като при храненето на животните или?

**Г-н Иво Пазарджиев:** Благодаря на господин Тотев. Господин Димитър Недев.

**Г-н Димитър Недев:** Уважаеми господин Председател, уважаеми общински съветници. Преди седмица ние качихме на страницата на общината Наредба № 18, която би трябвало да влезе на следващата сесия. И това е една от точките, която ние сме забелязахме и не знам защо трябва в отделна точка да я избързваме, да я приемаме предварително. Тази точка е приета 2016 година в наредбата, до сега така е стояла. Както и да е, Наредба 18 има доста промени, които тепърва ще се запознаете с тях и които ще обсъдите на следващата сесия.

**Г-н Иво Пазарджиев:** Ще се дебатират промените, да. Не виждам други заявки за изказване. Режим на гласуване по точката, моля.

**КВОРУМ – 34. С 24 гласа „за”, 0 „против” и 10 „въздържали се” се прие предложението.**

**Г-н Иво Пазарджиев:** Искане за прегласуване. Прегласуваме точката.

**Прегласуване на Точка 44.**

**КВОРУМ – 35. С 22 гласа „за”, 0 „против” и 13 „въздържали се” се прие**

**РЕШЕНИЕ № 863**

На основание чл.21, ал.1, т.23 и ал.2 от Закон за местното самоуправление и местната администрация, чл.79 от Административнопроцесуален кодекс и чл. 8 от Закона за нормативните актове, Общински съвет – Русе реши:

Приема Наредба за изменение и допълнение на Наредба №18 за обществения ред при ползване на превозни средства на територията на Община Русе, като:

§ 1. В глава 7, чл. 19, ал. 1,т. 2 се правят следните изменения и допълнения:

точка 2 се изменя така:

2. Движението на товарни автомобили с технически допустима максимална маса над 3,5 тона и специализирана строителна техника в зона Център, с изключение на тези, снабдени с пропуск от общината.

§ 2. Настоящата наредба влиза в сила, считано от датата на публикуването й в интернет страницата на Общински съвет - Русе.

**Точка 45**

**Промяна в състава на комисии към Общински съвет – Русе и на представителите на Община Русе в общи събрания в търговските дружества, в които Община Русе има участие**

**Г-жа Деница Иванова:** Господин Иво Пазарджиев, заповядайте.

**Г-н Иво Пазарджиев:** Уважаеми колеги, настоящият Проект за решение е във връзка с освобождаването като общински съветник на господин Бедрос Пехливанян и встъпването в длъжност на госпожа Марияна Иванчева. Проекта за решение е съгласуван с групата на ГЕРБ и касае, че господин Бедрос Пехливанян бива освободен от постоянната комисия по бюджет и финанси и на негово място влиза госпожа Иванчева. Госпожа Екатерина Иванова бива освободена от Постоянната комисия по здравеопазване и социална политика. На нейно място влиза госпожа Иванчева. Господин Пехливанян се освобождава като член на постоянната комисия по ЗОРС и на негово място избираме госпожа Екатерина Иванова. Също така прекратяваме пълномощията на господин Пехливанян в общото събрание на „Арена Русе“ АД и на негово място избираме госпожа Марияна Иванчева. В тоя смисъл, моля за вашата подкрепа.

**Г-жа Деница Иванова:** Не виждам заявки за изказвания. Процедура на гласуване, моля.

**КВОРУМ – 32. С 32 гласа „за”, 0 „против” и 0 „въздържали се” се прие**

**РЕШЕНИЕ № 864**

На основание чл. 21, ал. 1, т.1, т. 9 и т. 23 от ЗМСМА, във връзка с чл. 21, ал. 2 от ЗМСМА, Общински съвет – Русе реши:

1. Освобождава Бедрос Левон Пехливанян, като член на Постоянната комисия по бюджет финанси, като на негово място избира Марияна Викторова Данова-Иванчева
2. Освобождава Екатерина Петрова Иванова като член на Постоянната комисия по здравеопазване и социална политика на нейно място избира Марияна Викторова Данова-Иванчева.
3. Освобождава Бедрос Левон Пехливанян, като член на Постоянната комисия по законност обществен ред и сигурност и на негово място избира Екатерина Петрова Иванова.
4. Прекратява дадените пълномощия на Бедрос Левон Пехливанян да представлява Община Русе в Общото събрание на „Арена Русе“ АД и на негово място избира Марияна Викторова Данова-Иванчева.за представител на Община Русе в Общото събрание на „Арена Русе“ АД.

**Точка 46**

**Отмяна на Решение № 785, прието с Протокол № 29/24.01.2022 г., изменено в точка 1.4. с Решение № 825, прието с Протокол № 30/24.02.2022 г. на Общински съвет – Русе**

**Г-жа Деница Иванова:** Господин Пазарджиев, заповядайте.

**Г-н Иво Пазарджиев:** Благодаря Ви. Уважаеми колеги настоящият Проект за решение касае едно Решение, което ние бяхме приели във връзка с облекчаване таксиметровия бранш. В последствие то беше оспорено от областния управител. Ние го коригирахме, но в този процес на корекция и оспорване, със Закон за държавния бюджет то беше уредено. Тъй като в момента вече този въпрос е уреден де факто в по висша степен от нашия, считам че нашето решение би следвало да бъде отменено. А процедурата в съда, която има с областна управа ще бъде прекратена. Благодаря ви.

**Г-жа Деница Иванова:** Не виждам заявки за изказвания. Процедура на гласуване, моля.

**КВОРУМ – 32. С 32 гласа „за”, 0 „против” и 0 „въздържали се” се прие**

**РЕШЕНИЕ № 865**

На основание чл.21, ал.1, т.24 от Закона за местното самоуправление и местната администрация и чл. 156, ал. 1 от АПК,  Общински съвет – Русе реши:

1. Отменя свое Решение № 785, прието с Протокол № 29/24.01.2022 г., изменено в точка 1.4. с Решение № 825, прието с Протокол № 30/24.02.2022 г. на Общински съвет – Русе.

**Точка 47**

**Приемане на план за работа на Общински съвет – Русе за периода от месец април до месец юли 2022 г.**

**Г-жа Деница Иванова:** Господин Пазарджиев, заповядайте.

**Г-н Иво Пазарджиев:** Благодаря Ви. Уважаеми колеги след консултации на председателския съвет беше взето решение датите за следващото ни заседание да бъдат 19.04 вторник. Но поради предстоящите Великденски празници и необходимостта от административно време за оформяне на решенията, изтегляме сесията малко по-рано. Следващата дата е 19-ти май, 16-ти юни и 14-ти юли. От сега искам да кажа, че най-вероятната дата за извънредната сесия за бюджета е 26-ти април. Това е първият ден след Великден и всъщност, това ще бъде и последната дата съгласно Закона, на която можем да разгледаме бюджета. Благодаря ви.

**Г-жа Деница Иванова:** Изказване на господин Неделчев. Заповядайте.

**Г-н Александър Неделчев:** В диспозитива на Решението, господин Председател, може би поради копи пейст, трябва да промените месеците.

**Г-жа Деница Иванова:** Благодаря, господин Неделчев.

**Г-н Иво Пазарджиев:** Да, благодаря на господин Неделчев, че внимателно е прочел диспозитива. Променя се по следния начин: утвърждава дати за провеждане на заседанието на Общински съвет Русе, за периода месец Април до месец Юли 2022, както следва.

**Г-жа Деница Иванова:** Благодаря на господин Пазарджиев. Други заявки за изказване не виждам. Процедура на гласуване, моля.

**КВОРУМ – 33. С 33 гласа „за”, 0 „против” и 0 „въздържали се” се прие**

**РЕШЕНИЕ № 866**

На основание чл.57, ал. 2 от ПОДОбС, общинският съвет реши:

Утвърждава дати за провеждане на заседанията на ОбС – Русе за периода от месец април до месец юли 2022 г., както следва:

* + 19.04.2022 г.
  + 19.05.2022 г.
  + 16.06.2022 г.
  + 14.07.2022 г.

**Г-н Иво Пазарджиев:** Уважаеми колеги, няма внесени питания за настоящата сесия. Дневният ред е изчерпан. Закривам заседанието.

**ИЗГОТВИЛ: ПРЕДСЕДАТЕЛ:**

**Йоанна Гочева Иво Пазарджиев**